(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΔ΄

Παρασκευή, 28 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται:
 α) η με υπ’ αρ. πρωτ. 9631/6466 από 28 Ιουλίου 2023 απόφαση του Προέδρου της Βουλής για τη σύσταση και συγκρότηση των προβλεπόμενων από το άρθρο 43Α του Κανονισμού της Βουλής, Ειδικών Μονίμων Επιτροπών Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων για την Α' Σύνοδο της Κ' Κοινοβουλευτικής Περιόδου, σελ.
 β) η με υπ’ αρ. πρωτ. 9630/6465 από 28 Ιουλίου 2023, απόφαση του Προέδρου της Βουλής για τη σύσταση και συγκρότηση της προβλεπόμενης από το άρθρο 43Α του Κανονισμού της Βουλής, Ειδικής Μόνιμης Επιτροπής Κοινοβουλευτικής Δεοντολογίας για την Κ' Βουλευτική Περίοδο, σελ.
 γ) η με υπ’ αρ. πρωτ. 9629/6464 από 28 Ιουλίου 2023, απόφαση του Προέδρου της Βουλής για τη σύσταση και συγκρότηση της προβλεπόμενης από το άρθρο 46 του Κανονισμού της Βουλής Επιτροπής Κανονισμού της Βουλής για την Κ' Βουλευτική Περίοδο, σελ.
 δ) η με υπ’ αρ. πρωτ. 9627/6462 από 28 Ιουλίου 2023, απόφαση του Προέδρου της Βουλής για τη συγκρότηση της προβλεπόμενης από το άρθρο 49Α του Κανονισμού της Βουλής, Επιτροπής Δημοσίων Επιχειρήσεων, Τραπεζών Οργανισμών Κοινής Ωφελείας και Φορέων Κοινωνικής Ασφάλισης για την Κ' Βουλευτική περίοδο, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού, με θέμα: «Τραγική καθυστέρηση των εργασιών που αφορούν στον Τύμβο Καστά», σελ.
 β) Προς την Υπουργό Κοινωνικής Συνοχής και Οικογένειας, με θέμα: «Παιχνίδια με το ιδιοκτησιακό καθεστώς των κτηριακών εγκαταστάσεων του Κέντρου Εκπαίδευσης και Αποκατάστασης Τυφλών (ΚΕΑΤ) σε Αθήνα και Θεσσαλονίκη», σελ.
 γ) Προς τον Υπουργό Υγείας:
 i. με θέμα: «Πόσο ακόμη η Κυβέρνηση θα κλείνει τα μάτια στην υποστελέχωση του Ακτινολογικού Τμήματος του Γενικού Νοσοκομείου Άργους και πόσο ακόμη οι πολίτες θα ταλαιπωρούνται από την αναστολή των τακτικών ραντεβού», σελ.
 ii. με θέμα: «Οι νέες περικοπές στις θεραπείες των παιδιών με αναπηρία θέτουν σε κίνδυνο την πορεία της ζωής τους». , σελ.
 iii. με θέμα: «Να μη σταματήσει η λειτουργία της Κινητής Μονάδας Ψυχικής Υγείας Νομού Ηρακλείου», σελ.
 δ) Προς τον Υπουργό Οικονομικών με θέμα «Προστασία δανειοληπτών, καταναλωτών, υπερχρεωμένων πολιτών και ευάλωτων ομάδων από διαδικασίες κατάσχεσης, ηλεκτρονικούς πλειστηριασμούς - προστασία πρώτης κατοικίας», σελ.
 ε) Προς τον Υπουργό Παιδείας Θρησκευμάτων και Αθλητισμού, με θέμα: «Για τα πανεπιστημιακά Δάση στο Περτούλι Τρικάλων και στον Ταξιάρχη Χαλκιδικής», σελ.
 στ) Προς τον Υπουργό Προστασίας του Πολίτη:
 i. με θέμα: «Αύξηση της εγκληματικότητας στο ιστορικό κέντρο της Αθήνας», σελ.
 ii. με θέμα: «Διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας», σελ.
 iii. με θέμα: «Καίρια ερωτήματα επί της καινοφανούς αστυνομικής ταυτότητας» , σελ.
 iv. με θέμα: «Συμπληρωματικές διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας», σελ.
 ζ) Προς τον Υπουργό Κλιματικής Κρίσης και Πολιτικής Προστασίας, με θέμα: «Η πυρκαγιά στη Ρόδο και η εμπειρία της Εύβοιας», σελ.

ΠΡΟΕΔΡΕΥΟΝΤΕΣ

ΠΛΑΚΙΩΤΑΚΗΣ Ι., σελ.

ΓΕΩΡΓΑΝΤΑΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΠΛΑΚΙΩΤΑΚΗΣ Ι. , σελ.
 ΧΟΥΡΔΑΚΗΣ Μ. , σελ.

Β. Επί των επικαίρων ερωτήσεων:
 ΑΠΟΣΤΟΛΑΚΗΣ Γ. , σελ.
 ΓΑΒΡΗΛΟΣ Γ. , σελ.
 ΓΕΡΟΥΛΑΝΟΣ Π. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΣ Ι. , σελ.
 ΖΑΧΑΡΑΚΗ Σ. , σελ.
 ΘΕΜΙΣΤΟΚΛΕΟΥΣ Μ. , σελ.
 ΚΑΤΣΑΦΑΔΟΣ Κ. , σελ.
 ΚΑΤΣΙΒΑΡΔΑΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΜΕΝΔΩΝΗ Σ. , σελ.
 ΜΠΟΥΜΠΑΣ Κ. , σελ.
 ΣΥΝΤΥΧΑΚΗΣ Ε. , σελ.
 ΤΟΥΡΝΑΣ Ε. , σελ.
 ΧΑΤΖΗΔΑΚΗΣ Κ. , σελ.
 ΧΡΥΣΟΧΟΪΔΗΣ Μ. , σελ.

Γ. ΠΑΡΕΜΒΑΣΕΙΣ:
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΔ΄

Παρασκευή 28 Ιουλίου 2023

Αθήνα, σήμερα στις 28 Ιουλίου 2023, ημέρα Παρασκευή και ώρα 9.30΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-7-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΓ΄ συνεδριάσεώς του, της Πέμπτης 27 Ιουλίου 2023 σε ό,τι αφορά την ψήφιση στο σύνολο του σχεδίου νόμου: «Κύρωση: α) της από 12-6-2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις»

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ Χριστοδουλάκη, Βουλευτή A΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 28 Ιουλίου 2023 ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 26/18-07-2023 επίκαιρη ερώτηση θα απαντηθεί από τον Υπουργό Οικονομικών κ. Κωνσταντίνο Χατζηδάκη, οι υπ’ αριθμόν 31/24-07-2023 και 35/24-07-2023 επίκαιρες ερωτήσεις θα απαντηθούν από τον Υπουργό Υγείας κ. Μιχαήλ Χρυσοχοΐδη, η υπ’ αριθμόν 25/18-07-2023 επίκαιρη ερώτηση θα απαντηθεί από την Υπουργό Πολιτισμού κ. Στυλιανή Μενδώνη, η υπ’ αριθμόν 38/24-07-2023 επίκαιρη ερώτηση θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη, η υπ’ αριθμόν 30/24-07-2023 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων και Αθλητισμού κ. Ζωή Μακρή, η υπ’ αριθμόν 27/20-07-2023 επίκαιρη ερώτηση θα απαντηθεί από τον Υφυπουργό Υγείας κ. Μάριο Θεμιστοκλέους, οι υπ’ αριθμόν 29/23-07-2023, 34/24-07-2023, 36/24-07-2023 και 39/24-07-2023 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Κωνσταντίνο Κατσαφάδο. Η υπ’ αριθμόν 37/24-07-2023 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά. Η υπ’ αριθμόν 32/24-07-2023 επίκαιρη ερώτηση που απευθύνεται προς τον Υπουργό Προστασίας του Πολίτη κ. Παναγιώτη Μηταράκη, δεν θα απαντηθεί λόγω αναρμοδιότητας.

Ξεκινούμε με τη συζήτηση της πέμπτης με αριθμό 25/18-07-2023 επίκαιρης ερώτησης πρώτου κύκλου του Βουλευτή Σερρών της Κοινοβουλευτικής Ομάδας. Ελληνική Λύση κ. Κωνσταντίνου Μπούμπαπρος την Υπουργό Πολιτισμού,με θέμα: «Τραγική καθυστέρηση των εργασιών που αφορούν στον Τύμβο Καστά».

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Καλημέρα σας, κυρία Υπουργέ. Καλημέρα σας, κυρίες και κύριοι συνάδελφοι.

Ξανά είμαστε εδώ. Είμαστε εδώ απέναντι σε ένα θέμα, το οποίο ταλανίζει την τοπική κοινωνία, γιατί και εγώ κατάγομαι από το Δήμο Αμφίπολης. Να σας το πω, όμως, όπως το λέει στην καθομιλουμένη ο λαός, δεν πάει άλλο. Και όταν λέμε δεν πάει άλλο, έχουμε κλείσει πλέον μια δεκαετία. Εδώ ήμασταν που τα λέγαμε για την ανάδειξη αυτού του Τύμβου, που έχει παγκόσμια ακτινοβολία, σε ό,τι αφορά τις εργασίες που πρέπει να γίνουν για να είναι επισκέψιμο. Αυτό είναι το ιδεατό δηλαδή, να μπορέσει ο Τύμβος Καστά, να είναι επισκέψιμος όπως αρμόζει στην ιστορία, όπως αρμόζει στην παγκόσμια ακτινοβολία που έχει, προκειμένου αυτό να αλλάξει όλα τα δεδομένα της ευρύτερης περιοχής.

Τι γίνεται, όμως; Μέχρι και χθες είναι μια ερημοποιημένη, εγκαταλελειμμένη υπόθεση. Αυτό, τουλάχιστον, δείχνει μετά και τα τελευταία μάρμαρα που έχουν μπει πέριξ του χώρου. Υπήρχε μία υπόσχεση για την επισκεψιμότητα του μνημείου σε ό,τι αφορά το ειδικό κοινό, δηλαδή, το επιστημονικό θέμα για να μπορέσουν οι επιστήμονες, δηλαδή, να είναι επισκέψιμο, αλλά αυτό δεν καλύπτει τον απώτερο σκοπό. Το ξέρετε πολύ καλά ότι αυτή η καθυστέρηση δημιουργεί, μία απογοήτευση στους κατοίκους, δημιουργεί νεύρα στην ευρύτερη περιοχή και μπαίνουν πολλά στο μυαλό.

Δικαίως, λοιπόν, θα πουν: Ενοχλεί το μνημείο λόγω της ιστορίας της Μακεδονίας μήπως; Μπαίνουν ερωτηματικά. Τι ενοχλεί αυτό το μνημείο, για να πάρει την θέση που του αρμόζει σε ό,τι αφορά την ανάπτυξη, την αξιοποίηση, την προβολή και τη διάδοσή του; Μήπως αν ήταν στη νότιο Ελλάδα, θα μας πουν οι Βορειοελλαδίτες και θα έχουν δίκιο, χωρίς να βάζουμε κάποιες διαχωριστικές γραμμές σε ό,τι αφορά την γεωγραφική του θέση; Γιατί, λοιπόν, δεν αξιοποιείται;

Οι ρυθμοί αυτή τη στιγμή είναι ρυθμοί «χελώνας», διότι δεν ξέρω αν έχει γίνει και η απαραίτητη ενδοσκόπηση που έχετε πει πέριξ του χώρου στην έκταση των είκοσι στρεμμάτων, προκειμένου να μην υπάρχει κάτι άλλο, διότι εκεί είπατε ότι δεν βρήκατε να ενταφιάζεται κάτι άλλο. Είστε, όμως, σίγουροι; Έχετε προχωρήσει στις απαραίτητες ενέργειες;

Κυρία Υπουργέ, το τελικό αποτέλεσμα είναι ότι είναι η καθυστέρηση της καθυστέρηση, σε ό,τι αφορά τον Τύμβο Καστά στην Αμφίπολη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υπουργός Πολιτισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ ειλικρινά γιατί μου δίνετε την ευκαιρία να αποκαταστήσω μία σειρά από λανθασμένες εντυπώσεις που δημιουργούνται γύρω από το θέμα του Τύμβου, του οποίου όπως ξέρετε πολύ καλά στην ουσία το έργο ξεκίνησε να συντελείται και να υλοποιείται από τον Ιούλιο του 20149 μέχρι σήμερα.

Επίσης, να σας πω ως γενική αρχή ότι πολλές φορές τα ίδια τα μνημεία -τις περισσότερες, θα έλεγα- είναι αυτά τα οποία μας υπαγορεύουν τον χρόνο και τον ρυθμό ανάδειξής τους. Δεν είναι μία απλή υπόθεση η παρέμβαση σε ένα μνημείο. Παρ’ όλα αυτά, την τετραετία 2019-2023 το έργο μπήκε στη σωστή του βάση, γιατί όπως εσείς πολύ καλά γνωρίζετε το έργο αυτό εντάχθηκε στο ΠΕΠ κεντρικής Μακεδονίας το Νοέμβριο του 2017 με 1,5 εκατομμύριο ευρώ.

Η απορρόφηση τον Ιούλιο του 2019 ήταν 17.800 ευρώ και το έργο εντάχθηκε με εντελώς ανώριμες μελέτες. Την τετραετία αυτή το Υπουργείο Πολιτισμού προσέθεσε επιπλέον πόρους 300.000.000 πέραν του 1,5 εκατομμυρίου, το οποίο ήταν ένας προϋπολογισμός όχι σωστός, γιατί το έργο δεν είχε σχεδιαστεί σωστά, διότι οι αρμόδιες υπηρεσίες του Υπουργείου είχαν ζητήσει με μετριοπαθή εκτίμηση 5 εκατομμύρια για να γίνει ο σωστός προγραμματισμός για το συγκεκριμένο μνημείο.

Για να πάμε λοιπόν να δούμε πως έχουν ακριβώς τα πράγματα. Στη γραπτή σας ερώτηση λέτε ότι βρίσκονται σε εξέλιξη απειλητικές συνθήκες για τη διατήρηση της στατικότητας του μνημείου. Αναφέρετε επίσης ότι δεν έχουν γίνει οι απαραίτητες παρεμβάσεις ούτε οι απαραίτητες εργασίες συντήρησης με γρήγορους ρυθμούς.

Σύμφωνα λοιπόν με την αρμόδια Διεύθυνση Αναστήλωσης Αρχαίων Μνημείων δεν υφίσταται θέμα στατικότητας του μνημείου ούτε επικινδυνότητας για τους επισκέπτες. Έχουν ήδη υλοποιηθεί τα σημαντικότερα έργα που αφορούν στην αποκατάσταση της αρχικής γεωμετρίας του Τύμβου και στην προστασία του ταφικού μνημείου από τις ωθήσεις των εδαφών που το περιβάλλουν.

Έχουν ήδη εξασφαλιστεί συνολικά οι συνθήκες προστασίας του μνημείου και αντιμετώπισης των κινδύνων, ώστε να είναι εγγυημένη η απρόσκοπτη πρόοδος των εργασιών. Έχουν ολοκληρωθεί όλες οι εργασίες του τοιχογραφικού, της συντήρησης των τοιχογραφικού και του γλυπτικού διακόσμου, που προηγούνται των αναστηλωτικών εργασιών.

Η πράξη στερέωση – συντήρηση - αποκατάσταση και ανάδειξη μνημείου Τύμβου Καστά, όπως εντάχθηκε το 2017 στο επιχειρησιακό πρόγραμμα κεντρικής Μακεδονίας, περιελάμβανε επτά υποέργα. Από το 2019 μέχρι σήμερα έχουν ολοκληρωθεί τα τέσσερα, ενώ τα υπόλοιπα βρίσκονται σε πλήρη εξέλιξη. Ολοκληρώθηκαν οι υπηρεσίες τεχνικού συμβούλου, οι χωματουργικές υδραυλικές εργασίες, οι γεωτεχνικές παρεμβάσεις εξωτερικής προστασίας του ταφικού μνημείου και οι ανασκαφικές εργασίες.

Στο στάδιο της διαγωνιστικής διαδικασίας βρίσκεται το έργο για την κατασκευή κελύφους προστασίας και ανάδειξης μέρους του αρχαιολογικού χώρου και είναι σε εξέλιξη και το υποέργο των εργασιών συντήρησης που έπονται των αναστηλωτικών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό δώστε μου, κύριε Πρόεδρε.

Επιπλέον, το υποέργο που αφορά στο σημαντικό έργο της διδακτικής αποκατάστασης του περιβόλου προχωρεί κανονικότατα. Έχουν ταυτιστεί είκοσι πέντε από τους μεγάλους λίθους του μαρμάρινου περιβόλου. Έχει τοποθετηθεί γερανογέφυρα για να μπορεί να γίνει αυτή η εργασία, διότι αυτή είναι τόνοι που πρέπει να σηκωθούν. Έχουν αποκατασταθεί ήδη οι εννέα και τις υπόλοιπες μέρες θα τοποθετηθούν άλλοι δέκα. Επομένως, τίποτα δεν έχει καθυστερήσει. Απλώς υπάρχουν συγκεκριμένοι χρόνοι για να παρεμβαίνουμε στα μνημεία.

Επίσης, θέλουμε να εξασφαλιστεί η απρόσκοπτη συνέχεια των εργασιών, διότι εμάς μας ενδιαφέρει -επί των ημερών της Κυβέρνησης της Νέας Δημοκρατίας απεκαλύφθη το μνημείο- να αποδοθεί σωστά στο κοινό και κυρίως στους πολίτες της περιφερειακής ενότητας Αμφίπολης. Με δεδομένο λοιπόν αυτό, σε συνεννόηση με την Περιφέρεια Κεντρικής Μακεδονίας, το έργο θα περάσει phasing στην επόμενη προγραμματική περίοδο, ώστε να μην υπάρξει καμμία διακοπή.

Ως προς τις απαλλοτριώσεις έχουν ολοκληρωθεί και έχουν καταβληθεί και τα χρήματα στους δικαιούχους στις 5 Μαΐου του 2023. Ως προς το δρόμο που αναφέρετε στην ερώτησή σας, η κατασκευή και η διαπλάτυνση ενός δρόμου δεν αφορά το Υπουργείο Πολιτισμού. Είναι έργο της τοπικής αυτοδιοίκησης, της περιφέρειας και του Δήμου Αμφίπολης.

Όσο για την επίσκεψη του ειδικού κοινού, ήδη συντελείται. Ξέρετε καλύτερα από εμένα ότι το 2022 ήταν μια χρονιά με σημαντικά ακραία καιρικά φαινόμενα, που έθεσαν την περιφερειακή ενότητα σε κατάσταση έκτακτης ανάγκης. Αυτά λοιπόν τα καιρικά φαινόμενα κατέστρεψαν ένα μέρος του έργου, γιατί η γη δεν είχε προλάβει ακόμη να δέσει επάνω στον Τύμβο και είμαστε υποχρεωμένοι να το ξανακάνουμε.

Επομένως, τίποτα δεν καθυστερεί τίποτα δεν μένει πίσω, τίποτα δεν κινείται με ρυθμούς χελώνας και σε κάθε περίπτωση η ανάδειξη του συγκεκριμένου μνημείου ενδιαφέρει περισσότερο από άλλους αυτή την Κυβέρνηση.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μπούμπας για τη δευτερολογία του.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κυρία Υπουργέ, το θέμα είναι ότι βλέπω μια υποσχεσιολογία. Το έχουμε συζητήσει το ζήτημα και στο παρελθόν, αλλά η εικόνα που παρουσιάζει το μνημείο και αυτή τη στιγμή αν πάμε, γιατί και χθες μιλούσα με συντοπίτες μου, είναι ότι τοποθετήθηκαν με έναν γερανό κάποια μάρμαρα πριν περίπου διάστημα δύο μηνών και τώρα δεν τοποθετούνται. Δηλαδή αυτό το -εντός εισαγωγικών- «εργοτάξιο» απέναντι στο μνημείο του πολιτισμού δεν λειτουργεί. Αυτό τουλάχιστον δείχνει η εικόνα και εγώ θέλω να σας ρωτήσω.

Δεν αμφισβητώ, λέτε για τη στατικότητα. Η διάνοιξη του δρόμου λέτε ότι είναι θέμα της τοπικής αυτοδιοίκησης. Άρα εκεί πρέπει -δεν ξέρω- να κάμψουμε, να υπερκεράσουμε γραφειοκρατικές διαδικασίες; Επιτέλους πρέπει να γίνει αυτή η διαπλάτυνση. Λέτε ότι είναι σε εξέλιξη.

Μπορείτε να μας το προσδιορίσετε χρονικά, ώστε αυτό να συμβεί όχι όπως στο παρελθόν, προκειμένου οι κάτοικοι της ευρύτερης περιοχής να ξέρουν όσο το δυνατόν περισσότερο προσδιοριζόμενο χρονικά το μνημείο, πότε επιτέλους θα αναδειχθεί;

Δράττομαι της ευκαιρίας να πω γιατί το είχαμε συζητήσει και στο παρελθόν. Δεν είναι μόνο ο Τύμβος Καστά που μπορεί να δώσει ανάσα, ανάπτυξη στην περιοχή. Είναι και η παλαιοχριστιανική Αμφίπολη, η οποία και αυτή δυστυχώς είναι εγκαταλελειμμένη. Είναι στα βήματα του Αποστόλου Παύλου των εθνών, το δεύτερο σημείο μετά την Λυδία. Το ξέρετε.

Και εκεί λοιπόν οι άνθρωποι καταγγέλλουν συνέχεια ότι δεν έχει αξιοποιηθεί ούτε και η παλαιοχριστιανική Αμφίπολη. Είναι μια περιοχή που συνδυάζει αρχαιοελληνικό, βυζαντινό και ορθόδοξο χριστιανικό πνεύμα. Άρα δηλαδή είναι μια περιοχή που έχει πάρα πολλές δυνατότητες.

Το θέμα είναι όμως, μπορούμε να το προσδιορίσουμε τούτη την ώρα χρονικά, με βάση αυτά που έχετε στα χέρια σας, την ανάδειξη, το θέμα της στατικότητας που είπαμε; Είπατε ότι η αρμοδιότητα είναι της τοπικής αυτοδιοίκησης και της Περιφέρειας Κεντρικής Μακεδονίας σε ό,τι αφορά τον δρόμο.

Εν πάση περιπτώσει, στο πρόγραμμα που ήταν ενταγμένο δεν το αμφισβητώ. Ορθά το είπατε ήταν από το 2017, όπως και η θεομηνία, η φυσική καταστροφή ήταν μεγάλη που έγινε στην ευρύτερη περιοχή. Εν πάση περιπτώσει μπορούμε να το προσδιορίσουμε χρονικά αυτό που περιμένουν οι κάτοικοι; Και όχι μόνο οι κάτοικοι, αν θέλετε, αλλά όλη η Ελλάδα, όλοι οι Έλληνες. Είναι παγκόσμιας ακτινοβολίας και το ξέρετε καλύτερα από μένα, γιατί έχετε και το επίσταμαι της αρχαιολογίας επάνω σας, αλλά μπορούμε να το προσδιορίσουμε χρονικά επιτέλους και να πούμε ότι αυτό που θα πούμε, θα γίνει;

Και κάτι άλλο. Είχαμε τα αρχαιολογικά ευρήματα τα οποία φύγανε. Και εγώ ως Βουλευτής και δημοσιογράφος δεν είδα μια αναλυτική λίστα, ένα προς ένα, να υπάρχουν τουλάχιστον στην κοινή γνώμη. Για το άλλο κομμάτι εδώ και χρόνια έφυγαν οι σκελετοί. Έχει προσδιοριστεί το γενετικό υλικό; Δεν το γνωρίζω. Αν γνωρίζετε κάτι, να μας πείτε και για τους σκελετούς, αν είναι το τελικό πόρισμα από τους επιστήμονες εκεί σε ό,τι αφορά το γενετικό υλικό.

Εν κατακλείδι, θέλουμε συγκεκριμένη ημερομηνία. Δηλαδή κάθε χρόνο, κάθε φορά ακούμε μία διαφορετική ημερομηνία, με αποτέλεσμα αυτό που θα πει ο λαός, ότι έχουν βαρεθεί τις υποσχέσεις απέναντι στην ανάδειξη του μνημείου του Τύμβου Καστά στο Δήμο Αμφίπολης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Η κυρία Υπουργός έχει τον λόγο για τη δευτερολογία της.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Δεν έγινε κατανοητό αυτό που είπα. Σας έδωσα συγκεκριμένα στοιχεία. Υπήρχε ένα φυσικό αντικείμενο ενταγμένο στο τρέχον ΕΣΠΑ. Όπως σας είπα, από τα επτά υποέργα τα τέσσερα έχουν ήδη ολοκληρωθεί και βρίσκονται σε πλήρη εξέλιξη τα υπόλοιπα τρία. Επομένως αυτό δεν είναι υποσχεσιολογία. Αυτό είναι κάτι πολύ συγκεκριμένο.

Επιμένετε στη διαπλάτυνση του δρόμου. Δεν αφορά το Υπουργείο Πολιτισμού η διαπλάτυνση του δρόμου. Έχουν άλλοι την αρμοδιότητα. Το Υπουργείο Πολιτισμού θα αδειοδοτήσει. Όταν λοιπόν κατατεθούν οι φάκελοι αυτοί, θα αδειοδοτηθεί η διαδικασία της διαπλάτυνσης του δρόμου.

Μου λέτε κάτι για τις απαλλοτριώσεις. Σας είπα ότι οι απαλλοτριώσεις έχουν συντελεστεί. Τα χρήματα παρακατατέθηκαν 5 Μαΐου στο Παρακαταθηκών και Δανείων για να τα πάρουν οι δικαιούχοι. Αυτά όλα δεν είναι υποσχεσιολογία. Αυτά όλα είναι πολύ συγκεκριμένα γεγονότα, είναι facta.

Πάμε λοιπόν σε αυτά τα οποία είπατε στη δευτερολογία σας. Τι θα πει «κάποια μάρμαρα»; Ξέρετε τι σημαίνει το να ταυτιστεί ο λίθος και να μπει στην ακριβή θέση που πρέπει; Μπορεί με τη γερανογέφυρα, προκειμένου να πάει να ακουμπήσει εκεί που ήταν στην αρχαιότητα το μάρμαρο, να χρειαστεί και μία και δύο μέρες. Δεν στρώνουμε άσφαλτο στα μνημεία. Αποκαθιστούμε την ιστορία μας και αυτό ενδιαφέρει και εσάς και εμάς, αλλά και όλους τους Έλληνες. Αυτό λοιπόν πρέπει να γίνει με το σωστό τρόπο.

Μου λέτε ότι φύγανε ευρήματα. Να φύγουν να πάνε πού; Πού έφυγαν και πήγαν τα ευρήματα; Ό,τι έπρεπε να φύγει από το μνημείο, έχει πάει στο Μουσείο της Αμφίπολης. Έχει εισαχθεί κανονικά κατά νόμο, φυλάσσεται, προστατεύεται κατά νόμο, συντηρείται και συγκολλάται κατά νόμον. Επομένως, πού πήγαν τα ευρήματα; Μερικά ένα χιλιόμετρο πιο πέρα που είναι το Μουσείο της Αμφίπολης.

Από εκεί και πέρα, σχετικά με όλο αυτό το θέμα που θίγετε για το ότι η περιοχή έχει μείνει πίσω, έχω πει πάρα πολλές φορές ότι η Αμφίπολη δεν περιορίζεται στον Τύμβο Καστά, ο οποίος στο τέλος της επόμενης προγραμματικής περιόδου θα έχει ολοκληρωθεί. Σας θυμίζω ότι ανάλογοι χρόνοι είναι για όλα τα μνημεία αυτού του είδους, όπου και αν βρίσκονται.

Πάμε, λοιπόν, να δούμε την ευρύτερη περιοχή. Η Αμφίπολη, είναι ένας μείζων αρχαιολογικός χώρος και πάρα πολύ σημαντικός. Λέτε: «Τι έχει κάνει και τι κάνει το Υπουργείο Πολιτισμού;».

Νομίζω ότι τα ξέρετε, αλλά θα τα επαναλάβω. Συνεχίζεται, κατ’ αρχάς, η μελέτη του ίδιου του Τύμβου, καθώς και οι έρευνες στις γειτονικές περιοχές, ξεκινώντας από τον λόφο 133, ακριβώς για να υπάρχει η πληρέστερη τεκμηρίωση των αρχαιολογικών δεδομένων.

Συγχρόνως, ωριμάζουν οι αρμόδιες υπηρεσίες του Υπουργείου Πολιτισμού όλες τις μελέτες που χρειάζονται για την ανάδειξη τούτου του μνημείου, προκειμένου να χρηματοδοτηθεί στην επόμενη προγραμματική περίοδο, όπως έχουμε συνεννοηθεί με τον περιφερειάρχη κεντρικής Μακεδονίας.

Πάντοτε στο μνημείο αυτό θα μπαίνουν το πολύ έξι άτομα. Όλοι οι άλλοι, λοιπόν, θα πρέπει να περιμένουν απ’ έξω, όπου πρέπει να διαμορφωθεί ένας χώρος ανάπαυσης, εκπαίδευσης των επισκεπτών, με ενδιαφέρον υλικό το οποίο θα πρέπει να βλέπουν εκεί και με χώρους εξυπηρέτησης. Αυτές, λοιπόν, όλες τις μελέτες τις ωριμάζουμε, προκειμένου το έργο να συνεχιστεί, όπως είπα, χωρίς πρόβλημα στην επόμενη προγραμματική περίοδο.

Συγχρόνως, το 2020 εντάξαμε στο τρέχον ΕΣΠΑ το έργο «Αρχαιολογικό Πάρκο Αμφίπολης, υποδομές εξυπηρέτησης επισκεπτών, ενοποίηση των μνημείων». Το έργο έχει υλοποιηθεί στο 75% και προχωρεί.

Εντάξαμε το 2022 στο Ταμείο Ανάκαμψης το έργο «Προσβασιμότητα ΑΜΕΑ, βελτίωση υποδομών υποδοχής επισκεπτών σε μνημεία της Αμφίπολης». Και αυτό το έργο βρίσκεται σε πλήρη εξέλιξη από την εφορεία αρχαιοτήτων.

Το 2022 εντάξαμε επίσης στο Ταμείο Ανάκαμψης τη συντήρηση της ξύλινης γέφυρας, με προϋπολογισμό 1.200.000. Όλα αυτά τα έργα είναι έργα, εξαιρουμένου του Καστά, της τάξεως περίπου των τριών εκατομμυρίων.

Νομίζω ότι όλα αυτά δεν είναι υποσχέσεις, είναι συγκεκριμένα έργα, με συγκεκριμένους προϋπολογισμούς και χρονοδιαγράμματα, τα οποία υλοποιούνται. Το Ταμείο Ανάκαμψης, όπως ξέρετε, έχει όριο το 2025 και τα έργα αυτά θα έχουν αξιοποιηθεί πλήρως.

Από εκεί και πέρα, αναμένουμε μία ευρύτερη πρόταση από την περιφερειακή ενότητα και τον δήμο για την ευρύτερη περιβαλλοντολογική αξιοποίηση και χωροταξική αξιοποίηση της περιοχής.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε με την έκτη με αριθμό 38/24-7-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την ΥπουργόΚοινωνικής Συνοχής και Οικογένειας,με θέμα: «Παιχνίδια με το ιδιοκτησιακό καθεστώς των κτηριακών εγκαταστάσεων του Κέντρου Εκπαίδευσης και Αποκατάστασης Τυφλών (ΚΕΑΤ) σε Αθήνα και Θεσσαλονίκη».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ελλάδα, εκπαίδευση τυφλών, έτος 2023.

Εικόνα πρώτη: Η Εθνική Τράπεζα βγάζει στο σφυρί το μερίδιό της από το κεντρικό κτήριο της Σχολής Τυφλών της Θεσσαλονίκης, που είναι παράρτημα του ΚΕΑΤ, του Κέντρου Εκπαίδευσης και Αποκατάστασης Τυφλών. Είναι ένα κτήριο, κυρία Υπουργέ, τοπόσημο, όμως τραγικά υποσυντηρημένο, το οποίο στεγάζει και το μοναδικό -το μοναδικό!- ειδικό δημοτικό σχολείο για τυφλούς και παιδιά με προβλήματα όρασης στη βόρεια Ελλάδα. Πού θα πάνε αυτά τα παιδιά; Οφείλετε μια απάντηση.

Εικόνα δεύτερη: Την ίδια ώρα, το διατηρητέο κτήριο, το επονομαζόμενο «Αμπέτειο Μέλαθρο», στη Σχολή Τυφλών εδώ στην Καλλιθέα μένει εδώ και είκοσι τέσσερα χρόνια αναξιοποίητο, μετά τις ζημιές που υπέστη από τους σεισμούς του 1999, όταν οι υπάρχουσες υπηρεσίες του ΚΕΑΤ και το Ειδικό Σχολείο Τυφλών Καλλιθέας ασφυκτιούν από την έλλειψη χώρων.

Αυτό το επί είκοσι τέσσερα χρόνια εγκαταλειμμένο κτίριο θα μπορούσε βεβαίως -και θα έπρεπε- να αξιοποιηθεί για τους σκοπούς του Κέντρου Εκπαίδευσης και Αποκατάστασης Τυφλών, κυρία Υπουργέ.

Ταυτόχρονα -δεν ξέρω αν το γνωρίζετε, πιθανόν να το γνωρίζετε, είστε καινούργια στα καθήκοντα αυτά- αυτό το συγκεκριμένο κτήριο, το «Αμπέτειο Μέλαθρο», γίνεται και αντικείμενο διεκδίκησης για αλλαγή χρήσης για επιχειρηματικούς σκοπούς, και από τον Δήμο της Καλλιθέας, αλλά και από το Ινστιτούτο Αναπηρίας της ΕΣΑΜΕΑ.

Και αν δεν έγιναν κινητοποιήσεις, κύριε Πρόεδρε, όλα τα προηγούμενα χρόνια γι’ αυτό το κτήριο από τη Συντονιστική Επιτροπή Αναπήρων, από τον Σύλλογο Γονέων και Κηδεμόνων, από τον Σύλλογο Εργαζομένων του ΚΕΑΤ στην Καλλιθέα, ώστε αυτό επιτέλους το κτήριο, ένα κτήριο παραδοσιακό και εντυπωσιακό, να συντηρηθεί, να αξιοποιηθεί και να αποδοθεί για τις ανάγκες των τυφλών.

Γι’ αυτό, λοιπόν, με βάση αυτά, σας ρωτάμε, κυρία Υπουργέ, τι σκοπεύετε να κάνετε, ώστε να ακυρωθεί κατ’ αρχάς αυτή η διαδικασία πώλησης του μεριδίου της Εθνικής Τράπεζας από το κτήριο της Σχολής Τυφλών Θεσσαλονίκης και να περάσει αυτό και τυπικά, με όλες τις διαδικασίες, στην ιδιοκτησία του ΚΕΑΤ. Να δοθούν βεβαίως όλες οι αναγκαίες κρατικές πιστώσεις για να γίνουν εκείνες οι μελέτες που θα έχουν βεβαίως κι έναν κατεπείγοντα χαρακτήρα, γιατί καταλαβαίνετε ότι είναι χρονίζοντα τα προβλήματα, για να ανεγερθούν επιτέλους και νέες σύγχρονες κτηριακές εγκαταστάσεις για τις ανάγκες της εκπαίδευσης και της αποκατάστασης των τυφλών στη βόρεια Ελλάδα. Γιατί αυτές που υπάρχουν δεν είναι και οι καταλληλότερες. Για να γίνει πλήρως λειτουργικό επιτέλους μετά από είκοσι τέσσερα χρόνια το «Αμπέτειο Μέλαθρο» στην Καλλιθέα, προκειμένου να αποδοθεί στο ΚΕΑΤ, σταματώντας και ακυρώνοντας, αν θέλετε, οποιαδήποτε άλλη συζήτηση για αλλαγή της χρήσης του.

Και βεβαίως, υπάρχει και το μόνιμο αίτημα που έχουμε για τους εργαζόμενους στην ειδική αγωγή. Αυτοί και αν έπρεπε να είναι μόνιμοι και να μην είναι επικουρικοί και συμβασιούχοι! Ο λόγος νομίζω δεν χρειάζεται να εξηγηθεί. Και βεβαίως, να γίνουν εκείνες οι απαραίτητες προσλήψεις, έτσι ώστε επιτέλους αυτές οι εξαιρετικές κοινωνικές υπηρεσίες να λειτουργήσουν έτσι όπως πρέπει να λειτουργούν.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Η Υπουργός, κ. Ζαχαράκη, έχει τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε, ευχαριστώ πάρα πολύ.

Κύριε Δελή, κύριε συνάδελφε, ευχαριστώ ιδιαίτερα για την ερώτηση την οποία απευθύνετε σήμερα. Μάλιστα, αυτονόητη υποχρέωση είναι και η άμεση απόκριση του Υπουργείου σε αυτή την υπόθεση, η οποία βλέπω, τουλάχιστον διαδικτυακά, ότι εξελίσσεται τις τελευταίες μέρες και η οποία, βέβαια, αφορά εκατοντάδες ανθρώπους οι οποίοι έχουν δώσει τη ζωή τους. Μιλάω και για το προσωπικό, το οποίο πραγματικά δίνει τον καλύτερο εαυτό του, αλλά και τους σπουδαστές, οι οποίοι πραγματικά εξαρτώνται από τη σχολή.

Θα θυμίσω βέβαια ότι ουσιαστικά το πρόσφατο της τοποθέτησης δεν θα δικαιολογούσε άγνοια επί του συγκεκριμένου ζητήματος. Γιατί ξέρετε, πάρα πολύ καλά, ότι η ίδια έχω θητεύσει ως Υφυπουργός Παιδείας και έχουμε βρεθεί πάρα πολλές φορές σε επίκαιρες ερωτήσεις, ειδικά για τα ζητήματα της ειδικής αγωγής.

Θα ήθελα μάλιστα να θυμίσω ότι στην Ελλάδα του 2021 και 2022 έγιναν για πρώτη φορά διορισμοί στην ειδική αγωγή, πράγμα το οποίο φέρουμε ως τίτλο τιμής στη συγκεκριμένη κυβέρνηση. Και βέβαια, συνέχισαν να γίνονται και το 2023.

Αυτό το λέω για να θυμίσουμε ότι δεν είμαστε στο ιδανικό σημείο ούτε και στο ευκταίο, είμαστε όμως στην αρχή του εφικτού, για να μπορέσουμε να καλύψουμε αυτό το οποίο θα πρέπει να είναι πρωταρχικό μέλημα της πολιτείας, μια ισότιμη πρόσβαση στην εκπαίδευση και βέβαια, στη μέριμνα για τους ανθρώπους με αναπηρία. Είναι ένα ζήτημα, λοιπόν, ζωτικής σημασίας, που αφορά το μέλλον τους.

Θα θυμίσω γι’ αυτούς που μας παρακολουθούν σήμερα, αλλά και για τα σεβαστά μέλη του Κοινοβουλίου που είναι εδώ, ότι το ΚΕΑΤ είναι ο φορέας υλοποίησης της εθνικής πολιτικής για τα άτομα με αναπηρία όρασης και εκφραστής της και σε ευρωπαϊκό και διεθνές επίπεδο. Λειτουργεί μάλιστα για περισσότερα από εκατό χρόνια, παρέχει σπουδαίες υπηρεσίες για την ανεξάρτητη, αυτόνομη και αξιοπρεπή διαβίωση, αλλά και την πλήρη ένταξη των συμπολιτών μας με αναπηρία όρασης στο κοινωνικό σύνολο.

Είναι υπηρεσίες οι οποίες συνεχώς θέλουμε να εξελίσσονται, να αναβαθμίζονται. Και βέβαια, σε μία περίοδο που και η τεχνολογία εισέρχεται με πολύ γοργούς ρυθμούς, να μπορούν να εναρμονίζονται, έτσι ώστε να υπάρχουν οι δεξιότητες και οι συμπολίτες μας να μπορούν να ανταποκρίνονται στις απαιτήσεις της εποχής.

Η βιωσιμότητα και η λειτουργικότητα των εγκαταστάσεων είναι πρωταρχικό μέλημα, να ξέρετε, κύριε Δελή, για το νεοσύστατο Υπουργείο. Συνδέονται αναπόσπαστα και με το έργο του ΚΕΑΤ και βέβαια, με το ομαλό καθεστώς των εργαζομένων. Πρωτίστως, όμως, με την καλύτερη δυνατή υποστήριξη των ατόμων με αναπηρία όρασης στις όσο δυνατόν περισσότερες πτυχές, όπως ανέφερα ήδη, της κοινωνικής ζωής: Για βοήθεια, για την κοινωνική στέγαση όσο γίνεται, για την ανεξάρτητη διαβίωση ή για το κομμάτι της εργασίας, που για μας είναι πάρα πολύ σημαντικό για τα άτομα με αναπηρία. Και δεν παίζουμε κανένα «παιχνίδι» με τόσο ευαίσθητα ζητήματα.

Για να πάμε λοιπόν ακριβώς σε αυτή την ερώτηση, την οποία καλά κάνατε και θέσατε, θα απαντήσουμε με απόλυτη καθαρότητα. Δεν τίθεται θέμα πώλησης του συγκεκριμένου οικήματος. Δεν τίθεται κανένα ζήτημα πρόθεσης πώλησης από την τράπεζα. Τις προηγούμενες μέρες ήρθαμε σε επαφή με την ηγεσία της τράπεζας. Και πρέπει να σας πω ότι εντόπισα ένα ιδιαίτερο ενδιαφέρον από τον κ. Μυλωνά.

Είναι ένα σύνθετο ιδιοκτησιακό καθεστώς. Καλά κάνετε και το θέτετε. Είναι ένα εξ αδιαιρέτου μερίδιο ιδιοκτησίας 69,1% που ανήκει στο υπό εκκαθάριση σωματείο φιλανθρωπική Οργάνωση Προστασίας Τυφλών Βορείου Ελλάδος «Ο Ήλιος» και η Εθνική Τράπεζα έχει εξ αδιαιρέτου το 30,9%.

Να το πούμε και εδώ πέρα, γιατί σίγουρα μας παρακολουθούν και οι γονείς, οι ίδιοι οι σπουδαστές. Το προσωπικό δεν πρόκειται να απολυθεί. Δεν τίθεται τέτοιο ζήτημα. Δεν τίθεται καν ζήτημα πώλησης για την ακρίβεια. Και επαναλαμβάνω έχουμε προχωρήσει τις επαφές μας με την τράπεζα. Θα συνεργαστούμε μάλιστα στενά στο σημείο και στο επίπεδο που μπορούμε και εμείς για την επίλυση των ιδιοκτησιακών ζητημάτων προς όφελος της διατήρησης και αξιοποίησης του ιστορικού αυτού ακινήτου, χωρίς βέβαια να θέλουμε να εμποδίσουμε την απρόσκοπτη λειτουργία του παραρτήματος. Έχει ένα μοναδικό πολιτιστικό πρόσημο. Από εκεί κατάγεστε, από τη Θεσσαλονίκη και το ξέρετε πάρα πολύ καλά.

Και βέβαια να πάω και σε ένα δεύτερο επίπεδο να σας πω ότι ενημερώθηκα από την τράπεζα ότι υπάρχει και πρόθεση και για δωρεά από μέρους τους του συγκεκριμένου μεριδίου, το 30% δηλαδή, όταν επιλυθούν βέβαια τα ιδιοκτησιακά ζητήματα, τα οποία νομικά αντιλαμβάνεστε ότι έχουν ένα ιδιαίτερο βάρος ως προς το να επιλυθούν. Υπάρχει όμως μια διαδικασία εκκαθάρισης ούτως η άλλως από πλευράς και του 60,9%, δηλαδή του μεριδίου το οποίο υπάρχει στο υπό εκκαθάριση σωματείο.

Άρα απάντησα στο πρώτο κομμάτι. Θα συνεχίσω και στην δευτερολογία. Δεν υπάρχει πρόθεση πώλησης του συγκεκριμένου μεριδίου. Αυτό το ζήτημα ανέκυψε τις τελευταίες μέρες και προφανώς είχαμε και ευθύνη και υποχρέωση να απαντήσουμε. Καμμία δηλαδή ανησυχία δεν θα πρέπει αυτή τη στιγμή να κυριαρχεί στους ανθρώπους, οι οποίοι ευλόγως μπορεί να είδαν κάτι και να ανησύχησαν τις τελευταίες μέρες.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Δελής για την δευτερολογία του.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κρατάμε την υπόσχεση της κυρίας Υπουργού για τη μη πώληση του συγκεκριμένου μεριδίου της εθνικής, αν και η διαδικασία εξελίσσεται -δεν έχει ακυρωθεί από όσο γνωρίζουμε- και εξελίσσεται εδώ και μήνες. Εδώ θα είμαστε να τα παρακολουθούμε. Εν πάση περιπτώσει το επίσημο κράτος δεν είναι και τόσο συνεπές στις υποσχέσεις που κάθε φορά δίνει και αυτό δεν έχει καμμία προσωπική αιχμή.

Πράγματι μιλήσατε για την πείρα σας στην ειδική αγωγή από την προηγούμενη θητεία σας στο Υπουργείο Παιδείας. Θα συμφωνήσω μαζί σας. Αυτό αυξάνει, βεβαίως, τις απαιτήσεις και από το πρόσωπό σας, καταλαβαίνετε.

Μιλήσατε για το σύνθετο ιδιοκτησιακό καθεστώς, ένα πραγματικά δαιδαλώδες καθεστώς που εμποδίζει τη λειτουργία ουσιαστικά αυτών των κοινωνικών δομών. Δύο είναι αυτές, στην Καλλιθέα και στη Θεσσαλονίκη. Θα πρέπει κάποια στιγμή να επιλυθεί αυτό το σύνθετο ιδιοκτησιακό καθεστώς και να αποδοθεί στο δημόσιο κανονικά, το οποίο θα χρηματοδοτεί και θα έχει στην ευθύνη του την πλήρη λειτουργία.

Μιλήσατε, ανοίξατε το ζήτημα της προσφοράς, της λειτουργίας του ΚΕΑΤ, του Κέντρου Εκπαίδευσης και Αποκατάστασης Τυφλών. Είναι η μεγάλη του προσφορά εδώ και δεκαετίες. Έτσι είναι, θα συμφωνήσουμε. Θα πρέπει να συμφωνήσουμε όμως και σε κάτι άλλο, ότι αυτό το κέντρο όλα τα τελευταία χρόνια υποβαθμίζεται σταθερά, κυρία Υπουργέ. Και υποβαθμίζεται και από την έλλειψη σύγχρονων επιστημονικών προγραμμάτων. Υποβαθμίζεται και από τους ελάχιστους μόνιμους εργαζόμενους που έχουν απομείνει, αφού οι περισσότεροι είναι συμβασιούχοι. Και επιπλέον στην Καλλιθέα, ξέρετε, αυτό το ΚΕΑΤ λειτουργεί με έναν τρόπο όχι λίγο, αλλά έως πολύ τριχοτομημένο. Εκτός από το ειδικό σχολείο των τυφλών υπάρχει και μια ΑΜΚΕ, η λεγόμενη πρωτοπορία, υπάρχει και ένα ΚΔΑΠ τυφλών.

Θα ήθελα να πω εδώ με την ευκαιρία ότι η εκπαίδευση των τυφλών στη χώρα μας δυστυχώς πάει από το κακό στο χειρότερο τα τελευταία χρόνια και αυτό φαίνεται από τους αριθμούς των μαθητών με προβλήματα όρασης και τυφλότητας που λιγοστεύουν ολοένα και περισσότερο στις δομές στις οποίες φοιτούν από τη στιγμή που δεν παίρνουν, βέβαια, την ανάλογη στήριξη με βάση τις δικές τους εκπαιδευτικές ανάγκες. Τα ειδικά δημοτικά σχολεία, τα ειδικά σχολεία τυφλών σε Αθήνα και Θεσσαλονίκη δεν λειτουργούν με κανονικό προσωπικό παρά με ένα μεγάλο ποσοστό αναπληρωτών.

Πολλές φορές στα τμήματα, κυρία Υπουργέ, υπάρχουν παιδιά τα οποία εκτός από προβλήματα όρασης έχουν και άλλα προβλήματα αναπηρίας. Και αυτό ξέρετε δεν βοηθά καθόλου όταν είναι μέσα στην ίδια αίθουσα παιδιά με διαφορετικές εκπαιδευτικές ανάγκες, να προαχθεί η εκπαίδευση. Υπάρχουν ελλείψεις σε ειδικότητες, υπάρχουν ελλείψεις σε σύγχρονα εποπτικά μέσα. Καταλαβαίνετε ότι αυτά τα ειδικά σχολεία και ειδικά με τους τυφλούς, τα εποπτικά μέσα παίζουν καθοριστικό ρόλο για την εκπαίδευση αυτών των παιδιών

Και θα θέλαμε εδώ μια απάντηση. Είναι νομίζω ντροπή για τη χώρα μας -και δεν λυπάμαι τη λέξη να την πω- το ότι στη χώρα μας δεν υπάρχει τον 21ο αιώνα ούτε γυμνάσιο ούτε λύκειο για τους τυφλούς. Η εκπαίδευσή τους σταματάει στο ειδικό δημοτικό σχολείο. Τι είναι αυτό τώρα; Είναι η λεγόμενη συμπερίληψη, η λεγόμενη ένταξη, να τα πετάξουμε έτσι τα παιδιά όλα στα γενικά σχολεία, αδιαφορώντας για τις ειδικότερες ανάγκες τους;

Να θυμίσουμε εδώ ότι στο ΚΕΑΤ έκλεισε ένα οικοτροφείο που έδινε πραγματικά ζωή εκεί στον χώρο αυτό. Και να μην πούμε, βεβαίως, για την επαγγελματική εκπαίδευση των τυφλών, όπου ουσιαστικά αρκείται σε κάποια υποβαθμισμένα ινστιτούτα επαγγελματικής κατάρτισης κυρίως ωθώντας αυτούς τους ανθρώπους σε εργασίες τηλεφωνικών παραγωγών. Και η απόδειξη της υποβάθμισης των επαγγελματικών δικαιωμάτων αυτών των ανθρώπων, των τυφλών και αυτών που έχουν προβλήματα όρασης, είναι ότι σε σχέση, κυρία Υπουργέ, με πριν σαράντα χρόνια είναι μόνο 10% αυτοί που εργάζονται σε σχέση με αυτούς που εργάζονταν πριν από σαράντα χρόνια. Και αυτό δεν είναι καθόλου, μα καθόλου τιμητικό.

Τα είχαμε πει όλα αυτά. Θέλω να θυμίσω εδώ ότι η ερώτηση απευθύνεται προς την Υπουργό αλλά απευθύνεται συνολικά και στην Κυβέρνηση. Τα είχαμε απευθύνει με μία ερώτηση, κύριε Πρόεδρε, την υπ’ αριθμόν 2128 στις 7 Φεβρουαρίου του 2023, η οποία παραμένει έως και σήμερα αναπάντητη.

Αυτό που χρειάζεται, κυρία Υπουργέ, είναι ότι θα πρέπει να δοθούν λύσεις –αυτό ζητάμε εμείς- με βάση τις σημερινές, τις σύγχρονες ανάγκες αυτών των παιδιών. Δεν μας άρεσε καθόλου αυτό που είπατε πριν για τη βιωσιμότητα και τη λειτουργικότητα αυτών των υπηρεσιών. Αυτές οι λέξεις μας προξενούν πολύ μεγάλους προβληματισμούς και φόβους για το τι μέλλει να εξελιχθεί. Ξέρουμε πολύ καλά, όπως και εσείς, το τι κρύβεται πίσω από αυτές, για να μην μιλήσουμε για τα χοντρά οικονομικά παιχνίδια που παίζονται σε αυτές τις δομές. Και βεβαίως όχι μόνο θα πρέπει να διατηρηθούν και να ενισχυθούν αυτές οι δομές, κύριε Πρόεδρε, αλλά θα πρέπει να δημιουργηθούν και καινούργιες, γιατί οι ανάγκες είναι πάρα πολλές, όπως είναι για παράδειγμα η ίδρυση του γυμνασίου και του λυκείου.

Μεταφέρουμε εδώ τα προβλήματα και τις αγωνίες αυτού του κόσμου, που δεν είναι και λίγες. Και βεβαίως στηλιτεύουμε τις ευθύνες όλων των κυβερνήσεων γύρω από τα ζητήματα και τα δικαιώματα αυτών των συνανθρώπων μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υπουργός κ. Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Αυτό το οποίο προτείνω, κύριε Δελή, πιθανότατα είναι να γίνει μια συνολική συζήτηση ακόμα και στην Επιτροπή Μορφωτικών Κοινωνικών Υποθέσεων, γιατί θέλουμε την παρουσία του Υπουργείου Παιδείας. Μιλήσατε ούτως ή άλλως για τη συνέχιση της ειδικής εκπαίδευσης των παιδιών με αναπηρία, για να δούμε ακριβώς τι γίνεται στη συνέχιση των σπουδών τους. Εγώ συμφωνώ ότι θα πρέπει και στο κομμάτι της επαγγελματικής κατάρτισης να δούμε λύσεις. Χρειάζονται περισσότερα ΙΕΚ για τους συμπολίτες μας με αναπηρία. Και σίγουρα υπάρχει το θέμα των ΕΕΚ, των ειδικών επαγγελματικών δηλαδή δομών -είναι κυρίως για μεγαλύτερα παιδιά- πριν την μορφή του ΙΕΚ.

Αλλά καλύτερα προτείνω για να γίνονται ουσιωδώς, αν θέλετε, οι συζητήσεις και όχι απλά σε επίπεδο εντυπώσεων, να πάμε στις ειδικές επιτροπές και να έρθει πράγματι το κάθε Υπουργείο να καταθέσει εκείνη τη στιγμή όχι μόνο τα υλοποιημένα πράγματα αλλά κυρίως και αυτά τα οποία έχει προγραμματίσει ή και πώς οι νέες προγραμματικές περίοδοι, το νέο ΕΣΠΑ δηλαδή, να μας συνδράμουν ως προς αυτό.

Διαφωνώ σε αυτό το οποίο λέτε για κρυφά νοήματα πίσω από τις λέξεις. Η βιωσιμότητα ενός κτηρίου, η βιωσιμότητα ενός θεσμού έχει να κάνει με το πόσο και το κράτος θα φροντίσει και με την πρόσληψη νέου προσωπικού, τον διορισμό για να είμαι ακριβής, και να μπορέσει να συντηρήσει τα κτήριά του. Είναι ένα δύσκολο συγκείμενο. Κανείς δεν είπε ότι υπάρχει πακτωλός χρημάτων κάθε φορά, αλλά πρέπει να κάνουμε την καλύτερη διαχείριση.

Έγινε η καλύτερη διαχείριση και στα κέντρα πρόνοιας ανά την Ελλάδα, έτσι ώστε να μπορούμε να συντηρούμε καλύτερα τα κτήρια μας, να γίνουν ενεργειακές αναβαθμίσεις. Έχουν ενταχθεί πολλά εξ αυτών στο πρόγραμμα «ΗΛΕΚΤΡΑ». Συμφωνείτε –φαντάζομαι- μαζί μου ότι μετά από πάρα πολλά χρόνια πιθανότατα να ανοίγει ένα παράθυρο ελπίδας, έτσι ώστε να αρχίσουν να γίνονται έργα σε παλιά κτήρια -έχετε δίκιο- τα οποία δυστυχώς έχουν υποστεί και τις συνέπειες του χρόνου.

Σας οφείλω όμως μια απάντηση για το «Αμπέτειο». Πριν δεν προλάβαμε λόγω του χρόνου. Οφείλουμε να το προσθέσουμε και αυτό. Μιλάμε -το είπατε και εσείς- για πάρα πολλά χρόνια, από τον σεισμό του 1999. Έχει καταστεί -και πρέπει να το καταλάβουν όλοι- μη αξιοποιήσιμο τα τελευταία χρόνια. Βασική μας επιδίωξη είναι το «Αμπέτειο Μέλαθρον» μετά από τέσσερα χρόνια να είναι ένα διατηρητέο κτήριο με τεράστια ιστορία και προσφορά και να αποκτήσει πάλι ζωή. Πράγματι υπήρχε η σκέψη της σύναψης προγραμματικής σύμβασης με τον Σύνδεσμο Δήμων Νότιας Αττικής, προκειμένου να υλοποιηθούν οι σχετικές εργασίες αποκατάστασης με ευθύνη και κάλυψη του κόστους από τον τελευταίο.

Ποιος, όμως, θα αξιοποιήσει τις εγκαταστάσεις; Το ΚΕΑΤ, επ’ ωφελεία του ΚΕΑΤ. Ποιος θα διατηρήσει την κυριότητα; Το ΚΕΑΤ. Ποιος θα διασφαλίσει τον δημόσιο χαρακτήρα του διατηρητέου κτηρίου; Προφανώς, η λειτουργία του ΚΕΑΤ.

Άρα, με μεγάλη χαρά να το συζητήσουμε αυτό, δεν έχει ακόμη υπογραφεί η συγκεκριμένη σύμβαση. Υπήρχε η πρόθεση. Θα εξεταστούν όλες οι πλευρές και οι εκφάνσεις αυτής της συγκεκριμένης σύμβασης, αλλά τι δεν θα αμφισβητηθεί; Αυτά τα τρία βασικά στοιχεία τα οποία σας είπα πριν: Ποιος διατηρεί την κυριότητα, επ’ ωφελεία ποίου θα ήταν η συγκεκριμένη σύμβαση, αλλά και ποιος θα είναι ο δημόσιος χαρακτήρας ο οποίος εξασφαλίζεται γι’ αυτό.

Μου δίνεται, όμως, μια πολύ μεγάλη ευκαιρία σήμερα, αφού ανοίξατε και το θέμα γενικότερα των πολιτικών για τους συμπολίτες μας με αναπηρία, να σας πω λίγα πράγματα -μέσα στον χρόνο ελπίζω, ίσως, με ένα λεπτό έτσι την ανοχή του Προεδρείου- γενικά για την παροχή ίσων ευκαιριών για τους συμπολίτες μας με αναπηρία. Είναι και στρατηγικοί στόχοι ούτως η άλλως του Υπουργείου μας.

Μέσα από το Ταμείο Ανάκαμψης και το ΕΣΠΑ επιδιώκουμε να έχουμε εργαλεία για την ενίσχυση της ανεξάρτητης διαβίωσης και της συμμετοχής στην κοινωνική και εργασιακή ζωή. Θέλουμε να δούμε τα ποσοστά τα οποία αναφέρατε μόλις πριν για τη μείωση της συμμετοχής των συμπολιτών μας με αναπηρία όρασης στο κομμάτι της εργασίας.

Θέλουμε να αξιοποιήσουμε το νέο ΕΣΠΑ, έτσι ώστε να μπορούν να δουλέψουν -όχι απλά να απασχοληθούν- και να αποκτήσουν μια εμπειρία σε κομμάτια, τα οποία μπορούν να συνδράμουν σε εργασίες και να παραμείνουν, ούτως ή άλλως, σε αυτές τις υπηρεσίες.

Απαραίτητη προϋπόθεση -όχι μόνο για το κομμάτι των συμπολιτών μας με αναπηρία όρασης- είναι η αποϊδρυματοποίηση και η ολοκλήρωση της επαγγελματικής αναδοχής των ενηλίκων με αναπηρία, αλλά και τη μεταφορά των εφήβων από δομές παιδικής προστασίας σε διαμερίσματα ημιαυτόνομης διαβίωσης.

Αυτό είναι ένα ευρύτερο πλαίσιο, το οποίο ήθελα να το θέσω και ήθελα να ακουστεί. Και βέβαια, θέλω να επισημάνω και ξανά το όραμα το οποίο είχε εκφραστεί και από την προηγούμενη πολιτική ηγεσία το 2030, να μην υπάρχει κανένα παιδί με αναπηρία σε ίδρυμα. Αυτό είναι μια ευρύτερη δέσμευση προσπαθούμε να την τηρήσουμε στο ακέραιο, όπως επίσης να τηρήσουμε και στο ακέραιο την τήρηση του εθνικού σχέδιου δράσης για άτομα με αναπηρία.

Έχουμε την κάρτα αναπηρίας, η οποία έχει ήδη ληφθεί από πάρα πολλούς συμπολίτες μας, όπου ουσιαστικά απολαμβάνουν τα κοινωνικά οφέλη, χωρίς να χρειάζεται και να απαιτείται να προσκομίσουν περαιτέρω δικαιολογητικά και, βέβαια, με συνεχείς πράξεις για βελτίωση προσβασιμότητας σε κατοικίες, χώρους εργασίας και δημόσιες υπηρεσίες.

Ένα, επίσης, πολύ σημαντικό θέμα το οποίο, κύριε Δελή, πρέπει να συζητήσουμε, είναι και η βελτίωση της λειτουργίας των ΚΕΠΑ. Δεν έχουμε την αρμοδιότητα λειτουργίας, αλλά αν δεν βελτιωθεί η λειτουργία του κέντρου πιστοποίησης αναπηρίας, είναι μετά μια αλυσίδα πραγμάτων τα οποία καθυστερούν.

Δεν παραλείπω τελευταίο το μεγάλο στοίχημα του προγράμματος του προσωπικού βοηθού. Αυτή τη στιγμή που βλέπουμε πιθανές δυσκολίες και προκλήσεις από την εφαρμογή στο πεδίο. Θέλουμε συνεχώς να το βελτιώνουμε. Να ξέρετε, πάντως, ότι θα δουλέψουμε με όλες μας τις δυνάμεις, όσες έχουμε, λίγες ή πολλές, για την ενθάρρυνση και των εκπαιδευτικών προγραμμάτων, έτσι ώστε να μπορέσουμε να μιλήσουμε για μια πιο αποτελεσματική μάθηση και εν τέλει βέβαια και εργασία και απασχόληση, ισότιμη συμμετοχή στην κοινωνική ζωή.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα περάσουμε τώρα στη συζήτηση της πρώτης με αριθμό 27/20-7-2023 επίκαιρης ερώτησης πρώτου κύκλου του Βουλευτή Αργολίδας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Γαβρήλου προς τον Υπουργό Υγείας, με θέμα: «Πόσο ακόμη η Κυβέρνηση θα κλείνει τα μάτια στην υποστελέχωση του Ακτινολογικού Τμήματος του Γενικού Νοσοκομείου Άργους και πόσο ακόμη οι πολίτες θα ταλαιπωρούνται από την αναστολή των τακτικών ραντεβού;»

Ορίστε, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, μεγαλύτερη αγωνία, νομίζω, όλων μας είναι όταν βρεθούμε στην ανάγκη, για να μας παρασχεθούν υπηρεσίες υγείας, η πολιτεία να είναι δίπλα μας και να μπορέσει να ανταποκριθεί. Άλλωστε, αυτά τα χρόνια της πανδημίας, αυτή η κρίση η υγειονομική έδειξε ότι το Εθνικό Σύστημα Υγείας ήταν αυτό που στήριξε την κοινωνία, που στήριξε ουσιαστικά και το κράτος μας.

Τα προβλήματα των υπηρεσιών υγείας στην Αργολίδα είναι πάρα πολλά, τόσο στις δύο νοσηλευτικές μονάδες Άργους και Ναυπλίου, όσο και στα δύο Κέντρα Υγείας Λιγουριού και Κρανιδίου.

Με αφορμή το μεγάλο ζήτημα του Ακτινολογικού Τμήματος του Άργους έρχομαι ενώπιόν σας. Ασφαλώς, θα μου δοθεί η ευκαιρία και στη δευτερολογία να αναφερθώ στα γενικότερα προβλήματα των δομών υγείας του Γενικού Νοσοκομείου Αργολίδας, αλλά θα ήθελα να εστιάσω πραγματικά στην ερώτησή μου, γιατί το πρόβλημα είναι μείζον.

Για ακόμη έναν μήνα το Ακτινολογικό Τμήμα του Νοσοκομείου του Άργους συνεχίζει την αναστολή των τακτικών ραντεβού, λόγω της υποστελέχωσης σε γιατρούς της συγκεκριμένης ειδικότητας. Ο κόσμος της Αργολίδας, αλλά και των όμορων νομών αναγκάζεται καθημερινά να καταφεύγει για διαγνωστικές, αλλά και για προληπτικές εξετάσεις -παραδείγματος χάριν, μαστογραφία- σε ιδιώτες γιατρούς για να εξυπηρετηθεί, επιβαρυνόμενος το ανάλογο υψηλό κόστος.

Στο συγκεκριμένο τμήμα εργάζονταν τρεις Ακτινολόγοι γιατροί, όταν όμως, από τον Μάρτιο και μετά ο ένας γιατρός με αιφνίδια απόφαση της 6ης ΥΠΕ αναγκάστηκε να αποσπαστεί στο Γενικό Νοσοκομείο Τρίπολης και ο δεύτερος για λόγους υγείας βγήκε σε αναρρωτική άδεια, το τμήμα έμεινε να λειτουργεί με έναν μόνο γιατρό.

Λέω, λοιπόν, ότι αυτός ο γιατρός σήμερα το πρωί με ενημέρωσαν από το Νοσοκομείο του Άργους ότι ήδη υπέβαλε την παραίτησή του, ο μοναδικός γιατρός που υπήρχε στο Ακτινολογικό Τμήμα του Νοσοκομείου του Άργους. Αποτέλεσμα για πολύ καιρό να είναι ανθρωπίνως αδύνατο να καλυφθούν τόσο οι εφημερίες όσο και τα έκτακτα περιστατικά.

Αποκορύφωμα της κρισιμότητας της κατάστασης έλλειψης Ακτινολόγων γιατρών ήταν ότι τον Μάιο του 2023 συμπολίτης μας χρειάστηκε να μετακινηθεί με ασθενοφόρο στην Κόρινθο για μία αξονική και στη συνέχεια να επιστρέψει πάλι πίσω στο Άργος για τη διάγνωση και τη θεραπεία, με ό,τι αυτό συνεπάγεται και για την επιβάρυνση του ΕΚΑΒ. Ακόμη για έναν συντονιστή διευθυντή που είχε προγραμματιστεί να τοποθετηθεί, η διαδικασία δεν έχει προχωρήσει. Ήταν στα πλαίσια αυτών των εξυπηρετήσεων που επιχείρησε να κάνει η κ. Γκάγκα, οι εκατόν είκοσι τέσσερις συντονιστές διευθυντές.

Το Νοσοκομείο του Άργους εξυπηρετεί καθημερινά μεγάλο όγκο ασθενών, ενώ ειδικά τους θερινούς μήνες η ανάγκη για νοσηλείες αυξάνεται, λόγω της τουριστικής κίνησης. Έστω και μετά την επιστροφή του ενός ακτινολόγου από την αναρρωτική άδεια, η κατάσταση της υποστελέχωσης δεν αντιμετωπίζεται και προφανώς, δεν μπορεί να αποτελεί λύση η προσπάθεια κάλυψης των εφημεριών, μέσω ημερήσιων μετακινήσεων γιατρών από Τρίπολη και Κόρινθο.

Επειδή το προσωπικό του Ακτινολογικού Τμήματος του Γενικού Νοσοκομείου Άργους έχει ξεπεράσει από καιρό τώρα τα όρια της εξάντλησης -προφανώς γι' αυτό και ο μοναδικός ακτινολόγος οδηγήθηκε σήμερα σε παραίτηση- επειδή ο κόσμος της Αργολίδας, αντί να απολαμβάνει την υποχρέωση της πολιτείας για δωρεάν και πλήρη ιατρική κάλυψη μέσω των δημόσιων δομών υγείας αντιμετωπίζει μόνο ανασφάλεια, ταλαιπωρία και υπέρογκα έξοδα σε ιδιώτες, ερωτάσθε, κύριε Υπουργέ, τα εξής:

Πρώτον, το Υπουργείο πρόκειται να ανακαλέσει την απόφαση μετακίνησης του γιατρού ακτινολόγου που υπηρετούσε στο Νοσοκομείο Άργους και πρόκειται άμεσα να προχωρήσει σε προκήρυξη θέσης μόνιμου ακτινολόγου;

Δεύτερον, τι προτίθεται να κάνει, ώστε να περάσει σε κανονική λειτουργία το Ακτινολογικό Τμήμα του Γενικού Νοσοκομείου Άργους και να επανέλθει η εξυπηρέτηση των ασθενών μέσω των τακτικών ραντεβού;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός κ. Μάριος Θεμιστοκλέους.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, σας ευχαριστώ πολύ για την ερώτηση.

Στο Ακτινολογικό Τμήμα του Νοσοκομείου του Άργους έχουμε πέντε οργανικές θέσεις, καλυμμένες είναι οι τρεις από έναν διευθυντή, έναν επιμελητή Α΄ και έναν επιμελητή Β΄. Σωστά αναφέρετε στην ερώτησή σας ότι ο διευθυντής βρισκόταν με αναρρωτική άδεια, αλλά έχει επιστρέψει από 1η Ιουνίου. Άρα, είναι πίσω στη θέση του, ο επιμελητής Α΄ είναι κανονικά και ο επιμελητής Β΄ για κάποιες μέρες, στηρίζει το Ακτινολογικό Τμήμα της Τρίπολης.

Έχουμε ήδη στο παρελθόν προκηρύξει και θέση επικουρικού, για την οποία δεν υπήρξε κάποιο ενδιαφέρον από κάποιον γιατρό και τώρα θα μπούμε στη διαδικασία να προκηρύξουμε ξανά τη θέση του επικουρικού.

Συμφωνώ μαζί σας ότι αυτό που έχουμε να κάνουμε ως πολιτεία είναι να προκηρύξουμε τις δύο θέσεις με μόνιμο προσωπικό και έτσι, ήδη, έχουμε προκηρύξει 4/5/2023 τη θέση συντονιστού διευθυντή, που είναι στην πιο υψηλή βαθμίδα του ΕΣΥ και 22-6-2023 έχουμε προκηρύξει και τη θέση του επιμελητή Β΄.

Άρα, φαντάζομαι, ότι θα συμφωνήσετε και εσείς -όπως και έχετε δίκιο- ότι η λύση είναι να προκηρύξουμε τις θέσεις το οποίο το έχουμε κάνει και πιστεύουμε ότι με το που θα ολοκληρωθεί η αξιολόγηση των υποψηφίων, θα έχουμε καλύψει πλήρως, γιατί θα έχουμε καλυμμένες τις πέντε οργανικές θέσεις που έχει το Ακτινολογικό Τμήμα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Γαβρήλος έχει τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Κύριε Υπουργέ, άκουσα την απάντησή σας. Προφανώς με ταπεινότητα αντιμετωπίσατε και το ερώτημα και η απάντησή σας ήταν σε αυτό το ύφος, γιατί γνωρίζετε τα προβλήματα που υπάρχουν.

Δεν μου απαντήσατε ωστόσο γιατί από 7 Μαρτίου του 2023 με απόφαση της 6ης ΥΠΕ ένας από τους τρεις ακτινολόγους βρίσκεται στην Τρίπολη και γιατί δεν πρέπει τρεις-τέσσερις μήνες μετά τη μετακίνησή του να επιστρέψει με βάση τις ανάγκες που υπάρχουν στο Γενικό Νοσοκομείο Άργους. Και ασφαλώς σας ενημέρωσα. Είναι προφανές ότι δεν έχετε ακόμη ενημερωθεί, γιατί και εγώ τώρα το πρωί το έμαθα. Σήμερα υπεβλήθη η παραίτηση του ενός ακτινολόγου. Αρκούν οι δύο προκηρύξεις που έχετε κάνει, οι δύο θέσεις; Θα πρέπει να το δείτε αυτό. Νομίζω ότι θα πρέπει να προκηρύξετε τρεις θέσεις ακτινολόγων και να καλύψετε τις όποιες ανάγκες υπάρχουν.

Σε κάθε περίπτωση, τα προβλήματα του Γενικού Νοσοκομείου Αργολίδας είναι πολλά σε όλες τις ειδικότητες. Γνωρίζετε, έχετε ενημερωθεί για τα προβλήματα που έχουμε με τους παιδιάτρους. Ένας παιδίατρος μόνο στο Γενικό Νοσοκομείο Άργους. Ένας παιδίατρος μόνο στο Γενικό Νοσοκομείο Ναυπλίου και η παιδιατρική κλινική, ενώ ξοδεύτηκαν τόσα χρήματα, δεν λειτουργεί. Συνεπώς, θα πρέπει να δούμε πώς θα πληρωθούν αυτές οι θέσεις των παιδιάτρων.

Σας είπα νωρίτερα ότι αναγκαζόμαστε να χάνουμε δυνάμεις και από το ΕΚΑΒ. Για να ανέβει το ΕΚΑΒ απλά μόνο για μία διάγνωση από το Ναύπλιο ή από το Άργος στο Παίδων και να φύγει το μικρό παιδί με οδηγίες χάνουμε ένα όχημα για μία ολόκληρη μέρα, προκειμένου να ασχοληθεί με αυτό το ζήτημα, γιατί δεν υπάρχει παιδίατρος. Άρα, πρέπει να δούμε και τις θέσεις των παιδιάτρων και για τις δύο νοσηλευτικές μονάδες. Ασφαλώς υπάρχουν προβλήματα και για άλλες ειδικότητες, ουρολόγου, γυναικολόγου στο Άργος, γιατί υπάρχουν συνταξιοδοτήσεις.

Θα ήθελα όμως να σταθώ κλείνοντας στα προβλήματα των δύο Κέντρων Υγείας που ουσιαστικά υπολειτουργούν, τόσο του Λυγουριού όσο και του Κρανιδίου στην Ερμιονίδα. Ειδικά του Κρανιδίου, θα έλεγα, επειδή το επισκέφθηκα και την προηγούμενη εβδομάδα, η κατάσταση είναι τραγική. Έχει μείνει χωρίς γιατρούς. Μάλιστα, άλλος ένας γενικός γιατρός υπέβαλε την παραίτησή του. Είναι χιλιάδες ο κόσμος που επισκέπτεται την Ερμιονίδα τους θερινούς μήνες και ασφαλώς δεν μπορεί να ανταποκριθεί στις υποχρεώσεις που έχει αυτό το κέντρο. Πρέπει να μεριμνήσετε ώστε και τα δύο κέντρα να στελεχωθούν με τους απαραίτητους γιατρούς και τις ειδικότητες γενικών γιατρών κυρίως εκεί και παθολόγων. Είναι ανάγκη, αν θέλουμε να λέμε ότι έχουμε πρωτοβάθμια δομή υγείας στην Αργολίδα και στο Λυγουριό και στην Ερμιονίδα.

Νομίζω ότι θα πρέπει να δείτε αυτά τα ζητήματα υγείας. Η μεγαλύτερη αγωνία του κόσμου είναι να έχει υπηρεσίες υγείας. Το Εθνικό Σύστημα Υγείας στήριξε και την κοινωνία και το κράτος τα τελευταία χρόνια. Νομίζω ότι πρέπει να αλλάξετε πολιτική. Οι όποιες σκέψεις για ιδιωτικοποίηση του Εθνικού Συστήματος Υγείας νομίζω ότι είναι προς τη λάθος κατεύθυνση. Αυτήν τη στιγμή χρειαζόμαστε τη στελέχωση με γιατρούς, με νοσηλευτές ενός συστήματος υγείας που θα γίνει περισσότερο ισχυρό και θα είναι δίπλα στον πολίτη, εκεί που το χρειάζεται ο πολίτης.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Ο κύριος Υπουργός, ο κ. Θεμιστοκλέους έχει τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα συμφωνήσω μαζί σας ότι χρειαζόμαστε ένα ισχυρό δημόσιο σύστημα υγείας και είναι και αυτό που -το είπατε και εσείς- φάνηκε και κατά τη διάρκεια της πανδημίας, που ίσως τα σαράντα χρόνια ιδρύσεως του Εθνικού Συστήματος Υγείας ο δημόσιος τομέας έπαιξε τον πιο κύριο και καθοριστικό ρόλο και στην αντιμετώπιση των ασθενών του COVID και στο εμβολιαστικό πρόγραμμα.

Θα συμφωνήσω μαζί σας. Το πιο κρίσιμο σημείο είναι το να βρούμε τους γιατρούς να καλυφθούν οι θέσεις. Και αν δεν κάνω λάθος –παρ’ όλο που δεν γνωρίζω ακριβώς γιατί δεν δικαιούμαστε- έχουμε υποψήφιους για τις δύο θέσεις. Δεν έχουμε το δικαίωμα με βάση τη νομοθεσία, γιατί μπορούμε να προκηρύξουμε θέσεις μόνο για όσες κενές οργανικές θέσεις υπάρχουν. Άρα, έχουμε ήδη προκηρύξει τις δύο, που φαντάζομαι θα αλλάξει πλήρως η μορφή του ακτινολογικού του Άργους, αν θεωρήσουμε ότι θα βρούμε τους υποψηφίους και να καλυφθούν αυτές οι θέσεις, που αυτό θα γίνει μέσα στους επόμενους έναν-δύο μήνες. Δεν έχουμε το δικαίωμα να προκηρύξουμε άλλη θέση.

Όσον αφορά τον γιατρό ο οποίος μετακινείται, αυτό γίνεται σε ένα πλαίσιο εξέτασης όλων των υπηρεσιακών αναγκών που έχουμε σε όλες τις όμορες περιοχές. Το Νοσοκομείο του Άργους συνεφημερεύει μαζί με το Νοσοκομείο του Ναυπλίου. Δημιουργείται ένα πρόβλημα από τη μετακίνηση κάποιων ημερών του γιατρού. Δεν έχει φύγει πλήρως ο γιατρός από το Άργος, αλλά είναι σημαντικό να στηριχθεί και το Νοσοκομείο της Τρίπολης στο ακτινολογικό, γιατί, όπως γνωρίζετε, η ακτινολογία είναι μία ειδικότητα, όπως και η αναισθησιολογία, που δεν έχουμε τόσους υποψηφίους, παρά το γεγονός ότι προκηρύσσουμε και μόνιμες θέσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Περνάμε τώρα στην έβδομη με αριθμό 26/18-7-2023 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βορείου Τομέα Αθηνών κ. Ζωής Κωνσταντοπούλου προς τον Υπουργό Οικονομικών με θέμα «Προστασία δανειοληπτών, καταναλωτών, υπερχρεωμένων πολιτών και ευάλωτων ομάδων από διαδικασίες κατάσχεσης, ηλεκτρονικούς πλειστηριασμούς - προστασία πρώτης κατοικίας».

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καλημέρα, κύριε Υπουργέ. Η ερώτησή μου κατατέθηκε στις 17 Ιουλίου προς τον Υπουργό Ανάπτυξης. Το θέμα είναι «Προστασία δανειοληπτών, καταναλωτών υπερχρεωμένων πολιτών και ευάλωτων ομάδων από διαδικασίες κατάσχεσης, ηλεκτρονικούς πλειστηριασμούς, προστασία πρώτης κατοικίας». Αναφέρεται στο δράμα που βιώνουν αμέτρητοι συμπολίτες μας μαστιζόμενοι από τηλεφωνήματα, οχλήσεις, διαρκείς καταδιώξεις από τράπεζες και funds για δάνεια και φερόμενες οφειλές που ένας απλός υπολογισμός μπορεί πολύ εύκολα να καταδείξει ότι είναι ανυπαίτια, ότι είναι σε μεγάλο βαθμό εξοφλημένα και ότι σε κάθε περίπτωση οι επισπεύδοντες, είτε είναι οι τράπεζες, είτε είναι τα funds, είτε είναι οι εισπρακτικές εταιρείες, δεν έχουν πραγματικό δικαίωμα επίσπευσης. Γιατί; Γιατί έχουν αποζημιωθεί πολλαπλώς μέσω των ανακεφαλαιοποιήσεων, γιατί έχουν εκποιήσει τις συγκεκριμένες αξιώσεις οι τράπεζες στα funds αντί πινακίου φακής, γιατί τα funds έχουν αγοράσει για πολύ κατώτερες αξίες και τιμές -εντός εισαγωγικών- και στρέφονται εναντίον των πολιτών, αξιώνοντας είτε τις αρχικές οφειλές είτε πολλαπλασιασμένες τις αρχικές οφειλές.

Μου κάνει εντύπωση ότι ο Υπουργός Ανάπτυξης δήλωσε αναρμόδιος για τις τράπεζες και τα funds. Θα ήθελα τη θέση σας, όταν μου απαντήσετε, για το αν είναι πράγματι έτσι. Έχετε διατελέσει Υπουργός Ανάπτυξης. Έχετε διατελέσει Υπουργός και πριν τα μνημόνια και στη διάρκεια των μνημονίων και τώρα, που κάποιοι λένε ότι είμαστε μετά τα μνημόνια. Είναι πράγματι έτσι; Ο Υπουργός Ανάπτυξης είναι αναρμόδιος για τις τράπεζες και τα funds και για την ερώτηση η οποία λέει αν θα προστατεύσετε τους πολίτες από τις τράπεζες και τα funds; Είναι αναρμόδιος και ήσασταν εσείς τελικά ο μόνος αρμόδιος; Γιατί εγώ λέω βεβαίως είστε αρμόδιος και εσείς, αλλά σαφέστατα ήταν αρμόδιος και ο κ. Σκρέκας, ο οποίος απέφυγε να έρθει να απαντήσει.

Η ερώτηση, κύριε Υπουργέ, δεν είναι τεχνική, είναι στρεφόμενη στον πυρήνα της ανθρώπινης ζωής. Και σας ρωτάω και περιμένω συγκεκριμένες απαντήσεις και θα επανέλθω στην δευτερολογία μου, αφού απαντήσετε. Τα ερωτήματα είναι σαφή και θα τα διαβάσω ακριβώς όπως περιέχονται στην ερώτηση. Θεωρώ ότι από 17 Ιουλίου που κατατέθηκε για πρώτη φορά η Κυβέρνηση είχε αρκετό χρόνο για να διαμορφώσει την απάντηση.

Πρώτον, θα απαγορεύσει η Κυβέρνηση τις κατασχέσεις και τους πλειστηριασμούς περιουσίας πολιτών για χρέη που δημιουργήθηκαν στην περίοδο της οικονομικής κρίσης και της πανδημίας και έχουν αποσβεσθεί μέσω των ανακεφαλαιοποιήσεων και μέσω της εκποίησης των αξιώσεων των τραπεζών στα funds;

Και δεύτερον, θα θεσπίσει την προστασία της πρώτης κατοικίας και θα θεσμοθετήσει την απαγόρευση κάθε πράξης αναγκαστικής εκτέλεσης στην πρώτη κατοικία;

Αντιλαμβάνεστε ότι το ερώτημα αγγίζει τη ζωή και την καθημερινότητα εκατοντάδων χιλιάδων συμπολιτών μας και οικογενειών και αξίζουν μία ευθεία απάντηση. Πρώτον, θα προστατεύσετε την πρώτη κατοικία; Θα απαγορεύσετε απολύτως κατασχέσεις, πλειστηριασμούς και εξώσεις από πρώτη κατοικία;

Χτες είχαμε πάλι έξωση μιας γυναίκας από την κατοικία της για μηδαμινή οφειλή, όχι με διαδικασία πλειστηριασμού, αν έχω καταλάβει καλά, αλλά είναι μια διαδικασία στην οποία μία γυναίκα για 800 ευρώ επιχειρήθηκε να συρθεί έξω από το σπίτι της και συνέδραμε η πολιτική εξουσία σε αυτή την επιχείρηση στέλνοντας ΜΑΤ, τα οποία μάλιστα πληροφορηθήκαμε ότι επιτέθηκαν και σε Βουλευτή του ελληνικού Κοινοβουλίου, και στέλνοντας και τρία πυροσβεστικά οχήματα. Την ώρα που καίγεται η χώρα τρία πυροσβεστικά οχήματα διατέθηκαν για να βγει μια γυναίκα από το σπίτι της για οφειλή 800 ευρώ!

Θα προστατεύσετε την πρώτη κατοικία; Θα προστατεύσετε απολύτως τους πολίτες από εξώσεις, κατασχέσεις, πλειστηριασμούς, ηλεκτρονικούς πλειστηριασμούς; Θα καταργήσετε τα funds; Τα funds τα θεσμοθέτησε ο κ. Τσίπρας με νόμο που ψηφίσατε όλοι μαζί το 2015 και με δύο νομοθετικές πρωτοβουλίες που πήρε μόνος του μαζί με τον κ. Καμμένο το 2017 και το 2018. Θα τα καταργήσετε; Θα καταργήσετε τους ηλεκτρονικούς πλειστηριασμούς και θα διαγράψετε τα ανυπαίτια χρέη και εκείνα που έχουν αποσβεστεί; Επειδή ακούσαμε πολλές φορές τις φράσεις «δικαιοσύνη», «κοινωνική δικαιοσύνη», «προστασία δικαιωμάτων» και ούτω καθεξής και επειδή δεν είχαμε την ευκαιρία να σας ρωτήσουμε ή να σας απευθυνθούμε στη διάρκεια των Προγραμματικών Δηλώσεων γιατί μιλήσατε τελευταίος, μετά από όλους τους Βουλευτές και τους πολιτικούς αρχηγούς, παρακαλώ να δώσετε ευθείες απαντήσεις τις οποίες περιμένουν οι πολίτες.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Οικονομικών κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Καλημέρα, κύριε Πρόεδρε, κυρία Κωνσταντοπούλου, κυρίες και κύριοι συνάδελφοι.

Είναι αρμοδιότητά μου, το θέμα αυτό με συνοδεύει. Όταν ήμουν Υπουργός Ανάπτυξης ήταν αρμοδιότητά μου, τώρα είναι και πάλι αρμοδιότητά μου. Ήταν αρμοδιότητα και του κ. Σταϊκούρα, πρέπει να σας πω, διότι η Γενική Γραμματεία Ιδιωτικού Χρέους είχε μεταφερθεί από το Υπουργείο Ανάπτυξης ήδη από το 2019 στο Υπουργείο Οικονομικών και γι’ αυτό είμαι εδώ.

Το θέμα το οποίο θίξατε σε σχέση με αυτό που έγινε χτες, δεν αφορά το Υπουργείο Οικονομικών διότι ήταν μία καθαρώς ιδιωτική διαφορά, διαφορά μεταξύ ιδιωτών. Δεν είχε να κάνει ούτε με τράπεζες ούτε με funds και γι’ αυτό δεν κατάλαβα γιατί δόθηκε και η διάσταση που δόθηκε με ανακοινώσεις Βουλευτών του ΣΥΡΙΖΑ εναντίον της Κυβέρνησης. Ξαναλέω ότι είναι μία διαφορά η οποία αντιμετωπίζεται με βάση τους κανόνες του ισχύοντος δικαίου, ιδιαίτερα του Αστικού Δικαίου, μεταξύ ιδιωτών. Ελπίζω αυτό να είναι καθαρό.

Τώρα θα δώσω όσες απαντήσεις προλαβαίνω στην πρωτολογία μου και στη συνέχεια θα γίνω πιο συγκεκριμένος.

Δεν υπάρχει καμμία αμφιβολία ότι όταν μιλάμε γι’ αυτό το θέμα μιλάμε για ένα δυσάρεστο θέμα, ένα θέμα το οποίο αμέσως προκαλεί αρνητικούς συνειρμούς και για την ουσία του και για τις συνέπειες που ενδεχομένως μπορεί να έχει. Και το ζήτημα αυτό επιχειρούμε να το αντιμετωπίσουμε ολιστικά λαμβάνοντας υπ’ όψιν τις εξής παραμέτρους: Πρώτον, την ανάγκη στήριξης των ευάλωτων συμπολιτών μας δανειοληπτών. Και εδώ θέλω να είμαι σαφής: Δεν χαρίζουμε την κοινωνική ευαισθησία σε κανέναν. Μας έχει στηρίξει το 40% - 41% των Ελλήνων πολιτών και προφανώς εδώ δεν μιλάμε ούτε για βιομήχανους, ούτε για εφοπλιστές, ούτε για μετόχους τραπεζών. Μιλάμε για εκατομμύρια Ελληνίδες και Έλληνες.

Δεύτερον, οι ευάλωτοι πρέπει να είναι πραγματικά ευάλωτοι και όχι άνθρωποι που αποκρύπτουν για διαφόρους λόγους την περιουσία τους και τα εισοδήματά τους. Έτσι θα διασφαλιστεί ότι οι ρυθμίσεις θα είναι αποδεκτές όχι μόνο από τους ίδιους φυσικά, αλλά και από όλους τους άλλους που, παρά τις δυσκολίες που μπορεί να έχουν, εξακολουθούν να πληρώνουν τα δάνειά τους και τις δόσεις προς την εφορία ή προς τον ΕΦΚΑ. Πρέπει να έχουμε υπ’ όψιν μας όλη την κοινωνία και την ευρύτερη κοινωνική ισορροπία που πρέπει να διαμορφώνεται κάθε φορά.

Τρίτον, η χώρα πρέπει να είναι -όπως και κάθε χώρα- εντάξει στις δεσμεύσεις που έχει αναλάβει έναντι των δανειστών της και επίσης σε σχέση με την ανάγκη στήριξης του τραπεζικού συστήματος, διότι αν δεν στηριχθεί επαρκώς και με βάση κάποιο σύγχρονο πλαίσιο, θα έχουμε προβλήματα όχι μόνο για το ίδιο το τραπεζικό σύστημα, αλλά και για τους καταθέτες και για το σύνολο των Ελλήνων πολιτών, πράγμα το οποίο το ζήσαμε κατ’ επανάληψη, δυστυχώς, την περασμένη δεκαετία, διότι οι ανακεφαλαιοποιήσεις του τραπεζικού συστήματος πληρώθηκαν, όπως και εσείς επισημάνατε, από τους Έλληνες φορολογούμενους. Άρα πρέπει η πολιτική μας να λαμβάνει υπ’ όψιν και αυτή τη διάσταση και την ανάγκη αποφυγής δυσμενών συνεπειών, πολύ περισσότερο που μόλις πρόσφατα τα ζήσαμε.

Τέταρτον, με τον όλο χειρισμό πρέπει να τίθενται οι βάσεις για την αναδιάρθρωση της οικονομίας, για να περάσουμε σε μια καινούργια φάση, εφόσον πρόκειται για επιχειρηματικά δάνεια -πρέπει να κλείνει, να αντιμετωπιστεί αυτό το θέμα-, αλλά και για τη δημιουργία ενός νέου, πιο θετικού πλαισίου, που θα επιτρέπει και στις τράπεζες να προχωρήσουν σε πιο θαρραλέα βήματα στην κατεύθυνση της χορήγησης νέων, επιπλέον στεγαστικών δανείων, περνώντας σε μία φάση καινούργια.

Και πέμπτον, πρέπει τέλος να ακολουθηθεί ένα πλαίσιο λύσεων με το οποίο να μεταφέρονται και στην Ελλάδα καλές πρακτικές από άλλες χώρες, κυρίως της Ευρώπης, για το θέμα της διαχείρισης του ιδιωτικού χρέους, των πλειστηριασμών και όλων των άλλων επιμέρους παραμέτρων. Δεν χρειάζεται να ανακαλύψουμε τον τροχό. Πρέπει να προχωρήσουμε με βάση βέλτιστες διεθνείς και κυρίως ευρωπαϊκές πρακτικές και αυτό είναι το οποίο συνεχώς αναζητούμε.

Η πολιτική που περιέγραψα έρχεται σε συνέχεια των βημάτων που έγιναν τα περασμένα τέσσερα χρόνια, με αποτέλεσμα σύμφωνα με την τελευταία έκθεση χρηματοπιστωτικής σταθερότητας της Τράπεζας της Ελλάδος ο λόγος των μη εξυπηρετούμενων δανείων προς το σύνολο των δανείων στις τράπεζες να διαμορφωθεί στο τέλος του 2022 σε 8,7%. Θα μου πείτε: Τι σημαίνει 8,7%; Σημαίνει ότι το 2019 ήταν πάνω από 40%, σχεδόν 45%, και αυτό αποτελούσε βόμβα στα θεμέλια της ευστάθειας του τραπεζικού συστήματος. Και επίσης για να γίνει περαιτέρω κατανοητό θέλω να σας πω ότι ο μέσος ευρωπαϊκός όρος είναι κάτω από 5%. Επομένως, εδώ έχει γίνει μια σημαντική πρόοδος. Από μόνη της δεν φτάνει φυσικά για να αντιμετωπιστεί το ζήτημα, αλλά το αναφέρω γιατί δεν πρέπει να υποτιμάται.

Η μείωση αυτή οφείλεται αφ’ ενός στις εισπράξεις και διαγραφές χρεών, αλλά κυρίως στις τιτλοποιήσεις και τις πωλήσεις δανείων που έκαναν οι τράπεζες, η διαχείριση των οποίων πέρασε στους servicers -δεν είναι ελληνική πρωτοτυπία, γίνεται σε όλη την Ευρώπη, σε όλον τον κόσμο-, δηλαδή στις εταιρείες διαχείρισης απαιτήσεων από δάνεια και πιστώσεις. Τα στοιχεία πάντα της Τράπεζας της Ελλάδος δείχνουν ότι έχει υπάρξει πρόοδος στη διαχείριση των δανείων, με διάφορες λύσεις και συμφωνίες που επιτυγχάνονται μεταξύ των εταιρειών αυτών και των δανειοληπτών. Ήδη έχουν γίνει δεκάδες χιλιάδες τέτοιες διμερείς ρυθμίσεις χωρίς τη μεσολάβηση της πολιτείας.

Παράλληλα λειτουργεί με αυξανόμενο ρυθμό ο εξωδικαστικός μηχανισμός ρύθμισης οφειλών, στον οποίο προσφεύγουν ιδιώτες και επιχειρήσεις για συνολική ρύθμιση των οφειλών τους τόσο προς το δημόσιο, εφορία και ΕΦΚΑ, όσο και προς τις τράπεζες, και εξασφαλίζοντας παράλληλα σημαντική προστασία. Τον Ιούνιο μάλιστα είχαμε ιστορικό υψηλό αιτήσεων, καθώς και νέο μηνιαίο ρεκόρ ρυθμίσεων. Έχουν ρυθμιστεί συνολικά με αυτή τη διαδικασία 2,33 δισεκατομμύρια ευρώ αρχικών οφειλών.

Σε σχέση, τέλος, με τους πλειστηριασμούς είναι δεδηλωμένη η βούληση της Κυβέρνησης είτε με τον φορέα απόκτησης και επαναμίσθωσης ακινήτων είτε με άλλα μέσα, τα οποία ήδη έχουν τεθεί σε εφαρμογή ή πρόκειται να τεθούν, να υπάρξει προστασία των πραγματικά ευάλωτων και αυτή είναι αμετάθετη θέση μας. Υπάρχουν ήδη εναλλακτικές λύσεις και μπορώ να αναφερθώ -ήδη μιλάω περίπου επτάμισι λεπτά- στη συνέχεια στη δευτερολογία μου συγκεκριμένα στις εναλλακτικές δυνατότητες που έχουν οι ευάλωτοι.

Και σας ευχαριστώ για την ερώτησή σας, διότι μου δίνει τη δυνατότητα να αναφέρω όχι μόνο το πλαίσιο, όπως έκανα μέχρι τώρα, αλλά και τους μηχανισμούς που έχουν τεθεί ή θα τεθούν στους αμέσως επόμενους μήνες σε εφαρμογή, έτσι ώστε αυτοί που πραγματικά είναι όντως ευάλωτοι να έχουν δυνατότητα κάλυψης από την πολιτεία, όπως γίνεται σε άλλες ευρωπαϊκές χώρες, στην Ισπανία, την Πορτογαλία, την Ιρλανδία. Αναφέρομαι σε αυτές γιατί είχαμε παρόμοια προβλήματα, δυστυχώς εμείς οξύτερα, κατά τη διάρκεια της κρίσης της περασμένης δεκαετίας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, είναι εντυπωσιακό, εγώ θα περίμενα να μιλήσετε και άλλο, επί οκτώ λεπτά δεν μου δώσατε καμμία απάντηση. Είμαι εντυπωσιασμένη. Μακάρι να τα φυλάτε για τη δευτερολογία σας και θα περιμένω. Επιτρέψτε μου να επανέλθω.

Σας ρώτησα ευθέως αν θα προστατεύσετε την πρώτη κατοικία και μου απαντάτε -άλλα λόγια να αγαπιόμαστε-, «οι ευάλωτοι και οι πραγματικά ευάλωτοι». Αυτά είναι οι τεχνικές των κοινωνικών αυτοματισμών τού να στρέφετε τη μία κοινωνική ομάδα εναντίον της άλλης ή να βάζετε, να ενσταλάζετε στο μυαλό τού πολίτη την καχυποψία και την εχθροπάθεια για τον συμπολίτη.

Ποιοι είναι αυτοί που δεν είναι πραγματικά ευάλωτοι, κύριε Υπουργέ; Οι πολύτεκνες οικογένειες που αγωνιούν αν θα θρέψουν τα παιδιά τους; Ο άνθρωπος από τη Θεσσαλονίκη, ο γέροντας, ο ανάπηρος από τη Χαλκιδική που προσπαθούσαν στην προεκλογική περίοδο να τους βγάλουν από το σπίτι τους;

Στο γραφείο μου -και στο δικηγορικό και στο πολιτικό- έχω καθημερινά εκατοντάδες τηλεφωνήματα πολιτών. Ένας προς έναν και μία προς μία είναι άνθρωποι οι οποίοι είναι στα όρια των δυνάμεών τους και καταδιώκονται από funds και από τη διαδικασία των ηλεκτρονικών πλειστηριασμών.

Ποιοι είναι οι μη ευάλωτοι, που βάζετε αμέσως την καχυποψία, όπως όταν σταματούσαμε τους πλειστηριασμούς πρώτης κατοικίας στα ειρηνοδικεία, ο ΣΥΡΙΖΑ διοχέτευε στα μέσα του ότι σταματούσαμε τους πλειστηριασμούς κατά των μεγαλοφειλετών και των εφοπλιστών; Έχετε ιδέα; Έχετε εικόνα; Είμαι σίγουρη ότι έχετε έστω μια αίσθηση, έναν απόηχο για το τι γίνεται πραγματικά στην κοινωνία.

Πώς είναι δυνατόν να έρχεστε ως Υπουργός, ο κορυφαίος Υπουργός της Κυβέρνησης, και να μας λέτε ότι υπάρχουν και κάποιοι που κάνουν τους ευάλωτους και δεν είναι;

Χαίρομαι που συνομολογείτε ότι βεβαίως ήταν αρμόδιος και ο κ. Σκρέκας και απέφυγε την απάντηση. Είπατε ότι ήσασταν αρμόδιος ως Υπουργός Ανάπτυξης, όταν διατελέσατε Υπουργός Ανάπτυξης και φυσικά, είναι αρμόδιος Υπουργός Ανάπτυξης για τις τράπεζες και τα funds. Αν είναι δυνατόν να δηλώνει αναρμόδιος. Αν είναι δυνατόν με τέτοια τεχνάσματα να αποφεύγει την ερώτηση.

Δεν απαντήσατε πολύ συγκεκριμένα. Θα εισαγάγετε νόμο προστασίας απόλυτης της πρώτης κατοικίας και από πλειστηριασμούς και από ηλεκτρονικούς πλειστηριασμούς και από καταχρηστικές εξώσεις;

Ναι, κύριε Χατζηδάκη, με συγχωρείτε, κύριε Υπουργέ, το άκουσα και εγώ ότι ήταν ιδιωτική διαφορά η χθεσινή. Και τι δουλειά είχε η πολιτεία και η Κυβέρνηση να στείλει τα όργανα της τάξεως, τα ΜΑΤ και πυροσβεστικά οχήματα σε μια ιδιωτική διαφορά; Γιατί διέθεσε πόρους και ανθρώπινους πόρους και ανθρώπινο δυναμικό για να υλοποιηθεί ως μείζων κυβερνητικός, κρατικός στόχος το να βγει μια γυναίκα από το σπίτι της για οφειλή 800 ευρώ; Ό,τι και αν ήταν, δεν την γνωρίζω τη διαφορά. Αλλά γνωρίζω ότι το δράμα τού να προσπαθούν να σε βγάλουν από το σπίτι σου είναι ανείπωτο.

Και θεωρώ ότι μια Κυβέρνηση η οποία λέει: «Είμαστε κοντά στον πολίτη και μας ψήφισε το 40%», δεν μπορεί να λέει: «Να βάλω στο σουρωτήρι να δω ποιοι είναι οι ευάλωτοι και ποιοι οι πραγματικά ευάλωτοι, γιατί υπάρχουν και οι πολίτες που θα ενοχληθούν, αν κάποιος μη ευάλωτος προστατευτεί». Είναι σοβαρές απαντήσεις αυτές, κύριε Υπουργέ;

Είναι δυνατόν να μου απαντάτε γι’ αυτό το μείζον θέμα που κατακλύζονται από τηλεφωνήματα και οχλήσεις οι πολίτες από τα funds ότι το θέμα είναι να κάνετε τη διάκριση;

Είναι δυνατόν να μου λέτε ότι πρέπει να εξυπηρετήσουμε το χρέος και γι’ αυτό δεν έχουμε ρυθμίσει το αδιέξοδο των πολιτών; Μα, το χρέος εσείς λέτε ότι το υπερεξυπηρετείτε και σπεύδετε να πληρώσετε κι αυτά που δεν σας ζητάνε. Άρα το πρόβλημα δεν είναι να είστε συνεπείς στις υποχρεώσεις σας, γιατί εσείς σπεύδετε προ πάσης υποχρεώσεως.

Για ποιον λόγο, λοιπόν, δεν μου απαντάτε συγκεκριμένα; Πρώτον, θα προστατεύσετε την πρώτη κατοικία; Είναι απλό. Θα υπάρξει νομοθεσία απόλυτης απαγόρευσης πλειστηριασμού, ηλεκτρονικού πλειστηριασμού, εξώσεως από πρώτη κατοικία;

Δεύτερον, σχετικά με τα funds, δεν είναι έτσι όπως το είπατε. Τέτοιου είδους μορφώματα σαν αυτά που έφτιαξε ο κ. Τσίπρας και εσείς δεν τα καταργείτε, αλλά τα χρησιμοποιείτε, δεν υπάρχουν πουθενά στον κόσμο ούτε τέτοια διαδικασία εξαπάτησης να μεταφέρουν κάθε χρόνο και κάθε Δεκέμβρη και κάθε Γενάρη τις αξιώσεις οι διαφορετικές εταιρείες διαχείρισης των απαιτήσεων στις τράπεζες και τούμπαλιν. Με αυτή τη διαδικασία θα ασχοληθείτε; Θα καταργήσετε τα funds;

Ο Άρειος Πάγος έβγαλε μια απόφαση που λέει «Δεν προστατεύει η δικαστική εξουσία τους πολίτες από τα funds». Θα τους προστατεύσει η κυβερνητική εξουσία, η εκτελεστική εξουσία;

Επιτρέψτε μου, επίσης, να σας ρωτήσω πάρα πολύ συγκεκριμένα, και με αυτό θα ολοκληρώσω τη δευτερολογία μου, το εξής. Λέτε ότι διαπραγματεύεστε, αν κατάλαβα καλά, με τις τράπεζες να δώσουν νέα δάνεια. Δηλαδή η λύση που έχετε απέναντι στην κοινωνία είναι η παλιά συνταγή;

Διότι η κοινωνία βρέθηκε υπερχρεωμένη επειδή οι κυβερνήσεις χάραξαν μια πολιτική προσκαλώντας τους πολίτες να δανειστούν, διαβεβαιώνοντας τους πολίτες ότι οι τράπεζες είναι ακλόνητες γιατί δεν έχουν τοξικά ομόλογα, στηρίζοντας όλη τους την οικονομική πολιτική στη δανειοδότηση των πολιτών για να μην καταλάβουν οι πολίτες ότι οι μισθοί τους δεν επαρκούν για να ζήσουν και στο τέλος επελαύνοντας στην κοινωνία και στους πολίτες οι οποίοι βρέθηκαν ανυπεράσπιστοι. Την ίδια συνταγή θα ακολουθήσετε και τώρα;

Λέτε, δηλαδή, ότι όλο αυτό το θέμα που έχει δημιουργηθεί λύνεται με νέο δανεισμό και στον νέο δανεισμό θα στρέψετε τον κόσμο πάλι;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κυρία Κωνσταντοπούλου, ως προς την ιδιωτική, επαναλαμβάνω, διαφορά που προέκυψε χθες, που δεν έχει να κάνει με το Υπουργείο Οικονομικών, με τις τράπεζες, με funds κ.λπ., δεν είμαι γνώστης λεπτομερειών. Αλλά η λογική λέει ότι όταν πηγαίνει ένα πυροσβεστικό όχημα, δεν πάει πουθενά για να επιβάλει την τάξη, αλλά για να αποφύγει τα χειρότερα. Μπορείτε να ενδιαφερθείτε κι εσείς κι εγώ για να μάθουμε περαιτέρω λεπτομέρειες, αλλά πάντως δεν έχει αυτή την έννοια η παρουσία της πυροσβεστικής πουθενά στον κόσμο.

Δεύτερον, σε σχέση με τα νέα δάνεια, τα νέα δάνεια δεν είναι σε καμμία περίπτωση υποχρεωτικά. Όποιος θέλει παίρνει, όποιος δεν θέλει δεν παίρνει. Η ζήτηση για τα δάνεια εξαρτάται από το τι θέλει κάθε πολίτης.

Και, εν πάση περιπτώσει, δεν ξέρω τι εισηγείται το κόμμα σας, να απαγορευθούν τα δάνεια από εδώ και πέρα, να μην παίρνουν δάνεια οι επιχειρήσεις, να μην παίρνουν δάνεια οι μικρομεσαίοι, να μην παίρνουν δάνεια οι πολίτες;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό καταλάβατε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Δεν ξέρω. Διότι εγώ απλώς οφείλω να διασφαλίσω ως Υπουργός Οικονομικών τη λειτουργία με έναν τρόπο υγιή του τραπεζικού συστήματος, έτσι ώστε να μπορεί να δίνει, αν υπάρχει ζήτηση, και στεγαστικά δάνεια. Αυτό λέω.

Από κει και πέρα, γίνομαι πιο συγκεκριμένος σε σχέση με τους πλειστηριασμούς και τις δυνατότητες που δίνει ή θα δώσει η πολιτεία ως προς την προστασία των ευάλωτων. Και υπογραμμίζω των ευάλωτων, διότι και πρόσφατα γράφτηκε κατ’ επανάληψη και έγινε πρωτοσέλιδο, στο πλαίσιο ακριβώς της κάλυψης των ευάλωτων, υπήρξε μια συγκεκριμένη πρωτοβουλία, η οποία για να ενεργοποιηθεί απαιτούσε διασταύρωση με τα στοιχεία των τραπεζικών λογαριασμών και από τους σαράντα χιλιάδες δυνητικά ωφελούμενους, επέτρεψαν να γίνει διασταύρωση των στοιχείων μόνο τέσσερις με πέντε χιλιάδες.

Αυτό δεν είναι δικό μου στοιχείο, έχει γραφτεί σχετικά πρόσφατα και είναι κάτι που όλοι πρέπει να το λαμβάνουμε υπ’ όψιν μας, κι εμείς ως Κυβέρνηση κι εσείς ως Αντιπολίτευση. Διότι δεν αμφιβάλλω καθόλου για τις προθέσεις σας. Θέλετε να υπερασπιστείτε τους ευάλωτους και μπράβο σας. Το ζήτημα είναι όμως να οριστεί ποιος είναι ο ευάλωτος. Τα μεγάλα ψάρια δεν είναι ευάλωτοι ούτε είναι ευάλωτοι αυτοί που παριστάνουν τους φτωχούς αλλά δεν είναι. Και θα ήταν πρόκληση απέναντι στους πραγματικά φτωχούς να υπερασπιζόμαστε, εν ονόματι ορισμένων δογμάτων, ανθρώπους οι οποίοι δεν είναι φτωχοί.

Έρχομαι τώρα στις δυνατότητες οι οποίες υπάρχουν. Πρώτη δυνατότητα είναι οι απευθείας διμερείς συμφωνίες -αναφέρθηκα και προηγουμένως- των τραπεζών ή των servicers και έχουν γίνει το τελευταίο διάστημα δεκάδες χιλιάδες τέτοιες συμφωνίες οι οποίες κανονικοποιούν τα δάνεια, δίνουν μια ανάσα στους δανειολήπτες και προχωρούν με αυτόν τον τρόπο στο επόμενο στάδιο.

Δεύτερον, θα φέρουμε, τους αμέσως επόμενους μήνες, νέο πλαίσιο κανόνων και υποχρεώσεων για διαφάνεια και ενημέρωση των πολιτών από τους servicers. Σύμφωνα με αυτό θα υποχρεούνται να τηρούν και να παρέχουν προσωποποιημένη πληροφόρηση προς τους οφειλέτες για το σύνολο της οφειλής τους, τις οφειλόμενες δόσεις, το επιτόκιο και άλλες συναφείς πληροφορίες, που σήμερα δυστυχώς πράγματι δεν δίνουν. Θα προβλέπονται επίσης ποινές όταν δεν παρέχουν σαφή και έγκαιρη ενημέρωση στους πολίτες.

Θα θέσουμε, λοιπόν, πρόσθετους κανόνες σε εφαρμογή, πληροφόρησης, διαφάνειας και σχετικών κυρώσεων, σε σχέση με τους servicers. Ελπίζω αυτό το μήνυμα να είναι καθαρό. Και όταν θα έρθει στη Βουλή θα το συζητήσουμε και θα μας εκφράσετε τις απόψεις σας.

Τρίτον, έχουμε τις ρυθμίσεις οφειλών έναντι του δημοσίου και τώρα είναι σε ισχύ και θα είναι μέχρι 31 Ιουλίου οι εκατόν είκοσι δόσεις, οι οποίες για να επανενεργοποιηθούν απαιτείται η καταβολή μόνο δύο δόσεων για όσους έχουν χάσει για παλιές οφειλές, και για καινούργιες οφειλές οι εβδομήντα δύο δόσεις. Είναι πιστεύω μια ουσιαστική δυνατότητα απέναντι στους πολίτες, οι οποίοι θα πρέπει να σπεύσουν και να εκμεταλλευθούν αυτή τη δυνατότητα μέχρι τις 31 Ιουλίου.

Τέταρτον, είναι ο εξωδικαστικός μηχανισμός στον οποίον αναφέρθηκα προηγουμένως και συνολικά το νέο θεσμικό πλαίσιο για τη ρύθμιση χρεών, το οποίο ενδεικτικά παρέχει δόσεις για οφειλές προς το δημόσιο και τις τράπεζες και διαγραφές επί της βασικής οφειλής και επί των τόκων, πάντοτε όμως λαμβάνοντας υπ’ όψιν την πραγματική οικονομική κατάσταση και περιουσία των οφειλετών.

Γίνονται μάλιστα συνεχείς βελτιώσεις του εξωδικαστικού μηχανισμού, έτσι ώστε να γίνει ολοένα και πιο αποτελεσματικός και δίκαιος. Παραδείγματος χάριν, ενώ οι ρυθμίσεις προς το δημόσιο ήταν μέχρι τώρα με επιτόκιο EURIBOR συν 5% έχουν αλλάξει αυτές οι ρυθμίσεις επί το θετικότερο για τους οφειλέτες, 3% σταθερό επιτόκιο.

Ως αποτέλεσμα σας είπα ότι είχαμε εξελίξεις τον τελευταίο Ιούνιο: Συγκριτικά και με τον νόμο του ΣΥΡΙΖΑ και με τον δικό μας νόμο όσο καιρό ισχύει, ο Ιούνιος ήταν μήνας της εντονότερης δραστηριότητας ως προς τα αποτελέσματα του εξωδικαστικού μηχανισμού.

Πέμπτον, -και θέλω να το ξέρει αυτό ο κόσμος, γιατί μπορεί να επωφεληθεί, οι ευάλωτοι μπορούν να επωφεληθούν- είναι το ενδιάμεσο πρόγραμμα στήριξης της πρώτης κατοικίας για τα ευάλωτα νοικοκυριά. Τι πάει να πει αυτό; Χάρη σε αυτό το πρόγραμμα προβλέπεται η κρατική επιδότηση της δόσης του στεγαστικού δανείου έως και 210 ευρώ μηνιαίως και για δεκαπέντε μήνες και η αναστολή μέτρων κατά των οφειλετών -κατασχέσεις, πλειστηριασμοί και εξώσεις.

Ποιους αφορά; Αφορά νοικοκυριά με εισόδημα έως 21.000 ευρώ ετησίως και με ακίνητη περιουσία έως 180.000 ευρώ, ανάλογα με τη σύνθεση του νοικοκυριού, δηλαδή αφορά ένα μεγάλο πλήθος δυνητικών δικαιούχων που μπορεί να αξιοποιήσουν αυτό το πρόγραμμα. Υφίσταται αυτό το πρόγραμμα για να αποτρέψουμε πλειστηριασμούς πρώτης κατοικίας.

Πόσο πιο καθαρά μπορώ να το πω, διερωτώμαι, και θα συνεχίσω φυσικά να το λέω απέναντι σε λαϊκιστικές κριτικές, που αναπτύσσονται πολύ συχνά και οι οποίες επιχειρούν να αγνοηθεί η πραγματικότητα και θα μου επιτρέψετε να πω «η πραγματική πραγματικότητα». Διότι αυτό υφίσταται, ξαναλέω.

Έκτον, το πρόγραμμα επιδότησης επιτοκίου για δόσεις δανείων των ευάλωτων δανειοληπτών. Ήδη από τις αρχές Φεβρουαρίου ξεκίνησε το σχετικό πρόγραμμα που αφορά δόσεις στεγαστικών δανείων ή τα δάνεια μικρών επιχειρήσεων ενήμερων δανειοληπτών. Το Υπουργείο Οικονομικών υποστηρίζει τεχνικά το πρόγραμμα με την έκδοση σχετικού πιστοποιητικού ευάλωτου δανειολήπτη. Είναι το πρόγραμμα στο οποίο αναφέρθηκα προηγουμένως, το οποίο απαιτεί τις σχετικές διασταυρώσεις.

Το πρόγραμμα υλοποιείται από τις τράπεζες και το σύνολο της δαπάνης έχουν αναλάβει οι τέσσερις συστημικές τράπεζες στο πλαίσιο μιας εταιρικής κοινωνικής υπευθυνότητας. Επίσης, θα ήθελα αν μπορεί κάποιος να το αμφισβητήσει, ότι ισχύει και εφαρμόζεται αυτό το πρόγραμμα.

Επιπλέον, εκτός αυτών των έξι βασικών εργαλείων που έχουν τεθεί ή θα τεθούν σύντομα σε εφαρμογή υπάρχουν και άλλα εργαλεία με τα οποία η πολιτεία καλύπτει τους ευάλωτους, πολλά και διαφορετικά, τα οποία τα ξέρω και από τη θητεία μου στο Υπουργείο Εργασίας, μεταξύ των οποίων ας πούμε είναι το στεγαστικό επίδομα το οποίο δίνει ο ΟΠΕΚΑ σε νοικοκυριά τα οποία μισθώνουν την κύρια κατοικία τους, με πόρους σχεδόν 400 εκατομμύρια ευρώ ετησίως σε πάνω από διακόσιους ογδόντα χιλιάδες δικαιούχους. Επίσης αν κάποιος θέλει να το αμφισβητήσει, να βγει και να το πει, να πει δεν είναι διακόσιες ογδόντα χιλιάδες δικαιούχοι, δεν δίνετε 400 εκατομμύρια ευρώ τον χρόνο για τη στέγαση πραγματικά ευάλωτων.

Ακόμα πιο πολύ, μέσα στα προγράμματα τα οποία εφαρμόζονται, υπάρχει κι ένα καινοτόμο πρόγραμμα, το πρόγραμμα «Στέγαση και εργασία» για τους αστέγους, το οποίο παρέχει, όπως λέει κι ο τίτλος, αφ’ ενός σπίτι στους αστέγους, καλύπτοντας τα σχετικά ενοίκια και την οικοσκευή, αφ’ ετέρου δίνει μέσω της Δημόσιας Υπηρεσίας Απασχόλησης και εργασιακές προοπτικές, νέες δουλειές στους ανθρώπους αυτούς, τους συμπολίτες μας οι οποίοι βρέθηκαν σε δύσκολη θέση.

Κοντολογίς τι θέλω να πω: Θέλω να πω ότι έχουμε να λύσουμε μια πολύ δύσκολη και κοινωνικά ευαίσθητη άσκηση, αλλά πάντως ήδη έχει υπάρξει σημαντική πρόοδος ως προς το ιδιωτικό χρέος. Θα πρέπει να σημειωθεί ακόμη μεγαλύτερη. Εφαρμόζουμε σύγχρονες ευρωπαϊκές πρακτικές. Έχουμε θέσει σε εφαρμογή συγκεκριμένα εργαλεία, τα οποία όπως σας είπα, με στήριξη βασικά από τον προϋπολογισμό, στηρίζουν τους ευάλωτους και τους παρέχουν δυνατότητες για να προστατέψουν την κατοικία τους. Και, επίσης, το αμέσως επόμενο χρονικό διάστημα, θα φέρουμε κι άλλες ρυθμίσεις οι οποίες θα αυξήσουν, γιατί πρέπει να αυξηθούν, τις υποχρεώσεις των servicers για πιο υπεύθυνη αντιμετώπιση των δανειοληπτών.

Νομίζω ότι είναι ένα σύγχρονο ευρωπαϊκό πλαίσιο αυτό, το οποίο θα πρέπει, εννοείται, να εξελίσσεται συνέχεια και είμαστε εδώ για να παρακολουθούμε πώς εξελίσσεται η κατάσταση. Βλέπουμε τι γίνεται σε άλλες ευρωπαϊκές χώρες και περιμένω κι από την αντιπολίτευση υπεύθυνες προτάσεις πάνω σε αυτό, οι οποίες όμως θα λαμβάνουν υπ’ όψιν τους ολόκληρη την εικόνα, αλλά και δεν θα παραμελούν τεχνηέντως, νομίζω, υφιστάμενα εργαλεία, τα οποία ήδη έχουν θετικές συνέπειες, όπως τα εργαλεία που μόλις περιέγραψα. Αυτή είναι η πραγματικότητα και είμαι βέβαιος ότι θα συνεχίσουμε και τους επόμενους μήνες να συζητάμε αυτό το θέμα, το οποίο πράγματι είναι μεγάλης κοινωνικής σημασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να είστε βέβαιος.

**ΠΡΟΕΔΡΕΥΩΝ (Ιωάννης Πλακιωτάκης):** Προχωρούμε τώρα στην πρώτη με αριθμό 31/24-7-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Οι νέες περικοπές στις θεραπείες των παιδιών με αναπηρία θέτουν σε κίνδυνο την πορεία της ζωής τους».

Παρακαλώ, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το τελευταίο διάστημα, τους τελευταίους μήνες, μια σειρά αποφάσεων του ΕΟΠΥΥ είχαν ως αποτέλεσμα τη σταδιακή περικοπή θεραπειών παιδιών με αναπηρία και ιδιαίτερα των παιδιών με αυτισμό και νοητική υστέρηση και άλλες παθήσεις. Αποτέλεσμα, οι οικογένειες να είναι αναγκασμένες να διακόπτουν τις αναγκαίες θεραπείες, με βάση τα παραπεμπτικά φυσικά των ειδικών είτε να εξαναγκάζονται να βάλουν το χέρι βαθιά στην τσέπη για να καλύψουν τις ανάγκες αυτές.

Αντίστοιχα, τέτοιες αποφάσεις ήταν για παράδειγμα αυτό που μόλις είπα, η μη κάλυψη του κόστους των ειδικών παιδαγωγών σε παιδιά που έχουν παράλληλη στήριξη ή φοιτούν σε τμήματα ένταξης, oι μαζικές απορρίψεις από τον ΕΟΠΥΥ παιδιών με αυτισμό υψηλής λειτουργικότητας από μεγάλο πακέτο θεραπειών παρά τα παραπεμπτικά των ειδικών, η πέρα για πέρα αντιεπιστημονική απόφαση του ΕΟΠΥΥ να καλύπτει θεραπείες, λογοθεραπείες με τη γνωστή κοστολόγηση των 15 ευρώ ανά θεραπεία, εξ αποστάσεως κιόλας, ακυρώνοντας με αυτόν τον τρόπο τη σχέση θεραπευτή θεραπευόμενου. Και φυσικά την ίδια στιγμή εξακολουθούν να ισχύουν όλες οι αποφάσεις που περικόπτουν θεραπείες στα παιδιά με αναπηρία, αποφάσεις φυσικά που έχουν πάρει όλες οι κυβερνήσεις τα τελευταία χρόνια, όπως για παράδειγμα αυτή που όταν ένα παιδί με αυτισμό ή με βαριά αναπηρία συμπληρώσει τα δεκαοκτώ του χρόνια, οι θεραπείες που εγκρίνει ο ΕΟΠΥΥ μειώνονται στο ελάχιστο.

Γίνεται κατανοητό, λοιπόν, πως όλες αυτές οι αποφάσεις και οι παλαιότερες αλλά και οι νεότερες ήδη έχουν ανοίξει έναν κύκλο περικοπών και έχουν φέρει σε δεινή θέση τις οικογένειες των παιδιών με αναπηρία, αλλά και θέτουν σε κίνδυνο την πορεία της ζωής τους και την ποιότητα των δεκάδων χιλιάδων παιδιών με αναπηρία.

Διότι αν δεν κάνεις έγκαιρα τις επιβαλλόμενες θεραπείες περιορίζεται ο βαθμός της εξέλιξης και πρακτικά αυξάνεται η βαρύτητα της αναπηρίας, πράγμα που θα ακολουθήσει το παιδί αυτό σε όλη τη ζωή, επιβαρύνοντας φυσικά παράλληλα και την οικογένειά του.

Συνεπώς, κύριε Πρόεδρε, τα ερωτήματα προς τον Υπουργό, προς το Υπουργείο, είναι σε τι μέτρα πρόκειται να προβεί, ώστε να ακυρωθούν οι αποφάσεις τόσο οι τελευταίες όσο και οι προηγούμενες και να καλύπτονται δωρεάν όλες οι ανάγκες σε θεραπείες των παιδιών με αναπηρία, μαθησιακές δυσκολίες αντίστοιχα από τον ΕΟΠΥΥ με ενίσχυση από τον κρατικό προϋπολογισμό;

Και, δεύτερον, υπάρχει η αναγκαιότητα ίδρυσης όλων των απαραίτητων δημόσιων δομών που θα πρέπει φυσικά και να στελεχωθούν αναλόγως, όπως επίσης ειδικά, γενικά σχολεία για να κάνουν εκεί δωρεάν τις θεραπείες τους τα παιδιά, έτσι ώστε να πάψουν να γίνονται έρμαια εκμετάλλευσης από τους διάφορους ιδιώτες και φυσικά να ταλαιπωρούνται καθημερινά από το πρωί έως το βράδυ στον δρόμο αυτά και οι οικογένειές τους.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Υγείας κ. Χρυσοχοΐδης

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε.

Κύριε Λαμπρούλη, σας ευχαριστώ πραγματικά για την ερώτηση γιατί είναι ένα ιδιαίτερα ευαίσθητο κοινωνικό ζήτημα και η πρόθεσή μας είναι να ασχοληθούμε ενεργά, δραστήρια και συστηματικά, μεθοδικά για να βελτιώσουμε συνολικά τη ζωή αυτών των παιδιών και των οικογενειών τους.

Αυτό που θέλω να σας απαντήσω κατ’ αρχάς στην ερώτησή σας είναι ότι οι γνωματεύσεις ειδικών θεραπειών, παίρνουν ιατρικό έλεγχο και εξετάζονται επί της ουσίας και πάντα με γνώμονα τη βελτίωση και τις ανάγκες των παιδιών που χρήζουν ειδικής αγωγής. Η ειδική διαπαιδαγώγηση ως θεραπευτική πράξη είναι κοστολογημένη πράξη και αποζημιώνεται από τον οργανισμό. Δεν γίνονται περικοπές από τον ιατρικό έλεγχο, ακόμα και όταν τα παιδιά λαμβάνουν παράλληλη στήριξη ή φοιτούν σε ειδικό σχολείο. Ουδέποτε έχει δοθεί τέτοια οδηγία.

Μέριμνα του οργανισμού είναι τα παιδιά υψηλής λειτουργικότητας, γιατί αυτά μπορούν πιο εύκολα να κοινωνικοποιηθούν. παίρνουν ειδικές θεραπείες για να μπορούν να εξελιχθούν περισσότερο.

Η κοστολόγηση της εξ αποστάσεως λογοθεραπείας πραγματοποιήθηκε για να μπορέσουν να αποζημιωθούν γονείς, οι οποίοι είχαν κάνει εξ αποστάσεως θεραπείες σύμφωνα με τις οδηγίες της σχετικής επιτροπής την περίοδο του COVID, όπως ξέρετε, για την προστασία των ΑΜΕΑ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Η έγκριση του αριθμού των ειδικών θεραπειών γίνεται πάντα με βάση τις πραγματικές ανάγκες των παιδιών ακόμη και όταν αυτά ξεπεράσουν το δέκατο όγδοο έτος της ηλικίας τους, πάντα σύμφωνα φυσικά με τα ιατρικά πρωτόκολλα. Ο ΕΟΠΥΥ το τελευταίο χρονικό διάστημα έχει ανοίξει επικοινωνία με όλη την επιστημονική κοινότητα, προκειμένου να βελτιώσει όλα και πάντα προς όφελος των παιδιών που χρήζουν ειδικής αγωγής και των οικογενειών τους φυσικά, στο πλαίσιο της παροχής ειδικών θεραπειών.

Μέριμνα του ΕΟΠΥΥ είναι η διόρθωση τυχόν αστοχιών η και η διαχρονική παροχή στα παιδιά των θεραπειών που δικαιούνται. Αναφορικά με τις δομές στις οποίες πραγματοποιούνται αυτές οι θεραπείες, σκοπός του ΕΟΠΥΥ είναι να υπογράψουν συμβάσεις. Τώρα πληρώνουμε και ατομικά αιτήματα, προκειμένου να μην δαπανούν οι γονείς ούτε 1 ευρώ για τις ιδιωτικές θεραπείες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Άκουσα τον Υπουργό με προσοχή. Κοιτάξτε, κύριε Υπουργέ, αυτό που βάζουμε πέρα από την πολιτική διάσταση φυσικά που αναδεικνύουμε εμείς και γι’ αυτά τα ζητήματα όπως για το σύνολο των ζητημάτων που αφορούν την κοινωνία μας, είναι και μεταφορά των προβλημάτων από τους ενδιαφερόμενους τους ίδιους, από τις οικογένειες δηλαδή των αναπήρων παιδιών, από τους ενιαίους συλλόγους γονέων και κηδεμόνων και εδώ Αττικής και νησιών και πάει λέγοντας, αλλά και τις συντονιστικές επιτροπές που έχουν οι ανάπηροι διεκδικώντας λύσεις στα οξυμμένα προβλήματα που και το κράτος οι υπηρεσίες του δημιουργούν στη βάση όμως συγκεκριμένων πολιτικών κατευθύνσεων και αποφάσεων.

Έτσι για παράδειγμα ο ΕΟΠΥΥ έχει κόψει από παιδί και από παιδιά αλλά απαραίτητες θεραπείες με ποια δικαιολογία; Ότι η οικογένειά του παρέχει στο παιδί της με δικά της έξοδα, τη λεγόμενη παράλληλη στήριξη στο σχολείο.

Σε άλλες περιπτώσεις έχουν κόψει θεραπείες, επειδή το παιδί είναι τοποθετημένο σε τμήμα ένταξης, ενώ οι υπηρεσίες του ΕΟΠΥΥ το τελευταίο διάστημα έχουν ξεκινήσει και ζητούν από τους γονείς όλο και περισσότερα δικαιολογητικά για την αποζημίωση των θεραπειών των παιδιών τους, που έχουν ήδη πληρώσει, φυσικά, από την τσέπη τους. Την ίδια στιγμή, σε παιδιά με αυτισμό και άλλες βαριές αναπηρίες, μειώνονται δραστικά οι θεραπείες, γιατί άκουσον - άκουσον, ενηλικιώθηκαν. Αυτό ισχύει.

Παράλληλα στα κέντρα πιστοποίησης αναπηρίας κλιμακώνονται οι αποφάσεις, που με τον έναν ή τον άλλον τρόπο μειώνουν επιδόματα, ενώ δίνονται βέβαια και λίγες που στο τέλος κόβονται τελείως.

Και, βέβαια, σε αυτό που επιμένουμε, που απογειώνει τη βαρβαρότητα, που περιμένουν αυτά τα παιδιά με αναπηρίες, αλλά αν θέλετε και οι εργαζόμενοι στην ειδική αγωγή, στο σύνολο, ήταν η απόφαση του ΕΟΠΥΥ για τη συνταγογράφηση λογοθεραπειών εξ αποστάσεως μέσω internet. Έλεος! Υπονομεύοντας κάθε έννοια επιστημονικής θεραπευτικής παρέμβασης και προσέγγισης και πάει λέγοντας.

Και την ίδια στιγμή, φυσικά, η Κυβέρνηση μπορεί να λέει ότι ενδιαφερόμαστε, παρεμβαίνουμε με μέτρα στήριξης για τις λεγόμενες ευάλωτες και ευπαθείς ομάδες κ.λπ..

Εδώ να θυμίσουμε- μπορεί άμεσα να μη σας αφορά, αλλά ενιαία σαν Κυβέρνηση λειτουργείτε- ότι ο προϋπολογισμός του ΟΠΕΚΑ για το έτος 2023 για το τρέχον έτος έχει μειωθεί κατά 183 εκατομμύρια ευρώ. Παραμένουν σε ισχύ δέκα αποφάσεις για περικοπές σε θεραπείες, που έχουν πάρει όλες οι κυβερνήσεις, ανεξαρτήτως σύνθεσης κυβερνητικής από το 2013 έως σήμερα, εδώ και δέκα χρόνια δηλαδή και από την άλλη μεριά, φυσικά, έχουμε εργαζόμενους σε δομές τέτοιου τύπου, που είναι υποστελεχωμένες αφ’ ενός, εργαζόμενους που είναι σε εξουθένωση και εντατικοποίηση, που δεν πληρώνονται, μαύρη εργασία, πολλαπλές συμβάσεις εργασίας. Και φυσικά στο τέλος τι έχουμε; Ακύρωση του έργου τους και πολύ περισσότερο του επιστημονικού τους έργου.

Εμείς λέμε ότι θα πρέπει να σταματήσει αυτός ο εμπαιγμός αυτών των οικογενειών στο σύνολο των προβλημάτων που τους απασχολούν. Να εγκριθούν, και να πληρώνονται όλες οι θεραπείες των παιδιών με βάση τα παραπεμπτικά των ειδικών. Να γίνονται θεραπείες με βάση τις ανάγκες και όχι τα όρια των πετσοκομμένων προϋπολογισμών του ΕΟΠΥΥ, διότι γνωρίζουμε πως λειτουργεί ο ΕΟΠΥΥ με κλειστό προϋπολογισμό και, ειρήσθω εν παρόδω, δεν είναι τωρινό, εδώ και χρόνια, η κρατική χρηματοδότηση έχει τελειώσει. Ο ΕΟΠΥΥ διαχειρίζεται χρήματα αμιγώς από τις εισφορές των εργαζομένων υπέρ κλάδου υγείας.

Δεύτερον, γενναία χρηματοδότηση του ΕΟΠΥΥ από τον κρατικό προϋπολογισμό ή για δωρεάν θεραπείες και σύγχρονα τεχνολογικά αντίστοιχα βοηθήματα σε όλους τους ανάπηρους, τους χρόνιους πάσχοντες χωρίς καμμία εξαίρεση, ούτε να υπάρχουν πλαφόν ή αποκλεισμός, είτε είναι ασφαλισμένος ο άλλος είτε ανασφάλιστος είτε είναι Έλληνας είτε μετανάστης.

Και, τρίτον, να υπάρξει ενίσχυση των υπαρχουσών, αλλά και ανάπτυξη -αν θέλετε- νέων δημόσιων δομών και υπηρεσιών ειδικής αγωγής και κοινωνικής πρόνοιας, σε πανελλαδικό φυσικά επίπεδο, ανάλογα με τις ανάγκες κάθε περιοχής, με αποκλειστική ευθύνη του κράτους και κατάργηση, βεβαίως, κάθε επιχειρηματικής δραστηριότητας στον ευαίσθητο αυτόν χώρο της αναπηρίας και μαζικές προσλήψεις μόνιμου προσωπικού, με πλήρη εργασιακά δικαιώματα για την κάλυψη όλων των αναγκών για την πρόληψη, θεραπεία, αλλά και αποκατάσταση των αναπήρων και όλου του λαού μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τρία λεπτά για να δευτερολογήσετε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ και πάλι, κύριε Πρόεδρε.

Κύριε Λαμπρούλη, προτείνω το εξής. Επειδή προτίθεμαι να ασχοληθώ σε βάθος με αυτή την υπόθεση και της εκπαίδευσης σε συνεργασία με το Υπουργείο Παιδείας και της διαχείρισης των παιδιών αυτών, των ΑΜΕΑ και των οικογενειών τους, θα ήθελα, αν έχετε την καλοσύνη, να μου στείλετε μια σειρά από παρατηρήσεις που εσείς έχετε κάνει, να τα δω όλα και να μου κάνετε ξανά μια ερώτηση, ούτως ώστε όλα τα θέματα να τα θέσουμε εδώ, στη Βουλή, αφού προηγουμένως γίνουν αντικείμενο συζήτησης μεταξύ εμού και του οργανισμού, έτσι ώστε να δώσει τις κατάλληλες οδηγίες για να λύσουμε μια σειρά από ζητήματα. Διότι, πράγματι, πρόκειται να γίνουν κάποιες τροποποιήσεις στον οργανισμό, έτσι ώστε να καλύψουμε -και αυτή είναι η πρόθεσή μου και αυτή είναι η απόφασή μου- όλες τις ανάγκες αυτών των παιδιών με τρόπο που πραγματικά θα ανταποκρίνεται και στις πραγματικές ανάγκες αυτών, αλλά και των οικογενειών τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ, κύριε Υπουργέ.

Προχωρούμε στη συζήτηση της πέμπτης με αριθμό 35/24-7-2023 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικό Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Να μη σταματήσει η λειτουργία της Κινητής Μονάδας Ψυχικής Υγείας Νομού Ηρακλείου».

Στην ερώτηση θα απαντήσει πάλι ο Υπουργός Υγείας κ. Χρυσοχοΐδης.

Τον λόγο τώρα έχει ο κ. Εμμανουήλ Συντυχάκης για δύο λεπτά, για να αναπτύξει την επίκαιρη ερώτησή του.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα υποθέτω ότι το γνωρίζετε. Άλλωστε ο κ. Βαρτζόπουλος πρώτος ανακοίνωσε σε πρόσφατη δήλωσή του ότι απειλείται η συνέχιση λειτουργίας της Κινητής Μονάδας Ψυχικής Υγείας Νομού Ηρακλείου, καθώς ξεχάστηκε, όπως είπε, να συμπεριληφθεί η χρηματοδότηση του προγράμματος στο Ταμείο Ανάκαμψης -μιλάμε για 70.000 - 80.000 ευρώ- με συνέπεια τη μη ανανέωση των συμβάσεων των εργαζομένων, οι οποίες ίσχυαν μέχρι τον Ιούνη, με ανυπολόγιστες συνέπειες για τους ασθενείς.

Το ότι ξεχάστηκε δεν ξέρω αν είναι επαρκής δικαιολογία. Το αξιοσημείωτο, όμως, ποιο είναι; Παρακολουθώντας το ιστορικό, βλέπουμε ότι από το 2020, η Κυβέρνηση -κυβέρνηση της Νέας Δημοκρατίας και τότε- δημιουργούσε προϋποθέσεις σταδιακής αποδυνάμωσης της μονάδας, αρχής γενομένης με την αποσύνδεση των συμβάσεων των εργαζομένων από τον δημόσιο κρατικό φορέα, το Πανεπιστημιακό Γενικό Νοσοκομείο Ηρακλείου και τη χρηματοδότησή της από τον κρατικό προϋπολογισμό. Τελικά, φτάσαμε στη σημερινή κατάσταση, όπως αυτή έχει διαμορφωθεί.

Στην αρχή λειτουργίας της μονάδας, το 2013, οι εργαζόμενοι στο σύνολό τους προέρχονταν από την Ψυχιατρική Κλινική του ΠΑΓΝΗ. Την τελευταία διετία, όπως σας είπα, οι συμβάσεις των έξι από τους έντεκα συνολικά εργαζόμενους γίνονταν μέσω ΜΚΟ και η χρονική τους διάρκεια ήταν αρχικά εξάμηνες και τελευταία τρίμηνες, αυξάνοντας το αίσθημα ανασφάλειας στους εργαζόμενους.

Το γεγονός της διακοπής της λειτουργίας της μονάδας εκτιμούμε και εκτιμούν και οι εργαζόμενοι ότι θα έχει ανυπολόγιστες συνέπειες για τους ασθενείς. Στην πράξη, εμποδίζει ακόμα περισσότερο την πρόσβαση των πολιτών στη δημόσια και δωρεάν υγεία.

Καταθέτω στα Πρακτικά δύο επιστολές διαμαρτυρίας των εργαζομένων Κινητής Μονάδας Ψυχικής Υγείας και του Συλλόγου Εργαζομένων Κοινωνικής Φροντίδας Ευπαθών Ομάδων. Οι χιλιάδες ασθενών που λάμβαναν δωρεάν τις υπηρεσίες ψυχικής υγείας θα πρέπει τώρα να απευθυνθούν σε άλλες δημόσιες δομές, ιδιώτες γιατρούς και κυρίως, να διανύσουν αρκετά χιλιόμετρα μέχρι το Ηράκλειο, προκειμένου να εξυπηρετηθούν.

Είναι, κατά την άποψή μας, το αποτέλεσμα της εμπορευματοποίησης της υγείας-πρόνοιας από τη σημερινή Κυβέρνηση, από τις προηγούμενες, έτσι ώστε σταδιακά να υπονομευθεί ο δημόσιος και δωρεάν χαρακτήρας της υγείας.

Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση, ώστε να συνεχιστεί η λειτουργία της κινητής μονάδας με όλο το απαραίτητο προσωπικό όλων των ειδικοτήτων, προκειμένου να καλυφθούν πλήρως οι ανάγκες των ψυχικά πασχόντων και τέλος, να ενταχθεί άμεσα η χρηματοδότηση της κινητής μονάδας στον κρατικό προϋπολογισμό, με μόνιμο, σταθερό προσωπικό, ενταγμένο στο ΕΣΥ;

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τρία λεπτά.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Συντυχάκη, ήμουν πρόσφατα στο Ηράκλειο και επισκέφθηκα το ΠΑΓΝΗ, το οποίο είναι ένα νοσοκομείο υψηλής ποιότητας. Προσφέρει δευτεροβάθμιου και τριτοβάθμιου επιπέδου περίθαλψη αρίστης ποιότητας, υψηλού επιπέδου υπηρεσιών και νομίζω ότι αξίζει τον κόπο αυτή η μνεία και κυρίως, στους εργαζόμενους, στους γιατρούς, στο νοσηλευτικό προσωπικό και στους λοιπούς εργαζόμενους εκεί, που κρατούν υγειονομικά όρθια την Κρήτη, μαζί με τα νοσοκομεία-δορυφόρους, όπως είναι το «Βενιζέλειο», το Νοσοκομείο των Χανίων, το Νοσοκομείο του Αγίου Νικολάου κ.λπ..

Νομίζω ότι η Κρήτη έχει την τύχη να φιλοξενεί αυτά τα ιδρύματα και είναι μια σπουδαία προνομία για τον λαό της, για τους κατοίκους της. Η δική μου πρόθεση είναι να συνδράμω αποφασιστικά και να ενισχύσω τη λειτουργία των νοσοκομείων.

Επίσης, αντιμετωπίσαμε κάποια προβλήματα, όπως ξέρετε, με την ψυχιατρική κλινική. Δυστυχώς υπάρχει ένα θέμα προσωπικού και εδώ. Υπάρχει έλλειμμα προσωπικού. Γίνεται μια μεγάλη προσπάθεια. Υπάρχουν προκηρύξεις. Εύχομαι να καλυφθούν οι ανάγκες και να λειτουργήσει όπως της αξίζει η κλινική.

Σε ό,τι αφορά την κινητή μονάδα, συμφωνώ μαζί σας. Θεωρώ ότι υπήρξε μια αβελτηρία. Δεν ξέρω πού οφείλεται. Ανήκει στο παρελθόν. Δεν έχει νόημα να το συζητήσουμε τώρα. Αυτό για το οποίο μπορώ να σας διαβεβαιώσω αυτή τη στιγμή είναι ότι άμεσα θα καλυφθεί το οικονομικό ζήτημα, θα εγκριθεί, δηλαδή, αυτή η δαπάνη, έτσι ώστε να λειτουργήσει η μονάδα και να αποκατασταθεί όχι μόνο η λειτουργία της αλλά και οι ανάγκες των κατοίκων της περιοχής, γιατί το έργο τους είναι εξαιρετικά σημαντικό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κρατάμε το ότι μέσα από αυτόν τον κοινοβουλευτικό έλεγχο και από τον διάλογο έχουμε και συγκεκριμένες δεσμεύσεις και συγκεκριμένη παραγωγή πολιτικού έργου.

Παρακαλώ, κύριε Συντυχάκη, για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατ’ αρχάς θα ήθελα να σχολιάσω αυτό που είπε ο κύριος Υπουργός για το Πανεπιστημιακό Γενικό Νοσοκομείο και την παροχή υψηλής ποιότητας υπηρεσιών που προσφέρει. Δεν θα διαφωνήσω, αλλά κυρίως οφείλεται στην επάρκεια του επιστημονικού προσωπικού, των νοσηλευτών, του διοικητικού προσωπικού, όλων των ανθρώπων, που συμβάλλουν με τιτάνια προσπάθεια, παρά τις πολύ μεγάλες ελλείψεις ιατρικού, νοσηλευτικού προσωπικού και άλλου.

Από εκεί και μετά, είναι θετική η εξέλιξη το ότι θα εξευρεθεί αυτό το ποσό των 70.000 - 80.000 ευρώ που λέτε…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Είναι 75.000 ευρώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Μάλιστα, 75.000 ευρώ, για να λειτουργήσει η κινητή μονάδα.

Βέβαια, δεν απαντήσατε στο άλλο σκέλος, τι θα γίνει με τους εργαζόμενους. Θα ανανεωθούν οι συμβάσεις τους; Είναι ένα ζήτημα. Δεν ξέρω. Πρέπει να απαντήσετε σε αυτό το ζήτημα.

Βέβαια, από εκεί και μετά, θα ήθελα να σας πω το εξής, ότι δεν αρκεί να λέμε κάθε χρόνο ότι θα δώσουμε 70.000 - 80.000 ευρώ ή θα έχουμε ανανεούμενες συμβάσεις των εργαζομένων. Και το λέω αυτό, γιατί; Διότι τα ψυχικά νοσήματα αυξάνονται αλματωδώς λόγω της όξυνσης των κοινωνικών και οικονομικών συνθηκών του λαού μας. Η μονάδα αυτή αντιμετωπίζει όλα τα περιστατικά ψυχικών νοσημάτων, με έμφαση στα χρόνια ψυχικά νοσήματα, ψυχώσεις, διπολικές διαταραχές κ.λπ..

Για τα συγκεκριμένα, μάλιστα, νοσήματα, με βάση στατιστικά δεδομένα, φαίνεται πως έχει επιτευχθεί μείωση των επανεισαγωγών των ασθενών κατά 45% στην Ψυχιατρική Κλινική του ΠΑΓΝΗ. Παρακολουθούνται εκατοντάδες ασθενείς με αγχώδεις και συναισθηματικές διαταραχές, οργανικά ψυχοσύνδρομα, αλλά και οι πολύ σοβαρές περιπτώσεις ενδοοικογενειακής βίας, που έχει αναλάβει η μονάδα, στο πλαίσιο εισαγγελικής παραγγελίας, μέσω της ποινικής διαμεσολάβησης.

Δεύτερον, η μονάδα δραστηριοποιείται εδώ και δέκα χρόνια σε όλη την Περιφερειακή Ενότητα Ηρακλείου. Επισκέπτεται δύο φορές την εβδομάδα εφτά συνολικά κέντρα υγείας. Από την έναρξη λειτουργίας της έως και σήμερα έχει εξυπηρετήσει περίπου τέσσερις χιλιάδες ωφελούμενους και έχει συμπληρώσει είκοσι έξι χιλιάδες επισκέψεις. Το πλεονέκτημα αυτής της μονάδας είναι ότι ο πληθυσμός της ενδοχώρας δεν χρειάζεται να διανύσει χιλιόμετρα μέχρι το Ηράκλειο για να εξεταστεί. Συμβάλλει στην καταπολέμηση του στίγματος, δεδομένου ότι η εξέταση γίνεται στα κέντρα υγείας. Δίνει τη δυνατότητα να βρεθούν οι εργαζόμενοι της μονάδας με τις οικογένειες των ασθενών. Γίνεται διασύνδεση με τους γενικούς γιατρούς και την κοινωνική υπηρεσία των δήμων και πολλά άλλα, ενώ διενεργούνται ακόμα και κατ’ οίκον επισκέψεις για όλους αυτούς τους λόγους. Επιβάλλεται άμεσα η μονιμοποίηση των ήδη υφιστάμενων συμβασιούχων και να γίνουν και επιπλέον προσλήψεις διαφόρων ειδικοτήτων, όπως ψυχιάτρων…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** …(δεν ακούστηκε)

**ΕΜΜΑΝΟΥΗΛ ΣΥΝΤΥΧΑΚΗΣ:** Μιλάμε για την κινητή μονάδα. Δεν αναφέρομαι σε όλα τα υπόλοιπα, που είναι ένα άλλο κεφάλαιο. Είναι πολλά κεφάλαια. Αναφέρομαι στην κινητή μονάδα. Η κινητή μονάδα δεν είναι ένας άνθρωπος o οποίος περιφέρεται. Πρέπει ταυτόχρονα να έχει και τους νοσηλευτές του, να έχει πιθανά και έναν παιδοψυχίατρο, έναν ψυχολόγο. Να στελεχωθεί, δηλαδή, η κινητή μονάδα. Αν δεν το λύσετε αυτό, είναι φανερό ότι θα υπονομευθεί ο δημόσιος και δωρεάν χαρακτήρας υγείας και αντικειμενικά θα μετακυλήσει την υποστήριξη παρόμοιων προγραμμάτων σε ιδιώτες, σε ΜΚΟ, σε μη κερδοσκοπικές εταιρείες. Το μεγάλο ερώτημα που προκύπτει είναι πού θα απευθυνθούν όλοι αυτοί οι ασθενείς για την παρακολούθησή τους αν δεν επιλυθεί αυτό που σας είπα παραπάνω άμεσα, δεδομένου ότι οι δημόσιες δομές στην πόλη του Ηρακλείου είναι υποστελεχωμένες. Η Ψυχιατρική Κλινική του ΠΑΓΝΗ κυριολεκτικά στενάζει από το φορτίο των νοσηλευόμενων.

Τέλος -και να κλείσω με αυτό, κύριε Πρόεδρε- η ψυχιατρική κλινική, να ξέρετε, είναι η μόνη δημόσια ψυχιατρική κλινική στην ανατολική Κρήτη στην οποία να σημειωθεί ότι έχουν απομείνει μόνο πέντε ειδικευμένοι ψυχίατροι για την κάλυψη των αναγκών νοσηλείας και εφημεριών. Η δυσκολία, δηλαδή, των ασθενών αυτών να επισκεφθούν ιδιώτες γιατρούς είναι δεδομένη, καθώς η πλειοψηφία αυτών λαμβάνουν ένα προνοιακό επίδομα 320 ευρώ περίπου ή τα έσοδά τους προέρχονται κυρίως από τις αγροτικές εργασίες και συντάξεις. Δεν αναφέρομαι σε όλα τα υπόλοιπα, που είναι ένα άλλο κεφάλαιο. Θα έχουμε την ευκαιρία στην πορεία, κύριε Υπουργέ, να τα κουβεντιάσουμε σε αντίστοιχες επίκαιρες ερωτήσεις για την παιδοψυχιατρική, που ήδη συζητήθηκε, για τον Άγιο Νικόλαο, την ψυχιατρική κλινική που εκκρεμεί να συσταθεί, το Κέντρο Ψυχικής Υγείας Χανίων και άλλες παρόμοιες περιπτώσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τρία λεπτά, για να ολοκληρωθεί η συζήτηση της επίκαιρης αυτής ερώτησης.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Σύντομος θα είμαι, κύριε Πρόεδρε. Δεν γνωρίζω ακριβώς το καθεστώς, αλλά, επειδή θα εγκριθούν άμεσα οι πόροι, είναι προφανές ότι θα αναζητηθεί το προσωπικό μέσα από αυτούς που εργάζονται. Αλλά δεν ξέρω τι ακριβώς θα μπορούσα να σας απαντήσω και κατ’ ιδίαν τι ακριβώς θα γίνει με τους εργαζόμενους αυτούς που ήδη εργάζονται αυτή τη στιγμή.

Θέλω να σας ενημερώσω επίσης ότι πολύ σύντομα θα ολοκληρωθούν τα συμβούλια κρίσεων των θέσεων γιατρών στο ΠΑΓΝΗ που εκκρεμούν και στο «Βενιζέλειο». Επίσης, άρχισαν επιτέλους και βγαίνουν κάπως γρήγορα -μετά από πίεση και από διαρκείς επικοινωνίες με το ΑΣΕΠ- τα πρώτα αποτελέσματα των νοσηλευτών. Εκκρεμούν και τέσσερις χιλιάδες θέσεις νοσηλευτών σε όλη τη χώρα. Ένα μέρος από αυτό, αρκετά μεγάλο, ανήκει στα νοσοκομεία της Κρήτης. Οπότε θα σας έχω ενήμερο, κύριε Συντυχάκη, σε ό,τι αφορά την εξέλιξη της έγκρισης χρηματοδότησης και της επαναλειτουργίας της κινητής μονάδας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ τον κύριο Υπουργό.

Συνεχίζουμε με την τρίτη με αριθμό 30/24-7-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Για τα πανεπιστημιακά δάση στο Περτούλι Τρικάλων και στον Ταξιάρχη Χαλκιδικής».

Θα απαντήσει η Υφυπουργός Παιδείας, Θρησκευμάτων και Αθλητισμού κ. Ζωή Μακρή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Η ερώτηση βέβαια αποκτά, όπως θα φανεί στη συνέχεια, και μια τραγική επικαιρότητα, με τις πυρκαγιές να καίνε τη χώρα από άκρη σε άκρη. Μπαίνοντας στην ουσία της ερώτησης να πω ότι με το άρθρο 296 του ν.4957 -ο οποίος είχε κοντά πεντακόσια άρθρα- που ψηφίστηκε πέρσι το καλοκαίρι, τέτοιον καιρό, καταργήθηκε το νομικό πρόσωπο δημοσίου δικαίου με την επωνυμία Ταμείο Διοίκησης και Διαχείρισης Πανεπιστημιακών Δασών του Πανεπιστημίου Θεσσαλονίκης. Ήταν ένα ταμείο, ένα νομικό πρόσωπο, το οποίο διαχειριζόταν τα πανεπιστημιακά δάση στο Περτούλι των Τρικάλων και στον Ταξιάρχη της Χαλκιδικής. Δύο πανέμορφα δάση, πραγματικά στολίδια για την πατρίδα μας.

Ταυτόχρονα, με τον ίδιο νόμο δίνεται η δυνατότητα -αυτό χρειάζεται προσοχή- να ενταχθούν αυτά τα δάση -των οποίων η έκταση είναι τριάντα δύο χιλιάδες στρέμματα περίπου στο Περτούλι και πενήντα οκτώ χιλιάδες στρέμματα δάσους στον Ταξιάρχη της Χαλκιδικής- στην υπό σύσταση ανώνυμη εταιρεία του Πανεπιστημίου της Θεσσαλονίκης για τη λεγόμενη αξιοποίηση της πανεπιστημιακής περιουσίας, με ό,τι σημαίνει αυτό.

Όταν συζητιόταν αυτός ο νόμος πέρυσι, κυρία Υπουργέ, είχαμε καταγγείλει ως ΚΚΕ ότι με την κατάργηση αυτού του νομικού προσώπου και με την ένταξη αυτών των δασών καθώς και του αγροκτήματος του Πανεπιστημίου της Θεσσαλονίκης -άλλο ένα φιλέτο κυριολεκτικά στην περιοχή της ανατολικής Θεσσαλονίκης, για όσους γνωρίζουν- και την ένταξή τους σε αυτή την ανώνυμη εταιρεία, ανοίγει πραγματικά ο δρόμος για να παραδοθούν αυτά τα μοναδικής φυσικής ομορφιάς δάση στις κερδοσκοπικές ορέξεις των επιχειρηματικών ομίλων, που τα έχουν βάλει εδώ και πάρα πολύ καιρό στο στόχαστρο.

Ταυτόχρονα είχαμε πει, κύριε Πρόεδρε, ότι ανοίγει ο δρόμος και για να υπονομευθούν τα εργασιακά δικαιώματα των πενήντα και πλέον δασεργατών στο δάσος του Περτουλίου. Δεν σταμάτησαν οι άνθρωποι από τότε μέχρι και σήμερα να κινητοποιούνται, να στέλνουν υπομνήματα για το ότι δεν πρέπει να εφαρμοστεί αυτό το άρθρο.

Αυτές οι ανησυχίες μας επιβεβαιώθηκαν; Και με το παραπάνω επιβεβαιώθηκαν, με βάση τις τελευταίες εξελίξεις. Ακούστε. Δεν έγινε φέτος υλοτόμηση στο δάσος στο Περτούλι, παρά τις προβλέψεις ενός δεκαετούς σχεδίου διαχείρισης. Και τι έκαναν οι δασεργάτες; Αναγκάστηκαν να πάνε χιλιόμετρα μακριά από τα σπίτια τους, προκειμένου να δουλέψουν, για να μη μείνουν άνεργοι. Αλλά και άλλοι εργαζόμενοι στο δάσος βρίσκονται κυριολεκτικά στον αέρα. Ξυλεία για τις ανάγκες του χειμώνα προς αυτές τις περιοχές, που όπως καταλαβαίνετε είναι ιδιαίτερα βαρύς, δεν έχει δοθεί ακόμη στους κατοίκους του χωριού στο Περτούλι, ενώ έχουν σταματήσει τελείως και όσα έργα είχαν ξεκινήσει σχετικά με τους καθαρισμούς των δασών, με ό,τι κινδύνους μπορεί να συνεπάγεται αυτό.

Για τον λόγο αυτό, κυρία Υπουργέ, θα το γνωρίζετε ασφαλώς, γίνονται διαρκώς κινητοποιήσεις στην περιοχή στο Περτούλι και οι άνθρωποι εκεί, αυτοί που δουλεύουν, η τοπική κοινωνία όπως λέμε, ζητάνε όχι μονάχα την αναστολή της εφαρμογής, αλλά και την πλήρη κατάργηση του άρθρου 296 του ν.4957. Με την κατάργηση του άρθρου φαίνεται να συμφωνούν και οι νέες πρυτανικές αρχές του πανεπιστημίου.

Σας ρωτάμε λοιπόν, κυρία Υπουργέ, πώς τοποθετείται η Κυβέρνηση απέναντι σε αυτές τις εξελίξεις και εάν σκοπεύει να επανεξετάσει τη στάση της. Πολύ θα το θέλαμε. Τέλος πάντων, τι προτίθεται να πράξει.

**ΠΡΟΕΔΡΕΥΩΝ (Γεώργιος Γεωργαντάς):** Η κυρία Υπουργός έχει τον λόγο για τρία λεπτά για την πρωτολογία της.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κι εμείς, κύριε συνάδελφε, πολύ θα θέλαμε να μην ακούμε υπερβολές του τύπου «συμφέροντα και καρχαρίες επιβουλεύονται αυτά τα ιδρύματα». Επί της ουσίας, το ταμείο αυτό στο οποίο αναφέρεστε συγχωνεύτηκε δι’ απορροφήσεως από το Αριστοτέλειο Πανεπιστήμιο της Θεσσαλονίκης. Αυτό προβλέπεται στο άρθρο 296 παράγραφος 3 του ν.4957/1922. Απορροφήθηκε επαναλαμβάνω από το Αριστοτέλειο Πανεπιστήμιο Θεσσαλονίκης. Ούτε από ιδιώτη ούτε από κανένα συμφέρον. Ορίστηκε, λοιπόν, σε αυτόν τον νόμο ότι η πανεπιστημιακή Φοιτητική Λέσχη του Αριστοτελείου Πανεπιστημίου Θεσσαλονίκης, το Ταμείο Διοίκησης και Διαχείρισης του Αγροκτήματος του Πανεπιστημίου Θεσσαλονίκης και το Ταμείο Διοίκησης και Διαχείρισης Πανεπιστημιακών Δασών του Πανεπιστημίου Θεσσαλονίκης, που εδρεύουν όλα εκεί, καταργούνται ως αυτοτελή νομικά πρόσωπα και συγχωνεύονται - απορροφώνται από το ΑΠΘ.

Στο ίδιο άρθρο που ανέφερα, στις επόμενες παραγράφους του, καθορίστηκαν οι διαδικασίες για τη συγχώνευση και τα θέματα του προσωπικού που σας απασχολεί, και δικαίως. Συγκεκριμένα, το μόνιμο προσωπικό που κατά τη δημοσίευση του νόμου υπηρετούσε στα νομικά πρόσωπα δημοσίου δικαίου, όπως και το προσωπικό που υπηρετούσε σε αυτά με σχέση εργασίας ιδιωτικού δικαίου αορίστου χρόνου, μετατάσσεται ή μεταφέρεται στις 31-12-2022 αυτοδικαίως, με την ίδια σχέση εργασίας, με τις ίδιες αποδοχές του ΑΕΙ από το οποίο απορροφάται -του ΑΠΘ εν προκειμένω-, σε κενές οργανικές θέσεις προσωπικού αντίστοιχης κατηγορίας κλάδου, βαθμού και ειδικότητας, για τις οποίες έχει τα τυπικά προσόντα. Το προσωπικό αυτό στο ΑΠΘ, στο οποίο μεταφέρεται ή μετατάσσεται, ασκεί τις ίδιες αρμοδιότητες που είχε και στα νομικά πρόσωπα προέλευσης.

Επίσης, από το οικονομικό έτος 2023 οι πιστώσεις για τις λειτουργικές δαπάνες και τη μισθοδοσία των καταργούμενων νομικών προσώπων μεταφέρονται στον προϋπολογισμό του ΑΠΘ, γιατί αυτό απορροφά τα νομικά πρόσωπα που καταργούνται. Οι υποχρεώσεις και τα δικαιώματα που υφίσταντο κατά την ημερομηνία συγχώνευσης, απορρόφησης των καταργούμενων νομικών προσώπων μεταφέρονται στο σύνολό τους στο ΑΠΘ, γιατί διά της απορροφήσεως καθίσταται καθολικός διάδοχος.

Από 1-1-2023 ασκούσε -σύμφωνα με τον νόμο- «όλες τις εκ του νόμου αρμοδιότητες που ανατέθηκαν στα συγχωνευόμενα νομικά πρόσωπα, σύμφωνα με προϊσχύσασες διατάξεις, οι οποίες γι’ αυτόν τον σκοπό εξακολουθούν να παραμένουν σε ισχύ».

Σε ό,τι αφορά την περιουσία, από 1-1-2023 το σύνολο της κινητής περιουσίας των καταργούμενων νομικών προσώπων αυτοδικαίως μεταβιβάζεται στο ΑΠΘ, γιατί απορροφά το νομικό πρόσωπο. Μεταβιβάζεται, λοιπόν, «κατά πλήρη κυριότητα, νομή και κατοχή, χωρίς την τήρηση οποιουδήποτε τύπου πράξης ή συμβολαίου και χωρίς αντάλλαγμα, στη νομική και πραγματική κατάσταση στην οποία βρίσκεται στην ημερομηνία θέσεως σε ισχύ του παρόντος. Αυτό ισχύει και για την ακίνητη περιουσία, με την επιφύλαξη της μεταγραφής του σχετικού αποσπάσματος στην έκθεση απογραφής. Από την 1-1-2023 το ΑΠΘ υπεισέρχεται σε όλα τα ενοχικά και εμπράγματα δικαιώματα των καταργούμενων νομικών προσώπων με τα οποία συγχωνεύτηκε, σε σχέση με τη μεταφερόμενη στο ΑΠΘ κινητή και ακίνητη περιουσία».

Ο Πρύτανης, επίσης, είχε την υποχρέωση, σύμφωνα με το άρθρο 9 του ίδιου νόμου, «να κάνει απογραφή όλων των κινητών και ακινήτων πραγμάτων που περιήλθαν στην κυριότητα, αποκλειστική χρήση και διαχείριση του ΑΠΘ, όλων των συμβάσεών τους που μεταφέρονται στο ίδιο πανεπιστημιακό ίδρυμα» και επιπλέον, σύμφωνα με την εξουσιοδοτική υπουργική απόφαση που εκδόθηκε στις 8-12-2022, υπήρχε και εξειδίκευση των θεμάτων, ρύθμιση των διαδικαστικών λεπτομερειών, όριζε καταληκτικές διαδοχικές προθεσμίες των ενεργειών, μέχρι να εκδοθούν οι υπουργικές διαπιστωτικές πράξεις και αυτά αφορούσαν στην αυτοδίκαιη μετάταξη και μεταφορά του διοικητικού προσωπικού και στην απογραφή.

Η Γραμματεία του Πρυτανικού Συμβουλίου ζήτησε από την πολιτική ηγεσία του Υπουργείου -επικαλούμενη αδυναμία του ιδρύματος και των υπό συγχώνευση φορέων να ανταποκριθούν στις υποχρεώσεις λόγω «ασφυκτικών προθεσμιών»- την αναστολή, για εύλογο χρονικό διάστημα, της εφαρμοστικής υπουργικής απόφασης, πράγμα το οποίο και έγινε, δηλαδή ανταποκριθήκαμε ως Υπουργείο στο αίτημα του ΑΠΘ. Η προβλεπόμενη προθεσμία της 31ης Δεκεμβρίου 2022 παρατάθηκε ως τις 30 Ιουνίου 2023, σύμφωνα με το άρθρο 82 παράγραφος 2 του ν.521/2023.

Περισσότερες λεπτομέρειες στη δευτερολογία μου.

Ευχαριστώ για την κατανόηση, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Τον λόγο έχει ο κύριος συνάδελφος για τη δευτερολογία του για τρία λεπτά.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Συνεχίζουμε, λοιπόν, τη συζήτηση.

«Υπερβολές» είπε η κυρία Υπουργός για το ότι τα επιχειρηματικά συμφέροντα ορέγονται αυτά τα δάση. Δεν έχετε δει και δεν έχετε ακούσει τίποτα για τις ανεμογεννήτριες στα Άγραφα ή στο Βέρμιο ή για τα σχέδια στον Όλυμπο. Καθόλου υπερβολές, κυρία Υπουργέ, και το γνωρίζετε πάρα πολύ καλά.

Τώρα εμφανίσατε αυτή την απορρόφηση, αυτού του Ταμείου Αξιοποίησης, του νομικού προσώπου, ως περίπου αυτονόητη και ως ένα θετικό γεγονός «δεν έγινε και τίποτα, απορροφώνται από το Αριστοτέλειο Πανεπιστήμιο της Θεσσαλονίκης». Ξεχάσατε, όμως, να πείτε ότι σε αυτόν τον νόμο με τον οποίο γίνεται η απορρόφηση -το άρθρο 296- υπάρχει και ένα ακόμη άρθρο λίγο νωρίτερα, το άρθρο 260, το οποίο προβλέπει την ίδρυση μιας ανώνυμης εταιρείας για την αξιοποίηση της πανεπιστημιακής περιουσίας. Και έρχεται, λοιπόν, με εφαρμοστική υπουργική εγκύκλιο η προηγούμενη Υπουργός, η κ. Κεραμέως, στις 15-12-2022 και λέει -διαβάζω από αυτή την υπουργική απόφαση- ότι «αυτά, το Ταμείο δηλαδή Διοίκησης και Διαχείρισης Αγροκτήματος Πανεπιστημίου Θεσσαλονίκης και της Διαχείρισης των Πανεπιστημιακών Δασών του Πανεπιστημίου Θεσσαλονίκης, δύνανται να ανατίθενται στην εταιρεία αξιοποίησης και διαχείρισης της περιουσίας του ΑΠΘ.».

Αυτό είναι, λοιπόν, το σχέδιο και εδώ αποτυπώνεται. Και με αυτό ακριβώς το σχέδιο και με αυτή ακριβώς την εξέλιξη και τον κίνδυνο -αν θέλετε- διαφωνεί όλη η τοπική κοινωνία, διαφωνεί και το ίδιο το πανεπιστήμιο -αν θέλετε- με την εξέλιξη αυτή.

Θέλω να πω εδώ, κύριε Πρόεδρε, ότι αυτό το δάσος στο Περτούλι και στον Ταξιάρχη Χαλκιδικής παραχωρήθηκε από το δημόσιο στη Δασολογική Σχολή του Αριστοτελείου Πανεπιστημίου της Θεσσαλονίκης το 1934 με τον ν.6320, κοντεύει δηλαδή ένας αιώνας. Γιατί παραχωρήθηκε; Για να αξιοποιηθούν αυτά τα πανέμορφα δάση για εκπαιδευτικούς και ερευνητικούς σκοπούς. Και κατά κοινή ομολογία -όλοι το λένε αυτό και κανείς δεν μπορεί να το αμφισβητήσει- υπήρξαν και συνεχίζουν πρότυπα διαχείρισης και ανάπτυξης του δασικού περιβάλλοντος. Είναι πραγματικά υποδείγματα προστασίας και αξιοποίησης του δάσους. Και αυτό το μαρτυρά και η απουσία πυρκαγιών σε αυτά τα δάση.

Έχουμε, λοιπόν, δάση στην υπηρεσία της πανεπιστημιακής εκπαίδευσης, της δασικής έρευνας, με καινοτόμα, με πρότυπα προγράμματα που προστατεύουν και αναπτύσσουν το δάσος. Αυτό το συγκεκριμένο νομικό πρόσωπο προσφέρει στο Περτούλι δασικές υπηρεσίες, συντάσσει μελέτες για την αξιοποίηση του δάσους, για τους δρόμους που πρέπει να ανοιχτούν, για τις αντιπυρικές ζώνες -για τις οποίες τόσα πληρώνουμε τούτες τις μέρες με τις πυρκαγιές-, έχει την ευθύνη ακόμα και της προσήμανσης και της υλοτομίας των δέντρων αυτών των δασών.

Και, με συγχωρείτε, προχθές, λίγες μέρες πιο πριν, δεν ήταν εδώ ο ίδιος ο Πρωθυπουργός που μας μιλούσε από αυτό εδώ το Βήμα για τη σημασία της ανθρώπινης παρουσίας στο δάσος; Εδώ υπάρχει, λοιπόν, αυτή η ανθρώπινη παρουσία και υπάρχει με τον καλύτερο, με τον πιο ενδεδειγμένο τρόπο κι εσείς θέλετε να τη διώξετε. Θέλετε να διώξετε όχι για να μην υπάρχει ανθρώπινη παρουσία, αλλά για να υπάρχει παρουσία επιχειρηματικών συμφερόντων. Αυτό είναι το σχέδιό σας.

Για να φανταστείτε τον κίνδυνο που υπάρχει και ο οποίος είναι ορατός, φέτος -την περασμένη χρονιά, δηλαδή- για τη φύλαξη όλων αυτών των εγκαταστάσεων των δεκάδων χιλιάδων στρεμμάτων είχε απομείνει μονάχα ένας φύλακας για όλα τα κτήρια και ένας δασοφύλακας. Ένας δασοφύλακας για τριάντα δύο χιλιάδες στρέμματα δάσους.

Νομίζουμε ότι αυτό θα πρέπει να σταματήσει τώρα. Έχετε ευθύνη. Θα πρέπει αυτή τη στιγμή η Κυβέρνηση να αποφασίσει και να εξαγγείλει, όχι μόνο την αναστολή, αλλά την κατάργηση του συγκεκριμένου άρθρου και να ξαναλειτουργήσουν τα πράγματα και το συγκεκριμένο νομικό πρόσωπο όπως μια χαρά λειτουργούσαν μέχρι τώρα και πρόσφεραν τόσα πολλά θετικά πράγματα και στην τοπική κοινωνία και ευρύτερα στην πατρίδα μας.

Δεν σας το ζητάει το ΚΚΕ, σας το ζητάμε κι εμείς, αλλά εμείς εδώ μεταφέρουμε τη φωνή και την αγωνία αυτών των ανθρώπων, που κινητοποιούνται, που αγωνίζονται και για να μη χάσουν τη δουλειά τους, αλλά και για να προστατέψουν ένα πανέμορφο πραγματικά δάσος.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για να δευτερολογήσετε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κύριε συνάδελφε, κάτι δεν έχει γίνει φανερό και αντιληπτό εδώ πέρα. Δεν ξέρω αν φταίω εγώ. Εγώ διαβάζω ότι το 1951 στον ν.1881 το Ταμείο Διοίκησης Πανεπιστημιακών Δασών ήταν αυτοτελές νομικό πρόσωπο δημοσίου δικαίου που υπαγόταν στον έλεγχο και στην εποπτεία του Πανεπιστημίου Θεσσαλονίκης. Δεν καταλαβαίνω ποια είναι η διαφορά.

Τώρα, λοιπόν, αυτό συγχωνεύθηκε -δι’ απορροφήσεως- με το ΑΠΘ, με τη διαδικασία που σας ανέλυσα, κάνοντας και κατάχρηση του χρόνου -να μην την επαναλάβω- και από 1-7-2023…

**ΙΩΑΝΝΗΣ ΔΕΛΗΣ:** Το ερώτημα μπορεί να αντιστραφεί…

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Τα άκουσα και τα ερωτήματα, άκουσα και τις ενστάσεις, άκουσα και αυτές τις αβάσιμες ανησυχίες και προσέχω τι λέω, γιατί θα έλεγα ότι είναι τερατολογίες για τα ιδιωτικά συμφέροντα. Εδώ μιλούμε για το Πανεπιστήμιο της Θεσσαλονίκης.

Εν πάση περιπτώσει, να μην επαναλαμβάνω τα ίδια και κουράζω. Από 1-7-2023 το Αριστοτέλειο Πανεπιστήμιο Θεσσαλονίκης είναι ο καθολικός διάδοχος του Ταμείου Διοίκησης Πανεπιστημιακών Δασών, υπεύθυνο το ΑΠΘ για την άσκηση όλων των αρμοδιοτήτων που ανατέθηκαν από τον νόμο.

Σε ό,τι μας αφορά καταβάλαμε κάθε προσπάθεια επιτάχυνσης και ολοκλήρωσης των διαδικασιών. Στις 13-7-2023 δημοσιεύτηκαν στο ΦΕΚ αντίστοιχα δύο διαπιστωτικές πράξεις για την αυτοδίκαιη μετάταξη - μεταφορά στο ΑΠΘ του διοικητικού προσωπικού του ταμείου για το οποίο μιλούμε. Προκύπτει, λοιπόν, από όλες τις διαπιστωτικές πράξεις, από τη νομοθεσία, από τους νόμους που αναφέραμε και εσείς και εγώ πριν ότι το καθεστώς απασχόλησης των εργαζομένων που σας ανησυχεί, στην ερώτηση τουλάχιστον, αποδεικνύεται ότι καθόλου δεν μεταβλήθηκε από την έναρξη της ισχύος του ν.4957/22 μέχρι και σήμερα. Άρα κανένας λόγος ανησυχίας δεν υπάρχει.

Κάνετε, όμως, και μια μνεία για την υλοτόμηση. Θέλω να σας πω ότι η υλοτόμηση πραγματοποιείται πάντοτε σύμφωνα με τους όρους, τις οδηγίες και τις υποδείξεις της Δασικής Υπηρεσίας. Αυτό αναφέρεται στο προεδρικό διάταγμα, μιας που πάμε στις διατάξεις προ αμνημονεύτου αρχαιότητος και εσείς και εγώ, της 19-11-28 περί διαχειρίσεως δασών, κανονισμού και τρόπου υλοτομίας, δασικής φορολογίας και μισθώματος διαθέσεως δασικών προϊόντων, ενοικιάσεως χώρου ρητίνης και λοιπά. Αυτό ισχύει, λοιπόν, και για την υλοτομία στο συγκεκριμένο δάσος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Συνεχίζουμε με τη δεύτερη με αριθμό 29/23-7-2023 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παύλου Γερουλάνου προς τον Υπουργό Προστασίας του Πολίτη,με θέμα: «Αύξηση της εγκληματικότητας στο ιστορικό κέντρο της Αθήνας», στην οποία θα απαντήσει ο Υφυπουργός Προστασίας του Πολίτη, ο κ. Κωνσταντίνος Κατσαφάδος.

Ορίστε, κύριε Γερουλάνο, έχετε τον λόγο για δύο λεπτά για τη διατύπωση της ερώτησής σας.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ,κύριε Πρόεδρε.

Τον τελευταίο χρόνο παρουσιάζεται μια ανησυχητική αύξηση της εγκληματικότητας στο ιστορικό κέντρο της Αθήνας και ειδικά στην περιοχή της Πλάκας και στα Αναφιώτικα, σύμφωνα με τις καταγγελίες των κατοίκων της περιοχής.

Από το καλοκαίρι του 2022, αλλά ειδικά μετά το Πάσχα του 2023, σπείρες ληστών δρουν στις γύρω περιοχές, ληστεύοντας σπίτια, αυτοκίνητα, περαστικούς και στοχεύοντας και τουρίστες σε μεγάλο βαθμό. Οι κάτοικοι, που μας έκαναν αυτή την καταγγελία, καταγγέλλουν ότι οι σπείρες αυτές παρακολουθούν τα σπίτια σε τακτά χρονικά διαστήματα και τους ενοίκους βραχυπρόθεσμης μίσθωσης, διότι εκεί βρίσκουν εύκολη λεία. Χαρακτηριστικό παράδειγμα της αύξησης της εγκληματικότητας είναι πως από το Πάσχα του 2023 έως σήμερα μόνο σε τέσσερις μικρούς δρόμους στην περιοχή Στράτωνος, Αναφιώτικα, Επιχάρμου και Ραγκαβά έχουν γίνει τουλάχιστον δεκαπέντε διαρρήξεις.

Η αλήθεια είναι ότι το ιστορικό κέντρο της Αθήνας κινδυνεύει κάτω από αυτές τις συνθήκες και δημιουργεί τεράστια ανασφάλεια στους κατοίκους της περιοχής και πολύ φοβάμαι ότι θα επηρεάσει και αρνητικά την τουριστική σεζόν, η οποία αυτή τη στιγμή είναι στο επίκεντρο. Εκτός των καταγγελιών που σας ανέφερα, τα ίδια λένε και οι καταστηματάρχες της περιοχής, που αναδεικνύουν την εγκληματικότητα αυτού του τύπου ως το νούμερο ένα τους πρόβλημα αυτή την εποχή.

Θέλω να ρωτήσω: Ποιος είναι ο σχεδιασμός της Ελληνικής Αστυνομίας σε ό,τι αφορά την αυξημένη εγκληματικότητα στο κέντρο της Αθήνας; Αυτός ο σχεδιασμός διαφοροποιείται ανάλογα με τη γειτονιά στην οποία παρουσιάζεται ή διαφοροποιείται ανάλογα με τη χρονική περίοδο την εποχή του τουρισμού;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο για τον σεβασμό στον χρόνο.

Τον λόγο έχει ο Υφυπουργός Προστασίας του Πολίτη, ο κ. Κατσαφάδος, για να απαντήσει για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Χαίρομαι, κύριε Γερουλάνο, γιατί βρισκόμαστε από την ίδια πλευρά της όχθης και καταλαβαίνω με την ερώτησή σας πόσο σημαντικό θεωρείτε ότι είναι το ζήτημα της ασφάλειας. Άρα θα ήθελα να σας ενημερώσω ότι η Κυβέρνηση και το Υπουργείο Προστασίας του Πολίτη αυτό που έχει βάλει ως πρωταρχικό του στόχο είναι να υπάρξει ασφάλεια για όλους και ασφάλεια παντού. Να μην αισθάνεται μόνο ο πολίτης ασφαλής, αλλά και να είναι επί της ουσίας

Σε ό,τι έχει να κάνει με τα δύο ερωτήματά σας -κατ’ αρχάς αυτή την καταγγελία την οποία μας καταθέσατε με την ερώτησή σας, θα την εξετάσουν οι αρμόδιοι υπηρεσιακοί παράγοντες-, εγώ αυτό το οποίο θα ήθελα να σας αναφέρω είναι ότι εκτός από μια κοινή διαπίστωση την οποία πρέπει να κάνουμε, βεβαίως υπάρχει παραβατικότητα, βεβαίως υπάρχει εγκληματικότητα στη χώρα και φυσικά στην Πρωτεύουσα, όπως σε όλα τα μεγάλα αστικά κέντρα, θα πρέπει, όμως, να περάσουμε ένα μήνυμα ότι η χώρα μας και η Αθήνα, η πρωτεύουσά μας, είναι από τις πιο ασφαλείς χώρες και από τις πιο ασφαλείς πρωτεύουσες της Ευρώπης και της Ευρωπαϊκής Ένωσης.

Παρ’ όλα αυτά, όμως, αυτό για το οποίο θα ήθελα να σας ενημερώσω είναι ότι σε ό,τι έχει να κάνει με το ιστορικό κέντρο της Αθήνας, την περιοχή στα Αναφιώτικα, στην Πλάκα και πέριξ αυτών, η Γενική Αστυνομική Διεύθυνση Αττικής, σε συνεργασία με τη Διεύθυνση Αστυνομίας Αθηνών, έχει καταρτίσει ένα ειδικό σχέδιο, το οποίο για πρώτη φορά εφαρμόζεται με τη συνεργασία και τη συνδρομή διαφόρων υπηρεσιών της Ελληνικής Αστυνομίας. Οι υπηρεσίες αυτές είναι η Υποδιεύθυνση Ασφαλείας, η Άμεση Δράση, η Τουριστική Αστυνομία και φυσικά τα οικεία αστυνομικά τμήματα.

Ενδεικτικά, λοιπόν, θα ήθελα να σας αναφέρω κάποια νούμερα. Η Διεύθυνση Ασφαλείας Αττικής, για την περίοδο από 1-1-2023 μέχρι 31-6-2023, έχει σε αυτό το πρώτο εξάμηνο πραγματοποιήσει συνολικά τριάντα επιχειρησιακές δράσεις και εξορμήσεις στην ευρύτερη περιοχή του οικισμού Αναφιώτικα, με αποτέλεσμα τη σύλληψη συνολικά σαράντα επτά ατόμων για διάφορα αδικήματα της αρμοδιότητάς της.

Η Διεύθυνση Ειδικών Επιχειρησιακών Δράσεων, η ΟΠΚΕ, δηλαδή, και η ομάδα «ΔΡΑΣΗ», πέριξ του αρχαιολογικού χώρου της Ακρόπολης, όπου εκεί προϋπήρχε σχέδιο και συνεχίζουμε να το εφαρμόζουμε, αποτέλεσμα της δραστηριοποίησής τους είναι τα ακόλουθα: Χρησιμοποιούνται για εκείνη την περιοχή, όπως σας είπα και η Άμεση Δράση, έχει τρία περιπολικά, επτά ομάδες της «ΔΙΑΣ» και ομάδες της δύναμης «ΔΕΛΤΑ» στη συγκεκριμένη περιοχή.

Στο συγκεκριμένο πλαίσιο της ομάδας ειδικής δράσης, όπως σας είπα, έχουν διεξαχθεί οκτώ χιλιάδες τετρακόσιοι τρεις έλεγχοι, εκ των οποίων χίλιοι τετρακόσιοι τριάντα τρεις ήταν σε ελέγχους οχημάτων, τέσσερις χιλιάδες πεντακόσιοι ογδόντα ένας έλεγχοι ημεδαπών ατόμων και δύο χιλιάδες τριακόσιοι ογδόντα εννέα έλεγχοι αλλοδαπών ατόμων, πεντακόσιες προσαγωγές, εκ των οποίων οι εκατόν ενενήντα τέσσερις ημεδαπών και τριακόσιες έξι αλλοδαπών, εβδομήντα εννέα συλλήψεις, εκ των οποίων επτά ήταν για ληστείες, δεκαέξι για παραβάσεις περί όπλων, δεκατέσσερις για παράβαση νομοθεσίας περί ναρκωτικών, δέκα για κλοπές και διαρρήξεις, δέκα για νομοθεσία περί αλλοδαπών, τέσσερις για διωκτικά και δεκαοκτώ για λοιπά αδικήματα.

Πέραν των ανωτέρω που σας είπα, κατά το χρονικό διάστημα από 1-1-2023 έως 30-6-2023 πραγματοποιήθηκαν επιπλέον τρεις ειδικές δράσεις στην περιοχή της Ακρόπολης για τη διενέργεια ελέγχων και προσαγωγών, με σκοπό την πρόληψη και την καταστολή της εγκληματικότητας. Τα αποτελέσματα από αυτές τις τρεις ειδικές δράσεις ήταν να έχουμε διακόσιους ογδόντα πέντε ελέγχους, εκ των οποίων οι εξήντα ήταν σε οχήματα, οι εκατόν τριάντα σε ημεδαπούς και οι ενενήντα πέντε σε αλλοδαπούς, πενήντα προσαγωγές, έξι συλλήψεις.

Και φυσικά σε σχέση με τη δραστηριότητα της Διεύθυνσης Αστυνομίας Αθηνών στην περιοχή Αναφιώτικα και πέριξ της Πλάκας, θα ήθελα να σας καταθέσω τους εξής πίνακες. Ο πρώτος πίνακας, και θα κατατεθούν στα Πρακτικά, έχει να κάνει με τις ληστείες στην περιοχή. Σε σχέση με πέρυσι, έχουμε μία μείωση ξεκινώντας αυτή την επιχειρησιακή δράση της τάξης του 8% και μια μείωση της τάξης του 50% σε ό,τι έχει να κάνει με τις κλοπές ΙΧ αυτοκινήτων. Για τον Ιούνιο, έχουμε μια μεγαλύτερη μείωση, της τάξης του 28%, σε κλοπές και ληστείες και συνεχίζουμε 50% σε ό,τι έχει να κάνει με τις κλοπές των ΙΧ αυτοκινήτων.

Εδώ σας καταθέτω, κύριε συνάδελφε, τους ελέγχους στους οποίους έχει κάνει η ομάδα ΟΠΚΕ με την ομάδα «ΔΡΑΣΗΣ», οι οποίοι είναι πάρα πολλοί και εδώ σας καταθέτω και όλες τις επιχειρήσεις τις οποίες έχει κάνει η Γενική Αστυνομική Διεύθυνση Αττικής, σε συνεργασία με τις υπόλοιπες υπηρεσίες.

(Στο σημείο αυτό ο Υφυπουργός Προστασίας του Πολίτη κ. Κωνσταντίνος Κατσαφάδος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Επέτρεψα την υπέρβαση του χρόνου, γιατί κατατίθενται στοιχεία τα οποία έξω από τη Βουλή, φαντάζομαι, κύριε Υπουργέ, θα δώσετε και στον ερωτώντα συνάδελφο.

Κύριε συνάδελφε, έχετε τον χρόνο για τρία λεπτά για τη δευτερολογία σας.

**ΠΑΥΛΟΣ ΓΕΡΟΥΛΑΝΟΣ:** Κύριε Υφυπουργέ, δεν έχω κανέναν λόγο να αμφισβητήσω τους αριθμούς που μας δίνετε για τους ελέγχους που γίνονται και για τις περιπολίες.

Δεν έχω, όμως, την αίσθηση ότι τα αποτελέσματα είναι αυτά τα οποία και εσείς θα θέλατε και εμείς θα θέλαμε, διότι με τον ίδιο τρόπο που παραθέτετε στοιχεία, μπορώ να σας πω ότι τον Μάρτιο οι ληστείες αυξήθηκαν στις δεκαοκτώ από δεκατρείς την προηγούμενη χρονιά. Στην περιοχή της Ακρόπολης είχαμε εξήντα οκτώ διαρρήξεις και εκατόν είκοσι επτά κλοπές σε οχήματα, αντί για πενήντα τρεις και εκατόν δεκαοκτώ, και εν πάση περιπτώσει μπορεί να συζητάμε στατιστικά στοιχεία μέχρι αύριο το πρωί και να μη βγάζουμε άκρη.

Αυτό το οποίο είναι για μένα το πιο ενδεικτικό είναι ότι υπάρχει αρκετή ανασφάλεια μεταξύ των κατοίκων, για να στείλουν αυτή την επιστολή και να μιλήσουν και σε εσάς. Και, αν αυτό δεν αρκεί, μπορώ να σας πω αντίστοιχες επιστολές που έχουν έρθει από τον Άγιο Παύλο, που έχουν έρθει από άλλες περιοχές της Αθήνας, από τον Κολωνό, οι οποίες επίσης δείχνουν μια αγωνία των κατοίκων, επειδή αυξάνεται η εγκληματικότητα στην περιοχή τους. Δεν το φαντάζονται. Υπάρχουν στοιχεία τα οποία το δείχνουν αυτό. Και όχι μόνο αυτό. Αισθάνονται ότι δεν υπάρχει η Αστυνομία στο πλευρό τους όσο θα ήθελαν να υπάρχει.

Αυτό με φέρνει σε ένα άλλο θέμα το οποίο παρατηρούμε να εξελίσσεται αυτόν τον καιρό και αυτό είναι μία, πιστεύω, πολύ αντιπαραγωγική κόντρα μεταξύ της Ελληνικής Αστυνομίας και του Υπουργείου σας με τον Δήμο της Αθήνας, όπου, ενώ το Δεκέμβριο του 2019 υπεγράφη μνημόνιο συνεργασίας μεταξύ του Δημάρχου και του τότε Υπουργού κ. Χρυσοχοΐδη -και λυπάμαι που έχει φύγει, γιατί θα μπορούσε να το επιβεβαιώσει-, έρχεται μετά μία κόντρα μεταξύ του Δημάρχου με τον κ. Θεοδωρικάκο, η οποία εξελίσσεται τον Μάιο του 2022 και τον Ιούνιο του 2022 παρουσιάζεται από τον Δήμαρχο στο Υπουργείο σας ένας μαύρος χάρτης της εγκληματικότητας της Αθήνας, ο οποίος επανέρχεται σε συνάντηση πρόσφατη του Δημάρχου με τον κ. Μηταράκη.

Προσέξτε τώρα. Όλα αυτά είναι μεταξύ σας και τα σέβομαι. Αυτό που είναι το πρόβλημα είναι ότι την ίδια ώρα ακριβώς, όταν οι κάτοικοι παίρνουν τηλέφωνο είτε τη Δημοτική Αστυνομία είτε την Ελληνική Αστυνομία, αυτό που ακούνε και από τα χείλη και των δύο είναι «δεν έχουμε επαρκείς δυνάμεις, πάρτε τον άλλον». Αυτό, όπως καταλαβαίνετε, εντείνει την ανασφάλεια.

Κοιτάξτε, μπορείτε να κάνετε όσους ελέγχους θέλετε. Μπορείτε να κάνετε ολόκληρους σχεδιασμούς γύρω από μία γειτονιά κ.τ.λ.. Όμως το συναίσθημα αυτό είναι υπαρκτό και αυξάνεται και αυξάνεται ακόμη περισσότερο, διότι, ενώ επικοινωνιακά προσπαθείτε να καλύψετε ό,τι μπορείτε από αυτά τα οποία συμβαίνουν, εκεί που έρχεται ο κόσμος σε επαφή μαζί σας, αυτό που ακούει από εσάς και αυτό που ακούει από τη Δημοτική Αστυνομία είναι δύο διαφορετικά πράγματα.

Θεωρώ, λοιπόν, ότι πρέπει να υπάρξει ένας πολύ καλύτερος συντονισμός μεταξύ των μέσων που έχουμε στην Αθήνα, για να τηρηθεί η ασφάλεια και να νιώθουν οι κάτοικοι ότι τα πράγματα μπορούν να αρχίσουν να πηγαίνουν καλύτερα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει ο κύριος Υπουργός για τη δευτερολογία του.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Αν με ρωτάτε ή αν μας ρωτάτε, κύριε συνάδελφε, αν είμαστε ικανοποιημένοι από το επίπεδο ασφαλείας το οποίο υπάρχει στη χώρα, στην Αθήνα, στη συγκεκριμένη περιοχή, θα σας πω, όχι, δεν είμαστε ικανοποιημένοι και ποτέ δεν θα είμαστε ικανοποιημένοι, μέχρι να μπορέσουμε να εξαλείψουμε πλήρως κάθε φαινόμενο παραβατικότητας ή εγκληματικής δραστηριότητας. Αυτό όμως είναι κάτι ιδεατό και νομίζω ότι δεν υπάρχει χώρα, δεν υπάρχει πόλη όπου δυστυχώς δεν παρουσιάζονται φαινόμενα παραβατικότητας.

Εγώ αυτό για το οποίο ήρθα σήμερα να σας ενημερώσω είναι σε σχέση με τα ερωτήματα τα οποία θέσατε. Υπάρχει κάποια ειδική πρόβλεψη από την Αστυνομική Διεύθυνση Αθηνών ή από τη ΓΑΔΑ σε σχέση με τη συγκεκριμένη περιοχή και ειδικά κατά την τουριστική περίοδο; Ναι, υπάρχει. Υπάρχει ένα ειδικό σχέδιο. Μιλάμε για ελέγχους, τους οποίους δεν αμφισβητείτε.

Τους ελέγχους τούς κάνουν αστυνομικοί, κύριε συνάδελφε, αλλά η αστυνομική παρουσία είναι εκεί, είναι ενεργή, είναι πραγματική και εμφατικά προσπαθεί να δείξει ότι η Αστυνομία βρίσκεται στον χώρο και για την πρόληψη και για την καταστολή και την αντιμετώπιση.

Αν είμαστε ικανοποιημένοι; Σας είπα, όχι. Κανένας δεν είναι ικανοποιημένος και γι’ αυτό είμαστε εδώ και μέσα από γόνιμο διάλογο, μέσα από συζήτηση και μέσα από τη σύσκεψη που, όπως αναφέρατε πριν από λίγο, είχαμε και πάλι με τον Δήμαρχο της Αθήνας και την επικαιροποίηση του μνημονίου συνεργασίας μεταξύ της Δημοτικής Αστυνομίας και του Δήμου Αθηναίων με την Ελληνική Αστυνομία και το Υπουργείο Προστασίας του Πολίτη, είμαστε εδώ για να μπορέσουμε να δημιουργήσουμε ακόμα καλύτερες συνθήκες και να μπορέσουμε να αυξήσουμε τις επιχειρησιακές μας δυνατότητες για το καλό του κατοίκου των Αθηνών. Αυτό θα προσπαθήσουμε να κάνουμε και αυτό θα συνεχίσουμε να κάνουμε.

Σας ξαναείπα όμως, μην παρουσιάζουμε μια μαύρη εικόνα. Η Πρωτεύουσά μας είναι από τις πιο ασφαλείς πρωτεύουσες της Ευρώπης, από τις πιο ασφαλείς πρωτεύουσες στον κόσμο. Επειδή παρατηρήθηκε αυτό το φαινόμενο στην περιοχή Αναφιώτικα στην Πλάκα και πέριξ αυτών, γι’ αυτό εκπονήθηκε και το συγκεκριμένο σχέδιο, το οποίο εφαρμόζεται από φέτος, αφού είδαμε ότι υπήρχε μια αύξηση της παραβατικότητας. Άρα παρακολουθούμε την κατάσταση, ενημερωνόμαστε για τις συνθήκες που επικρατούν και προσπαθούμε να δώσουμε λύση.

Σας ξαναλέω ότι οι δυνάμεις οι οποίες απασχολούνται στην περιοχή είναι πάρα πολλές και υπάρχει ένας ευρύτερος σχεδιασμός, που καλύπτει πάρα πολλές υπηρεσίες, ακόμα και την Τουριστική Αστυνομία. Αν περπατήσετε σ’ αυτές τις περιοχές, θα δείτε ότι υπάρχουν και ποδηλάτες αστυνομικοί ενδεικτικά, λόγω της ιδιομορφίας του εδάφους, όπως γνωρίζετε πάρα πολύ καλά και γιατί είναι στενοί δρόμοι και υπάρχουν σκαλιά και τέτοια σημεία στη συγκεκριμένη περιοχή. Υπάρχουν ακόμα και ποδηλάτες που αστυνομεύουν την περιοχή.

Ο στόχος μας, ο σκοπός μας, η αποστολή μας -και αυτό νομίζω ότι αυτή η Κυβέρνηση το κάνει τουλάχιστον, όχι μόνο στο κέντρο, όχι μόνο στην Αθήνα, αλλά και γενικότερα- είναι να μπορέσουμε να δημιουργήσουμε συνθήκες ασφάλειας για όλους τους Έλληνες πολίτες. Νομίζω ότι αυτό αποτελεί απαραίτητο στοιχείο της δημοκρατίας μας και της ελευθερίας του ανθρώπου και γι’ αυτόν τον λόγο, όπως έχετε δει, είμαστε μια Κυβέρνηση που έχουμε προχωρήσει.

Ως προς τις πάρα πολλές καταλήψεις σε πάρα πολλά κτήρια, τα οποία βρίσκονταν υπό κατάληψη σε πάρα πολλές περιοχές, οι οποίες ήταν υποβαθμισμένες, έχουμε κάνει ενέργειες και κινήσεις ούτως ώστε να ξεφύγουμε από μια μαύρη εικόνα την οποία είχαμε κατά το παρελθόν.

Εδώ είμαστε για να συνεχίσουμε αυτή την προσπάθεια και φυσικά με την αρωγή και τη συνδρομή και τις προτάσεις όλων σας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Κύριοι συνάδελφοι, η έκτη με αριθμό 34/24-7-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Νίκης κ. Γεωργίου Αποστολάκη προς τον Υπουργό Προστασίας του Πολίτη, με θέμα: «Διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας», η δεύτερη με αριθμό 39/24-7-2023 επίκαιρη ερώτηση δεύτερου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας των Σπαρτιατών κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Καίρια ερωτήματα επί της καινοφανούς αστυνομικής ταυτότητας» και η τρίτη με αριθμό 36/24-7-2023 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Προστασίας του Πολίτη, με θέμα: «Συμπληρωματικές διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας», οι οποίες αναφέρονται στο ίδιο θέμα, της έκδοσης των νέων ταυτοτήτων, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Ο Υπουργός θα απαντήσει συνολικά.

Τον λόγο έχει, λοιπόν, ο κ. Γεώργιος Αποστολάκης για την πρωτολογία του.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, ο Υπουργός κ. Μηταράκης το μόνο που ανακοίνωσε στον ελληνικό λαό για τις νέες ταυτότητες είναι ότι θα είναι σε μέγεθος πιστωτικής κάρτας, ενώ σε τηλεοπτική εκπομπή είπε ότι θα περιέχουν μικροτσίπ, όπως οι πιστωτικές κάρτες. Άρα είναι βέβαιο ότι οι νέες ταυτότητες θα είναι ηλεκτρονικές.

Για τις ηλεκτρονικές, όμως, ταυτότητες ένας πολύ μεγάλος αριθμός πολιτών ανησυχεί από ετών, κυρίως για λόγους ελευθερίας και ατομικών δικαιωμάτων, έχοντας τη γνώμη ότι μέσω των καρτών αυτών και της διασύνδεσης αρχείων που θα εκτελούν, θα μπορεί να γίνεται κανονικό φακέλωμα και παραβίαση της ιδιωτικής ζωής.

Οι ανησυχίες επιτείνονται, γιατί επί Κυβερνήσεως της Νέας Δημοκρατίας έλαβαν χώρα εκτεταμένες παρακολουθήσεις μέσω ειδικού λογισμικού πολιτικών και δημοσιογράφων. Γι’ αυτό δεν εμπιστευόμαστε την πρωτοβουλία σας να αντικαταστήσετε τις ταυτότητες με ηλεκτρονικές, τη στιγμή που θα μπορούσατε να τις αντικαταστήσετε με άλλο, μη ηλεκτρονικό, αλλά ασφαλές μέσο, όπως είναι τα διπλώματα οδήγησης. Έτσι εμείς επί του παρόντος καλούμε τον ελληνικό λαό να μη βιαστεί να αντικαταστήσει τις ταυτότητές του.

Προκειμένου, λοιπόν, να ενημερώσουμε σωστά τον ελληνικό λαό ζητούμε να μας πληροφορήσετε τα εξής. Ματαιώθηκε ή όχι, όπως γράφτηκε στα μέσα, ο μεγάλος απόρρητος διαγωνισμός ηλεκτρονικών ταυτοτήτων που προκηρύχθηκε το 2019, με βάση την ΚΥΑ 8200/18, όπως τροποποιήθηκε στις 16/2023; Αν ματαιώθηκε -που μάλλον είναι το πιθανότερο- οπότε πρόκειται για άλλου είδους νέες ταυτότητες, που υλοποιούνται στο πλαίσιο κάποιας άλλης συμφωνίας ως ενδιάμεσο έργο, πληροφορήστε μας με βάση ποια ΚΥΑ και ποιο διαγωνισμό προέκυψαν αυτές οι ταυτότητες. Αληθεύει ότι το νέο έργο ανέλαβε η ιαπωνική εταιρεία «TOPPAN» που εκπροσωπείται στην Ελλάδα από την «Digital Security Technologies», του Ηλία Σαμαρά, με απευθείας ανάθεση; Ερωτώ ευθέως, το μικροτσίπ που θα έχουν θα είναι τύπου RFID ή NFC; Την καταλαβαίνετε τη διαφορά.

Το κυριότερο, όμως, και σας παρακαλώ λίγο την ανοχή σας, γιατί το ερώτημά μου είναι λίγο σύνθετο. Θέλω να το προσέξετε. Οι νέες ταυτότητες θα έχουν αποθηκευμένους και τους κωδικούς για τις υπηρεσίες ηλεκτρονικής διακυβέρνησης;

Κατά τη χρήση τους, κύριε Υφυπουργέ, απλά θα διασυνδέουν τον κάτοχο με την κεντρική βάση δεδομένων της ΕΛ.ΑΣ. και μετά την επιβεβαίωση της ταυτοπροσωπίας, θα τερματίζεται η διασύνδεση και δεν θα καταγράφεται η συναλλαγή ή θα καταγράφεται κάθε συναλλαγή και θα διασυνδέεται με άλλες πληροφορίες του ίδιου ή άλλου πολίτη, έτσι ώστε να υπάρχει ανά πάσα στιγμή αποθηκευμένο το συνολικό προφίλ του;

Αυτά ήθελα να σας ρωτήσω. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τώρα έχει τον λόγο για δύο λεπτά ο Βουλευτής Βορείου Τομέα Αθηνών της Κοινοβουλευτικής Ομάδας των Σπαρτιατών κ. Χαράλαμπος Κατσιβαρδάς για να διατυπώσει τη δική του ερώτηση.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υφυπουργέ, είναι πρόδηλο ότι βαίνουμε σε μία ψηφιακή πραγματικότητα, η οποία αναγορεύεται ως αυτοσκοπός και μέσω αυτού του αυτοσκοπού ουσιαστικά προσβάλλεται και τιτρώσκεται ο πυρήνας της προσωπικότητας. Αυτό το είδαμε, ιδίως, διαρκούσης της πανδημίας, όπου υπήρχε αυτή η φρενίτιδα της ψηφιοποίησης, η οποία ανηγορεύθη, όπως προείπα, ως μία μορφή αυταξίας. Διότι μέσω αυτής δεν εξυπηρετούνταν τω όντι ο σκοπός για τον οποίο θεσπίστηκε αυτή η ψηφιακή πραγματικότητα, αρχής γενομένης από τις ψηφιακές υπογραφές, όπου κάποιος ο οποίος είναι ΑΜΕΑ αδυνατούσε να αποκτήσει πρόσβαση. Και δεδομένου ότι είχε καταργηθεί η δυνατότητα θέσης της υπογραφής από την αστυνομία τον Ιούνιο του 2022, δημιουργούνταν προβλήματα. Έπρεπε, δηλαδή, να συμβουλευτεί κάποιον λογιστή ή κάποιον δικηγόρο. Είναι μία πραγματικότητα αυτή.

Εδώ υπάρχει μια αντίδραση από την κοινωνία, ότι τοιουτοτρόπως, πέραν της προσβολής της προσωπικότητας, αμαυρώνεται και το ανθρώπινο πρόσωπο, το οποίο αιχμαλωτίζεται και απεμπολεί την ελευθερία του σε μια ψηφιακή ειρκτή, η οποία επιβάλλεται βιαίως.

Άρα εδώ αναφύονται ζητήματα συνειδησιακής φύσεως, τα οποία είναι μείζονα και κρίσιμα και χρήζουν και διεπιστημονικής προσεγγίσεως περί αυτού. Αυτή είναι μία αντίληψη την οποία σαφώς και ημείς ως Σπαρτιάτες την ενστερνιζόμεθα, αλλά και σας καθιστούμε κοινωνούς από την κοινωνία.

Τα ερωτήματα τα οποία τίθενται, για να είμαι συνεπής ως προς τον χρόνο, είναι τα εξής.

Γιατί αυτή η ακατανόητη εμμονή στην παρούσα χρονική συγκυρία της, καθ’ ημάς πάλι, αλυσιτελούς επί τη πράξη ψηφιοποίησης των πάντων και επιβολής της ταυτότητας αυτής; Γιατί να μη γίνεται εναλλακτικά με την ήδη υπάρχουσα; Τι εξυπηρετεί δηλαδή αυτό το κατεπείγον αντικατάστασης των ήδη υφιστάμενων ταυτοτήτων εξακρίβωσης των στοιχείων του εκάστοτε συναλλασσόμενου πολίτη; Το πρώτο ερώτημα είναι αυτό.

Το δεύτερο ερώτημα είναι ποια είναι η ανάδοχος εταιρεία και υπό ποιες συνθήκες και προϋποθέσεις έχει αναλάβει το έργο αυτό, αν το έχει αναλάβει μέσα στο πλαίσιο του διαγωνισμού.

Το τρίτο ερώτημα, το οποίο ουσιαστικά απασχολεί ένα μεγάλο μέρος επαγγελματικών ομάδων και δη των φωτογράφων, είναι το εξής. Αν δεν απατώμαι, υπάρχει η μέριμνα, η πρόβλεψη, να βγάζουν φωτογραφίες του προσώπου τους εντός των αστυνομικών τμημάτων. Αν πραγματικά ισχύει κάτι τέτοιο, αυτό θα οδηγήσει σε εξαθλίωση ένα μεγάλο μέρος φωτογράφων, οι οποίοι ήδη έχουν υποστεί ουσιαστικά μια καθίζηση λόγω των αντικειμενικών οικονομικών συνθηκών, με ό,τι αυτό συνεπάγεται, καθόσον αφορά την αποκλιμάκωση ουσιαστικά της οικονομικής αναπτύξεως του συγκεκριμένου επαγγελματικού σωματείου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Βουλευτής Πιερίας της Κοινοβουλευτικής Ομάδας της Νίκης κ. Κομνηνός Δελβερούδης για να διατυπώσει και αυτός την ερώτησή του.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Αξιότιμε κύριε Υφυπουργέ, επειδή ένας πολύ μεγάλος αριθμός πολιτών ανησυχεί για τις νέες ηλεκτρονικές ταυτότητες, όπως προείπαν και οι προηγούμενοι δύο ομιλητές, τις οποίες το Υπουργείο σας εξήγγειλε, διότι τις θεωρούν κίνδυνο για τις ελευθερίες και το απόρρητο της προσωπικής τους ζωής, ζητώ και εγώ με τη σειρά μου να μας πληροφορήσετε για τα εξής κρίσιμα ζητήματα:

Σε κάθε κάτοχο της νέας ηλεκτρονικής ταυτότητας θα απονεμηθεί, εκτός από τον αριθμό πρόσβασης, δηλαδή το password της κάρτας και το PIN, ένας επιπλέον μοναδικός αριθμός μητρώου πολίτη, μέσω του οποίου θα ταυτοποιείται ακόμη και στην υπηρεσία ηλεκτρονικής διακυβέρνησης;

Ο κ. Πιερρακάκης σε παλαιότερη συνέντευξή του σε τηλεοπτικό σταθμό είχε πει ότι η ιδέα είναι όλοι οι αριθμοί που έχουμε αυτή τη στιγμή, δηλαδή ο ΑΦΜ, ο ΑΜΚΑ και ο Αριθμός Δελτίου Ταυτότητας, να ενοποιηθούν σε έναν αριθμό, με τον οποίο ο κάθε πολίτης θα μπορεί να έχει την παροχή υπηρεσιών και θα μπορεί να χρησιμοποιεί αυτόν τον αριθμό σε όλες τις αλληλεπιδράσεις του με το κράτος.

Το λέμε αυτό διότι, στην τροποποίηση της ΚΥΑ 8200/2018, όπως τροποποιήθηκε στις 16-2-2023, ρητά αναφέρεται ότι στο ηλεκτρονικό μέσο θα δύνανται να αποθηκευτούν τα στοιχεία που απαιτούνται για τις υπηρεσίες ηλεκτρονικής διακυβέρνησης, εάν αποφασιστεί να συμπεριληφθούν στο εν λόγω μέσο.

Ερωτώ επίσης. Θα έχει δικαίωμα ο πολίτης που θα αρνηθεί να παραλάβει τη νέα ηλεκτρονική ταυτότητα να ασκεί δικαιώματα που θα μπορούν να ασκούν όσοι θα δεχθούν να την παραλάβουν; Δηλαδή, θα μπορεί να συμβάλλεται σε συμβολαιογραφικές πωλήσεις και αγορές; Θα μπορεί να καταρτίζει πληρεξούσια; Θα μπορεί να ενεργεί τραπεζικές εργασίες, όπως δημιουργία λογαριασμού, κατάθεση ή ανάληψη ή πληρωμές; Θα μπορεί, χωρίς τη νέα ταυτότητα, να χρησιμοποιεί τις εφαρμογές της ηλεκτρονικής διακυβέρνησης και να εξυπηρετείται;

Τέλος, επειδή πολλοί θα είναι αυτοί που δεν θα είναι πρόθυμοι και δεν θα σπεύσουν να παραλάβουν την ηλεκτρονική ταυτότητα, οφείλω για λογαριασμό τους να σας ρωτήσω και το εξής τελευταίο. Προτίθεται η Κυβέρνηση να καθιερώσει το προαιρετικό των νέων ταυτοτήτων για όσους για λόγους συνειδήσεως ή για άλλους λόγους εναντιώνονται σε αυτές, επιτρέποντας την απόδειξη της ταυτότητάς τους με άλλο μη ηλεκτρονικό μέσο, αλλά ασφαλές, όπως, λόγου χάρη, τα διπλώματα οδήγησης;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ο Κανονισμός σάς δίνει τη δυνατότητα να έχετε έως εννέα λεπτά για να απαντήσετε. Μπορείτε να αξιοποιήσετε όσο χρόνο απ’ αυτόν θέλετε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Πρέπει να ξεκαθαρίσουμε κάτι, κύριοι συνάδελφοι, γιατί νομίζω ότι δεν έχουμε βάλει το συγκεκριμένο ζήτημα στη σωστή του βάση. Η Κυβέρνηση δεν τρέχει για το ζήτημα των νέων ταυτοτήτων. Θα ήθελα, λοιπόν, να κάνω μια ιστορική αναδρομή, για να καταλάβουμε γιατί υπάρχει το ζήτημα των νέων ταυτοτήτων.

Όπως γνωρίζετε, ή αν δεν γνωρίζετε να σας ενημερώσω, από τις 2 Αυγούστου του 2021 τέθηκε σε εφαρμογή ο εκτελεστικός κανονισμός της Ευρωπαϊκής Ένωσης 2019/1157 του Ευρωπαϊκού Κοινοβουλίου και του Συμβουλίου της 20ής Ιουνίου του 2019 για την ενίσχυση της ασφάλειας, των δελτίων ταυτότητας των πολιτών της Ευρωπαϊκής Ένωσης και των εγγράφων διαμονής που εκδίδονται για πολίτες της Ένωσης και τα μέλη των οικογενειών τους που ασκούν το δικαίωμα της ελεύθερης κυκλοφορίας.

Η χώρα μας ως κράτος – μέλος της Ευρωπαϊκής Ένωσης υποχρεούται να συμμορφωθεί με αυτούς τους κανόνες σχετικά με τον μορφότυπο και το περιεχόμενο των δελτίων ταυτότητας των Ελλήνων πολιτών και να δημιουργήσει κανόνες που να συνάδουν με τις απαιτήσεις οι οποίες καθορίζονται ρητά από τον παραπάνω κανονισμό.

Στο πλαίσιο αυτό εκδόθηκε η υπ’ αριθμόν 8.200/0297647 από τις 10-4-2018 ΚΥΑ, η οποία τροποποιήθηκε από την 8.200/0181621 στις 24-4-2019 και ξανά τροποποιήθηκε με την 8.200/0109568 στις 16-2-2023, οι οποίες αφορούν στην έκδοση του νέου τύπου δελτίου ταυτότητας των Ελλήνων πολιτών.

Εδώ θα καταθέσω στα Πρακτικά τις τρεις κοινές υπουργικές αποφάσεις, οι οποίες βάζουν τις τεχνικές προδιαγραφές γύρω από τα νέα δελτία ταυτότητας.

(Στο σημείο αυτό ο Υφυπουργός Προστασίας του Πολίτη κ. Κωνσταντίνος Κατσαφάδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα λοιπόν, κυρίες και κύριοι συνάδελφοι, να ξεκαθαρίσω το εξής. Η χώρα μας δεν αισθάνθηκε από μόνη της την ανάγκη να προχωρήσουμε στην έκδοση νέων ταυτοτήτων. Θεωρούμε, όμως, ότι οι Έλληνες πολίτες δεν μπορεί να είναι πολίτες δεύτερης κατηγορίας. Θεωρούμε ότι οι Έλληνες πολίτες, ως έχουμε υποχρέωση ως χώρα απέναντι στην Ευρωπαϊκή Ένωση και στους θεσμούς, πρέπει να εφαρμόσουμε τον συγκεκριμένο κανονισμό.

Επίσης, θα σας ενημερώσω ότι η καταληκτική ημερομηνία για όλα τα κράτη – μέλη, ούτως ώστε να εναρμονιστούν με τον συγκεκριμένο κανονισμό, είναι η 3 Αυγούστου του 2026. Όποιος, δηλαδή, δεν έχει αυτό το νέο δελτίο ταυτότητας μέχρι τις 3 Αυγούστου του 2026 –όχι μόνο ο Έλληνας, ο οποιοσδήποτε πολίτης της Ευρωπαϊκής Ένωσης-, δεν θα έχει τη δυνατότητα ελεύθερα να μετακινείται, να ταξιδεύει και θα υπάρχει ζήτημα ασφάλειας.

Αυτό, λοιπόν, ερχόμαστε να κάνουμε, αυτό ερχόμαστε να υλοποιήσουμε και τίποτα παραπάνω. Δεν μπορώ να καταλάβω, λοιπόν, γιατί έχει ξεκινήσει όλη αυτή η αναστάτωση και γιατί δημιουργούνται τέτοιες θεωρίες από πίσω.

Σε ό,τι έχει να κάνει με το μικροτσίπ, όπως είπατε, κύριε συνάδελφε, να ξέρετε ότι το συγκεκριμένο τσιπ θα είναι RFID και αυτό θα είναι για τον εξής και πολύ απλό λόγο, προκειμένου σε συνεννόηση με τον Διεθνή Οργανισμό Πολιτικής Αεροπορίας -αυτός υποδεικνύει- μέσα απ’ αυτό το δελτίο ταυτότητας να μπορούν απρόσκοπτα να γίνονται όλες οι αεροπορικές μετακινήσεις.

Δεν κάνουμε κάτι διαφορετικό από τις υπόλοιπες χώρες. Αυτό, λοιπόν, θέλω να καταστεί σαφές, κυρίες και κύριοι συνάδελφοι. Έχετε δει σε όλο το εξωτερικό ποιες είναι ταυτότητες; Και έχετε δει τα δικά μας δελτία ταυτότητας; Δεν θα περνάνε πια! Έχουμε την υποχρέωση να εξυπηρετήσουμε τους Έλληνες πολίτες ή δεν την έχουμε; Πρέπει να κάνουμε πιο εύκολη τη μετακίνηση των Ελλήνων πολιτών ή δεν πρέπει να την κάνουμε ή πρέπει βάζουμε προσκόμματα και εμπόδια; Οπότε μη δημιουργούμε θεωρίες για τα τσιπ και το τι μπορούν να κάνουν και τι να χακάρουν.

Αυτό το οποίο μπορώ να σας πω είναι ότι οι ίδιες λειτουργίες τις οποίες θα έχει το συγκεκριμένο τσιπ, είναι όπως έχουμε μια πιστωτική κάρτα, όπως έχουμε μία χρεωστική κάρτα. Δεν έχει κάποιο σύστημα και γεωεντοπισμού, κυρίες και κύριοι συνάδελφοι. Αλλά μπαίνουμε σε μία συζήτηση τώρα, η οποία θα μου επιτρέψετε να πω ότι είναι άχαρη.

Δεν έχουμε όλοι κινητό τηλέφωνο; Εντοπιζόμαστε; Τι ψάχνουμε, λοιπόν, τώρα; Μου λέτε ότι μπαίνουν οι ταυτότητες, γιατί θα έχουν ένα σύστημα γεωεντοπισμού, για να παρακολουθεί κάποιος που είναι; Με το κινητό δεν υπάρχει;

Εγώ, λοιπόν, αυτό το οποίο θέλω να πω και να καταστήσω σαφές είναι ότι είναι μια κοινοτική υποχρέωση της χώρας, είναι μία υποχρέωση την οποία οφείλουμε και πρέπει να το κάνουμε για το καλό των πολιτών. Προβλέπονται ρητά όλοι οι όροι που πρέπει να κινηθούμε για τη συγκεκριμένη διαδικασία. Δεν κάνουμε τίποτα παραπάνω και τίποτα διαφορετικό από τις υπόλοιπες ευρωπαϊκές χώρες. Για το απόρρητο της διαδικασίας δεν μπορώ να σας πω. Έτσι ήταν πάντοτε με τις ταυτότητες. Δεν είναι κάτι καινούργιο. Το απόρρητο της διαδικασίας είναι δεσμευτικό και φυσικά δεν μπορώ να σας πω κάτι παραπάνω. Νομίζω ότι το καταλαβαίνετε. Το μόνο το οποίο μπορώ να σας πω είναι ότι πέρασε από Ελεγκτικό Συνέδριο, εγκρίθηκε από το Ελεγκτικό Συνέδριο και δεν υπήρχε κανένα απολύτως ζήτημα. Κάτι άλλο, όμως, δεν μπορώ να σας πω, όταν είναι μία απόρρητη διαδικασία.

Και κλείνοντας να αναφερθώ και σε δύο άλλα ζητήματα, τα οποία βάλατε, όπως το αν θα μπορούσε να είναι προαιρετική η διαδικασία. Δεν θα μπορούσε να είναι προαιρετική. Πώς θα μπορούσε να είναι προαιρετική; Υπάρχει συγκεκριμένος χρόνος λήξης των ταυτοτήτων. Είναι -το επαναλαμβάνω- 3 Αυγούστου του 2026. Από κει και πέρα το τι θα κάνεις με τη συγκεκριμένη ταυτότητα, δεν θα κάνεις τίποτα παραπάνω απ’ ότι έκανες κατά το παρελθόν. Απλά αλλαγή ταυτότητας είναι, κυρίες και κύριοι συνάδελφοι. Ό,τι μπορούσες να κάνεις με την ταυτότητά σου, θα συνεχίσεις να κάνεις. Αν δεν έχεις ταυτότητα, κάποια πράγματα τα οποία απαιτούν την ταυτοποίηση μέσω της ταυτότητας, δεν θα μπορέσεις να τα κάνεις.

Και κλείνοντας να πω ό,τι έχει να κάνει με τους φωτογράφους. Αυτό το οποίο θα ήθελα να σας ενημερώσω, κύριε συνάδελφε, είναι ότι είναι προαιρετικό. Δηλαδή, ο νόμος, τον οποίον βρήκαμε όταν ήρθαμε στο Υπουργείο Προστασίας του Πολίτη, δίνει τη δυνατότητα σε κάθε πολίτη ο οποίος θα βγάλει τη νέα ταυτότητα είτε να προσκομίσει το φωτογραφικό υλικό από κάποιον φωτογράφο, είτε να πάει στο αστυνομικό τμήμα και να βγάλει φωτογραφία. Οπότε, δεν δεσμεύεται κανένας πολίτης ότι θα πάει στο αστυνομικό τμήμα να φωτογραφηθεί σώνει και καλά. Ο κάθε πολίτης είναι ελεύθερος και έχει τη δυνατότητα να επιλέξει πού θα βγάλει τη φωτογραφία του για να την προσκομίσει στο οικείο αστυνομικό τμήμα.

Και επειδή έχουμε μια ιδιαίτερη ευαισθησία σε ό,τι έχει να κάνει με τα άτομα με ειδικές ανάγκες -επειδή το γράφετε- να σας ενημερώσω και γι’ αυτό. Όπως αν αποφασίσει αυτό το άτομο με ειδικές ανάγκες να πάει ένας φωτογράφος να τον φωτογραφίσει στον χώρο του, έτσι είναι και η διαδικασία αν θέλει να φωτογραφηθεί από έναν αστυνομικό υπάλληλο. Ο αστυνομικός υπάλληλος θα πάει στον χώρο του και θα τον φωτογραφίσει, όπως είναι υποχρεωμένος άλλωστε να κάνει και για το υπόλοιπο της διαδικασίας. Δεν θα μετακινηθεί το άτομο με ειδικές ανάγκες στο αστυνομικό τμήμα για να πάει να καταθέσει τα απαιτούμενα δικαιολογητικά, τα οποία χρειάζονται για την έκδοση νέας ταυτότητας. Ο αστυνομικός υπάλληλος είναι αυτός ο οποίος θα πάει στον χώρο το συγκεκριμένο, ούτως ώστε να μπορέσει να εξυπηρετήσει το άτομο με ειδικές ανάγκες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ. Τώρα τον λόγο έχει ο Βουλευτής Επικρατείας της Κοινοβουλευτικής Ομάδας της Νίκης κ. Γεώργιος Αποστολάκης για τη δευτερολογία του.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ.

Κύριε Υπουργέ, δεν απαντήσατε καθόλου, ποιος πήρε το έργο, αν το πήρε με διαγωνισμό που ματαιώθηκε, αν είναι προέκταση κάποιας άλλης σύμβασης και ποιο είναι το πρόσωπο. Σας ρώτησα πολύ συγκεκριμένα. Αν θέλετε μας απαντάτε στη δευτερολογία.

Θα μείνω σε αυτά που επικαλεστήκατε ως ανάγκη νομική για την έκδοση της νέας ταυτότητας που όπως διευκρινίσατε, θα έχει chip RFID, παρ’ ότι οι περισσότεροι στην Ευρωπαϊκή Ένωση έχουν NFC. Και υπαινίχθηκε ο κύριος Υπουργός ότι θα είναι σαν την πιστωτική κάρτα. Και οι πιστωτικές έχουν NFC, αλλά είναι μικρή η διαφορά σε αυτό. Επικαλεστήκατε ως νομικό θεμέλιο της υποχρέωσης τον κανονισμό της Ευρωπαϊκής Ένωσης. Απ’ ότι θυμάμαι, όμως, ο κανονισμός της Ευρωπαϊκής Ένωσης αναφέρεται σε υποχρεωτικότητα για τα μέσα ταξιδιού, τα ταξιδιωτικά έγγραφα για την πιστοποίηση, όχι για τα μέσα ταυτότητας στην Ελλάδα. Για αυτά δεν μας υποχρεώνει. Μας αφήνει ελεύθερους να βρούμε μια ασφαλή ταυτότητα. Αλλά αν αποφασίσουμε να κάνουμε τέτοια ταυτότητα ηλεκτρονική, θα πρέπει να τηρήσουμε τις προϋποθέσεις. Δεν είναι υποχρεωτικό, επομένως, να κάνουμε οπωσδήποτε ηλεκτρονική.

Δέχομαι ότι οι ταυτότητες που έχουμε είναι πράγματι πρόσφορες σε πλαστογράφηση. Και στα χέρια ενός απατεώνα, ενός Πακιστανού, οποιουδήποτε άλλου ξένου μπορεί να οδηγήσουν στην απόκτηση ενός ασφαλούς διαβατηρίου. Την καταλαβαίνω την ανάγκη να βγουν ασφαλείς ταυτότητες. Δεν είμαστε εναντίον αυτού. Υπάρχει, όμως, τεχνική και πολλές τεχνικές να βγουν ασφαλείς ταυτότητες χωρίς chip, χωρίς να είναι ηλεκτρονικές. Σας φέρω ως παράδειγμα τα διπλώματα οδήγησης. Είναι ασφαλέστατα. Σας φέρω ως παράδειγμα την τεχνική που έχουν τα χαρτονομίσματα να χρησιμοποιήσουμε, όχι σώνει και καλά τις ηλεκτρονικές ταυτότητες. Ανησυχούν πολύ κόσμο.

Και καθόλου δεν μας απαντήσατε πάνω στις ανησυχίες μας τις βασικές, εάν με την ηλεκτρονική ταυτότητα στο reader που θα πιστοποιούνται θα καταγράφει μόνο την παρουσία μου και θα σταματάει εκεί; Θα διασυνδέεται με το αρχηγείο και θα σταματάει εκεί ή θα καταγράφει και τη συναλλαγή μου και όσες συναλλαγές διασυνδέονται με μένα και με άλλα συγγενικά μου πρόσωπα με βάση το αρχείο; Καταλαβαίνετε ότι είναι μεγάλη η διαφορά. Αυτό είναι το φακέλωμα. Τελείωσε η ιστορία εάν διασυνδέονται.

Και μη λέτε ότι δεν υπάρχει λόγος ανησυχίας. Όλος ο κόσμος ανησυχεί. Θα σας θυμίσω στην Αγγλία το 2010 που ξεσηκώθηκαν οι Άγγλοι; Δεν είμαστε ψεκασμένοι ούτε φαντασμένοι ούτε συνωμοσιολόγοι. Για τις ελευθερίες μας αγωνιούμε. Το 2010 με επικεφαλής λόρδο ξεσηκώθηκαν οι Άγγλοι και δεν δέχτηκαν να πάρουν ταυτότητες ηλεκτρονικές με το σύνθημα «δεν θα γίνουμε σταμπαρισμένα ζώα στο μαντρί της παγκοσμιοποίησης». Πρόσφατα το 2021 στην Ελβετία έγινε δημοψήφισμα για το ζήτημα, για το αν οι ταυτότητές τους θα έχουν μέσα και τα δικαιώματα, δηλαδή, θα είναι και «κάρτα του πολίτη», αν θα είναι και κάρτα δικαιώματος που είναι το χειρότερο. Και με 65% είπαν όχι δεν δεχόμαστε στην ταυτότητα να μπουν κωδικοί διακυβέρνησης.

Και κυρίως -αυτό δεν το απαντήσατε μέχρι τώρα- θα έχει διασύνδεση η ταυτότητά μας και με τους κωδικούς διακυβέρνησης; Και δεν εμπιστευόμαστε καμμία πληροφορία που μας δίνετε. Το 2019 το Συμβούλιο Επικρατείας ακύρωσε την ΚΥΑ του 2018. Και γιατί την ακύρωσε; Διότι ήταν και κάρτα πολίτη και κάρτα ταυτότητας. Και λέει ως προς το μέρος που είναι κάρτα πολίτη, κάρτα δικαιώματος και διασυνδέει την ταυτότητα με τους κωδικούς ηλεκτρονικής διακυβέρνησης δεν έχετε ούτε νομοθετική εξουσιοδότηση -και ακόμα δεν την έχετε, ψαχτείτε λιγάκι να δείτε- και δεύτερον δεν είναι αναγκαίο για την πιστοποίηση του προσώπου τα στοιχεία της διακυβέρνησης. Είναι περιττά. Αρκούν τα υπόλοιπα, τα άλλα.

Παρά ταύτα όμως εσείς, παρά την απόφαση έρχεστε στην τροποποίηση της ΚΥΑ 8200 τον Φεβρουάριο του 2019 και βάζετε στο τέλος στην τέταρτη παράγραφο του άρθρου 3. «Επιπλέον στο ως άνω ηλεκτρονικό μέσο αποθηκεύονται…, ενώ θα δύνανται να αποθηκευτούν τα στοιχεία που απαιτούνται για τις υπηρεσίες ηλεκτρονικής διακυβέρνησης εάν αποφασιστεί να συμπεριληφθούν στο εν λόγω μέσο». Αποφασίσατε να τις συμπεριλάβετε; Θα τις συμπεριλάβετε στο μέλλον με μια αναβάθμιση; Ο κίνδυνος μεγάλος είναι αυτός, όταν ενωθούν οι ταυτότητες μας με την κάρτα δικαιώματος. Αυτό να ξέρετε.

Δεν μας απαντήσατε. Θα έχουμε διασύνδεση με την ηλεκτρονική διακυβέρνηση; Διότι καταλαβαίνετε ότι όποιος δεν έχει κάρτα, δεν μπαίνει στις εφαρμογές της ηλεκτρονικής διακυβέρνησης για λόγους συνείδησης, για οτιδήποτε. Δεν μπαίνει και είναι κοινωνικά ανύπαρκτος κύριε Υπουργέ, είναι στο περιθώριο.

Αφήστε όλα τα άλλα και πείτε μου αυτό. Διαβεβαιώστε με ότι δεν θα έχει διασύνδεση ούτε τώρα ούτε στο μέλλον με την ηλεκτρονική διακυβέρνηση και να μείνει μόνο το παρακολούθημα και ο φάκελος και η διασύνδεση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Βουλευτής Βορείου Τομέα Αθηνών της Κοινοβουλευτικής Ομάδας των Σπαρτιατών κ. Χαράλαμπος Κατσιβαρδάς για την δευτερολογία του.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ κύριε Πρόεδρε.

Αξιότιμε, κύριε Υφυπουργέ, ευχαριστώ πολύ για την απάντηση ως προς το σκέλος των φωτογράφων. Ήσασταν σαφής. Πλην, όμως, εδώ καταλείπεται αμφιβολία, δηλαδή πλανάται το ερώτημα, το οποίο δεν απαντήθηκε σχετικώς, ποιος έχει αναλάβει το έργο, υπό ποιες συνθήκες και προϋποθέσεις καθόσον αφορά τον διαγωνισμό. Το πρώτο είναι αυτό.

Είναι και το δεύτερο ερώτημα. Η κοινωνία βοά και κοχλάζει σχετικώς ουσιαστικά με το γεγονός ότι διακυβεύονται θεμελιώδεις ελευθερίες και ατομικά δικαιώματα, καθόσον αφορά τον πυρήνα της προσωπικότητας, διότι υπάρχει μια ασάφεια η οποία δεν έχει αποκατασταθεί εν προκειμένω.

Ζούμε, όπως προείπα και στην προηγούμενη εισήγησή μου, σε μια ειρκτή ψηφιακής πραγματικότητας η οποία υπονομεύει το ανθρώπινο πρόσωπο και το μετατρέπει σε έναν αριθμό. Μέσα σε αυτή την ειρκτή, ουσιαστικά ασφυκτιά ο Έλληνας πολίτης, γιατί δεν γνωρίζει σαφώς εάν η χορήγηση αυτής της νέας ταυτότητας –και μιλώ πολιτικά, γιατί το νομικό σκέλος υπηρετεί την πολιτική βούληση- είναι μια νέα επιταγή της εγκαθιδρυσομένης παγκοσμιοποιήσεως και της επελαυνούσης νέας τάξης πραγμάτων. Γιατί εδώ υπάρχουν ατομικά δικαιώματα, τα οποία διακυβεύονται και ποια είναι η χρεία, ακόμη και για τον κανονισμό –δεν είναι κοινοτική οδηγία- της Ευρωπαϊκής Ενώσεως στην παρούσα φάση, καθ’ ότι αλληλοεπικαλύπτει και τα διαβατήρια, τα ταξιδιωτικά έγγραφα. Για ποιον λόγο να υπάρχει σε μια ταυτότητα και να μην υπάρχει διάκριση σε μια ορισμένη συναλλαγή; Γιατί να υπάρχει, δηλαδή, αυτός ο συγκερασμός των επιμέρους στοιχείων σε μια ταυτότητα για να δύναται κάποιος να μετακινείται σε όλη την Ευρώπη απρόσκοπτα;

Ως εκ τούτου, λοιπόν, το ερώτημα το οποίο γεννάται εδώ και η ανησυχία των πολιτών είναι εάν αυτές οι ταυτότητες των οποίων δεν έχει αποσαφηνιστεί το περιεχόμενο το οποίο διαλαμβάνει καθόσον αφορά τα προσωπικά δεδομένα ως μείζων έκφανση της προσωπικότητας και των ελευθεριών αποτελούν ένα πρόκριμα, το οποίο θα προλειάνει συν τω χρόνω προϊόντι νέα δεδομένα και νέες υποχωρήσεις στο αυτεξούσιον της ελεύθερης ανάπτυξης της προσωπικότητας των προσώπων.

Αυτά θέτω και σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ σας ευχαριστώ, κύριε συνάδελφε, για την τήρηση του χρόνου.

Τον λόγο, τώρα, για τη δευτερολογία του έχει ο Βουλευτής Πιερίας της Κοινοβουλευτικής Ομάδας της Νίκης κ. Κομνηνός Δελβερούδης με την ερώτησή του προς τον Υπουργό Προστασίας του Πολίτη.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Όπως έχω καταλάβει απ’ αυτά που έχετε πει, κύριε Υφυπουργέ, ό,τι εντάλματα η Ευρωπαϊκή Ένωση στέλνει στις χώρες-μέλη, πρέπει ως πειθήνια όργανα, χωρίς να εξετάζουν αν αυτό είναι δημοκρατικό ή αν δεν είναι δημοκρατικό, αν καταπατεί τις ελευθερίες των ανθρώπων ή οτιδήποτε άλλο, εμείς να συμφωνούμε σε αυτά και να τα υιοθετούμε.

Καταλαβαίνουμε ότι θα απαντήσετε με αυτό το πρόσχημα σε όλα τα ερωτήματά μας. Εγώ απορώ, όμως, οι άλλες ευρωπαϊκές χώρες γιατί να μη γίνουν πρότυπα σε μας; Να πούμε, ας πούμε «και εμείς, όπως η Ελβετία». Κατ’ αρχάς, να ρωτήσουμε τον ελληνικό λαό: Θέλει να το πάρει αυτό το πράγμα; Θέλει να υποστεί αυτή την καταπάτηση των δικαιωμάτων του; Δηλαδή, αποφασίσαμε, διατάξαμε, και βάζουμε ένα καρτελάκι με όλα τα στοιχεία σας, θέλετε δεν θέλετε, επειδή έχουμε το πρόσχημα ότι η Ευρωπαϊκή Ένωση με τους θεσμούς αποφάσισε πως αν δεν το κάνετε αυτό, ούτε στα αεροπλάνα θα ανεβαίνετε, ούτε τίποτα.

Αυτό ακούγεται πολύ τραβηγμένο για να είναι απόφαση κρατική, κυβερνητική και να μεταδίδεται σε όλον τον λαό, χωρίς να εξετάζετε αν αυτός ο λαός το δέχεται.

Νομίζω ότι κοπτόμαστε για τη δημοκρατία και για όλες τις ελευθερίες των ανθρώπων και νομίζω ότι δεν είναι τόσο σωστό. Νομίζω ότι αν ήθελε η ελληνική Κυβέρνηση θα μπορούσε να εξετάσει μια εναλλακτική λύση, για να μην ευθυγραμμιστεί με τις κατευθυντήριες οδούς της Ευρωπαϊκής Ένωσης.

Δεν έχω να πω κάτι άλλο, ξέρω ότι θα κινηθείτε σε αυτό το πλαίσιο και πιστεύω ότι με αυτό που σας λέω θα μπορούσε να εξεταστεί το θέμα υπό αυτό το πρίσμα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός έχει τον λόγο για τη δευτερολογία του.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Νομίζω ότι στο μόνο που θα έπρεπε να δώσουμε μια διευκρίνιση είναι σε αυτό που είπε ο πρώτος συνάδελφος που μίλησε, σε σχέση με τον διαγωνισμό. Δεν ματαιώθηκε, απλά πάγωσε για ένα χρονικό διάστημα για κάποιες τεχνικές λεπτομέρειες και συνέχισε ο ίδιος διαγωνισμός. Δεν βγήκε καινούργιος διαγωνισμός. Για το ποσό του διαγωνισμού είσθε ενήμεροι. Όλοι γνωρίζουν το ποσό το οποίο έχει βεβαιωθεί για τον συγκεκριμένο διαγωνισμό.

Για τη διαδικασία του απορρήτου, όπως καταλαβαίνετε, σας ξαναείπα, ότι αυτή είναι μία πάγια τακτική. Δεν είναι κάτι καινούργιο, δεν είναι πρώτη φορά. Σε ό,τι έχει να κάνει με τέτοιου τύπου δημόσια έγγραφα, τα οποία έχουν προσωπικά δεδομένα, είναι μία πάγια τακτική.

Κλείνοντας, θα ήθελα να πω γι’ αυτό το κομμάτι και να τονίσω για μία ακόμη φορά ότι πέρασε από έλεγχο από το Ελεγκτικό Συνέδριο ο συγκεκριμένος διαγωνισμός και απεφάνθη ότι είναι καθ’ όλα νόμιμος και γι’ αυτό συνεχίζει.

Τώρα, για το RFID, για το ποιο τσιπάκι έχει μέσα κ,λπ., αυτό είναι κάτω από τις οδηγίες του Διεθνούς Οργανισμού Πολιτικής Αεροπορίας. Γιατί μία από τις βασικές δυνατότητες τις οποίες θα μπορεί να έχει κάποιος ο οποίος θα έχει τη συγκεκριμένη ταυτότητα είναι ελεύθερα και απρόσκοπτα, μέσω αυτής της ταυτότητας εφόσον θα πιστοποιείται με ασφάλεια η ταυτοπροσωπία του να μπορεί να μετακινείται σε όλους τους χώρους της Ευρωπαϊκής Ένωσης.

Για το αν πρέπει να έχουμε και διαβατήριο και ταυτότητα -μπαίνουμε τώρα σε μια άλλη συζήτηση- για το τι κάνει η Ελβετία η οποία δεν είναι κράτος-μέλος της Ευρωπαϊκής Ένωσης, θα πρέπει να το δούμε το συγκεκριμένο θέμα με σοβαρότητα. Ερχόμαστε και λέμε ότι σε σχέση με οτιδήποτε –το ξαναλέω και το τονίζω- ισχύει για τις υπόλοιπες χώρες της Ευρωπαϊκής Ένωσης, αυτό ακριβώς θα γίνει και για τη χώρα μας.

Ερχόμαστε και σας λέμε ότι η συγκεκριμένη ταυτότητα, γιατί πάλι ο κύριος συνάδελφος με ρώτησε αν θα είναι διασυνδεδεμένη με την ηλεκτρονική διακυβέρνηση, αυτή τη στιγμή δεν θα είναι. Μου κάνετε, όμως, ένα ερώτημα «…δεσμεύεσθε και για το μέλλον;». Γιατί να δεσμευτώ εγώ για το μέλλον; Εγώ ή η Κυβέρνηση. Εσείς δεσμεύεσθε για το μέλλον; Είστε μάντης του μέλλοντος; Να είμαστε λίγο σοβαροί εδώ.

Σας λέω, λοιπόν, ότι σήμερα που μιλάμε δεν υπάρχει διασύνδεση και θα έχεις δικαίωμα με αυτή την ταυτότητα ψηφιακής υπογραφής. Ό,τι έκανες, όπου χρειαζόταν η ταυτότητα την οποία είχαμε μέχρι τώρα, την ίδια χρήση θα έχει. Απλά, θα υπάρχει αυτή η ταυτότητα σε ό,τι έχει να κάνει με την ταυτοπροσωπία. Μου λέτε ότι αν γίνεται ένας έλεγχος θα φαίνονται και οι οικονομικές συναλλαγές; Όχι, δεν θα φαίνονται οι οικονομικές συναλλαγές, σας το λέω σήμερα. Αλλά για το τι θα γίνει μετά από δέκα χρόνια, τι θέλετε να σας πω, κύριε συνάδελφε; Εγώ δεν μπορώ να προσδιορίσω το μέλλον για το τι θα γίνει μετά από δέκα χρόνια, εσείς μπορεί να έχετε την ικανότητα, αλλά εγώ προσωπικά δεν την έχω και το δηλώνω στην Εθνική Αντιπροσωπεία.

Οπότε, να ξεκαθαρίσουμε και να πούμε ότι η Κυβέρνηση δεν δημιούργησε αυτή το θέμα, είναι μια υποχρέωση απέναντι σε όλες τις χώρες της Ευρωπαϊκής Ένωσης. Σας ξαναείπα ότι μέχρι τις 3 Αυγούστου του 2026 όλοι οι πολίτες της Ευρωπαϊκής Ένωσης θα πρέπει -αν θέλουν να κινούνται με ασφάλεια στις υπόλοιπες χώρες της Ευρωπαϊκής Ένωσης ελεύθερα και να μην είναι πολίτες Β΄ κατηγορίας- να έχουν τον συγκεκριμένο τύπο ταυτότητας. Από εκείνη την ημερομηνία και μετά δεν ισχύουν οι άλλες ταυτότητες. Από εκεί και πέρα, καταλαβαίνετε ότι δεν μπορούμε να έχουμε άλλο δελτίο ταυτότητας για το εσωτερικό της χώρας και άλλο δελτίο ταυτότητας για το εξωτερικό της χώρας, γιατί ακούστηκε και αυτό. Δεν μπορούν να γίνουν αυτά.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω όλους τους συναδέλφους γι’ αυτή τη συζήτηση.

Θα συζητηθεί τώρα η τέταρτη με αριθμό 37/24-7-2023 επίκαιρη ερώτηση του δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1 Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Η πυρκαγιά στη Ρόδο και η εμπειρία της Εύβοιας».

Θα την απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλή σας ημέρα, κύριε Υφυπουργέ και σας ευχαριστώ που ήλθατε για να απαντήσετε στην ερώτηση, αν και όπως σας είπα ήταν κατανοητό και το να μην έλθετε.

Πριν από δύο χρόνια κατακάηκε η βόρεια Εύβοια και ήμουν εκεί, κύριε Υφυπουργέ. Η πλήρης απραξία σε σχέση με την πυρόσβεση ήταν αισθητή και ορατή για μέρες στους κατοίκους και πάρα πολλοί σώθηκαν χάρις στην εθελοντική κινητοποίηση των πολιτών και χάρις στην πρόνοια συγκεκριμένων ανθρώπων, οι οποίοι ανέλαβαν εγκαίρως και είχαν εγκαίρως προνοήσει να σχεδιάσουν τον μηχανισμό ανταπόκρισης σε περίπτωση που θα υπήρχε ανάγκη.

Ένας τέτοιος άνθρωπος, που του πρέπει η σχετική αναγνώριση, είναι ο Λιμενάρχης Αιδηψού, ο κ. Δανίκας, που είχε εγκαίρως φροντίσει να έχει στη διάθεσή του τη συνδρομή των πολιτών που χειρίζονται πλωτά μέσα, αλλά και των καπετάνιων των ferry-boat, οι οποίοι σώσανε τότε πολίτες πριν από δύο χρόνια στη Λίμνη, στην Αιδηψό, στην Αγία Άννα, σε όλη τη βόρεια Εύβοια, πολίτες οι οποίοι τρέχανε προς τη θάλασσα για να μην καούν και διασώθηκαν χάρη σε ένα σχέδιο που έφτιαξε σε ανύποπτο χρόνο, χωρίς κανείς να του το έχει ζητήσει, ο τοπικός Λιμενάρχης.

Αυτό που έκανε ο τοπικός Λιμενάρχης πριν από δύο χρόνια ερωτώ αν η Κυβέρνηση το έχει κάνει από το 2021 μέχρι σήμερα. Γιατί παρακολουθώντας, διαβάζοντας, ακούγοντας, εισπράττοντας τις μαρτυρίες των κατοίκων της Ρόδου, που είναι για ενδέκατη μέρα στο έλεος της φωτιάς, την αγωνία τους, την απόγνωσή τους, για το γεγονός ότι είναι ανυπεράσπιστοι και ότι παρέμειναν για πάρα πολλές ημέρες ανυπεράσπιστοι και δεν υπήρξε έγκαιρη ανταπόκριση, ακούγοντας όλα αυτά, βλέπω, ξαναβλέπω και ξαναζώ αυτό που είχε γίνει πριν δύο χρόνια στην Εύβοια.

Και επειδή θυμάμαι τον κύριο Πρωθυπουργό να ζητάει συγγνώμη και να υπόσχεται πολιτική προστασία και να υπόσχεται σχέδιο και να υπόσχεται μηχανισμούς, επανέρχομαι στην ερώτηση που σας έκανα και ήρθατε να απαντήσετε την προηγούμενη εβδομάδα, όταν ακόμη δεν είχαμε νεκρούς από τις πυρκαγιές, όταν ακόμη δεν είχαμε τη Νέα Αγχίαλο, τη Μαγνησία, τη Λαμία, όλες τις νέες πυρκαγιές. Και σας ρωτώ. Είναι πολύ συγκεκριμένες οι ερωτήσεις. Ο τίτλος είναι: «Η πυρκαγιά στη Ρόδο και η εμπειρία της Εύβοιας», γιατί πραγματικά είναι καρμπόν η εμπειρία έτσι όπως περιγράφεται και μεταφέρεται. Οι ερωτήσεις είναι:

Πρώτον, ποια ήταν τα αίτια της καταστροφής στη Ρόδο, ποιες αποφάσεις ελήφθησαν, ποια σχέδια εφαρμόστηκαν, ποιες ενέργειες έγιναν, ποια και πόσα μέσα πυρόσβεσης, επίγειας και εναέριας, χρησιμοποιήθηκαν και πότε -το πότε έχει μεγάλη σημασία-, ποιο δυναμικό επιστρατεύθηκε και για ποιο λόγο δεν υπήρξε έγκαιρη ανταπόκριση του κρατικού μηχανισμού, ώστε να επιτευχθεί ο έγκαιρος και δραστικός περιορισμός της πυρκαγιάς και να αποτραπεί το ολοκαύτωμα που συνέβη;

Και δεύτερον, ποια μέτρα είχαν ληφθεί για την αντιπυρική περίοδο στη Ρόδο, ποια η οργάνωση, ετοιμότητα και διαθεσιμότητα ανθρώπινου δυναμικού και εξοπλισμού για την πρόληψη και αντιμετώπιση πυρκαγιών και την προστασία των ανθρώπων, των δασών, των ζώων, των πουλιών και κάθε έμβιου όντος και πώς αξιοποιήθηκε η εμπειρία της Εύβοιας του 2021 που φαντάζει πανομοιότυπη;

Σας παρακαλώ, κύριε Υπουργέ, να απαντήσετε συγκεκριμένα. Σας παρακαλώ επίσης και παρακαλώ και τον κύριο Πρόεδρο να σας δώσει τον χρόνο, επειδή είναι κρίσιμα τα ερωτήματα και κρίσιμη η στιγμή, να ενημερώσετε τη Βουλή και τους πολίτες που μας ακούν και σας παρακολουθούν για τη συνολική κατάσταση αυτή τη στιγμή, για το τι πράττει ο κρατικός μηχανισμός, τι συμβαίνει με τη Νέα Αγχίαλο, σε ποια κατάσταση είμαστε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, γνωρίζετε πολύ καλά ότι η οργανωμένη συζήτηση των επίκαιρων ερωτήσεων έχει έναν συγκεκριμένο χρόνο διατύπωσης ερώτησης και απάντησης. Βεβαίως, στο πνεύμα που αναφέρατε και λόγω των συνθηκών θα δοθεί λίγο περισσότερος χρόνος στον κύριο Υπουργό για να μπορέσει να δώσει τις απαντήσεις που πρέπει, πάντα όμως μέσα στο πνεύμα του Κανονισμού το οποίο υπάρχει ειδικά για τις επίκαιρες ερωτήσεις.

Παρακαλώ, κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, κυρία Πρόεδρε της Πλεύσης Ελευθερίας, είμαστε πάλι εδώ στο ελληνικό Κοινοβούλιο σε μια πραγματικά δύσκολη συγκυρία λόγω των μεγάλων πυρκαγιών που αντιμετωπίζουμε, όπως βέβαια συμβαίνει σε όλες τις χώρες της Μεσογείου και βέβαια συνολικά στον ευρωπαϊκό χώρο.

Είμαστε όμως και υπό καθεστώς εθνικού πένθους μετά την απώλεια δύο ηρωικών αξιωματικών μας που έπεσαν κατά την εκτέλεση του καθήκοντος, δίνοντας ακόμα ένα έμπρακτο μάθημα αυταπάρνησης και υπέρτατης προσφοράς στο κοινωνικό σύνολο. Από αυτό εδώ το Βήμα θέλω να εκφράσω τη βαθιά μου θλίψη και τη συμπαράστασή μου στους οικείους τους που βιώνουν την απώλεια των αγαπημένων τους προσώπων. Η πολιτεία θα σταθεί στο ύψος της και θα τιμήσει τους δύο ήρωες αεροπόρους, στηρίζοντας παράλληλα τις οικογένειές τους όπως ακριβώς τους αξίζει.

Προχωρώντας στα ερωτήματά σας που μου θέσατε, σας θυμίζω ότι την περασμένη εβδομάδα σε αντίστοιχη ερώτηση σάς ανέφερα όλες τις ενέργειες που έχουμε κάνει ως Υπουργείο για την ενίσχυση του Πυροσβεστικού Σώματος, για την ενίσχυση του μηχανισμού πολιτικής προστασίας και κυρίως –επαναλαμβάνω- για το Πυροσβεστικό Σώμα, το οποίο αποτελεί τον βασικό επιχειρησιακό βραχίονα της πολιτικής προστασίας. Όπως γνωρίζετε, μέχρι το 2019 είχαμε μία Γενική Γραμματεία που στεγαζόταν σε έναν μικρό χώρο στην οδό Μητροπόλεως και με πολύ περιορισμένες δυνατότητες. Σήμερα έχουμε ένα Υπουργείο Κλιματικής Κρίσης και Πολιτικής Προστασίας που μπορεί να σχεδιάζει, να εμπλέκει και να συντονίζει όλες τις δυνάμεις πολιτικής προστασίας της χώρας μας.

Στην προηγούμενη επίκαιρη ερώτησή σας την περασμένη Παρασκευή σας ενημέρωσα για τις ενέργειες που έχουμε κάνει για την ενίσχυση του μηχανισμού πολιτικής προστασίας, καθώς επίσης και του Πυροσβεστικού Σώματος σε ανθρώπινο δυναμικό, σε πυροσβεστικά οχήματα, αλλά και σε εναέρια μέσα που φτάνει φέτος σε αύξηση 170% σε σύγκριση με το 2019. Είναι μια προσπάθεια δυναμική η οποία έχει ξεκινήσει. Μαγικές λύσεις δεν υπάρχουν. Από τη μια στιγμή στην άλλη δεν μπορείς να τα φτιάξεις όλα, θέλουν το χρόνο τους, όπως σας εξήγησα την περασμένη Παρασκευή.

Όπως αντιλαμβάνεστε, αυτή η ενίσχυση του μηχανισμού είχε ως επακόλουθο την ενίσχυση των δυνάμεων και στο νησί της Ρόδου. Συγκεκριμένα μέχρι πριν από δύο χρόνια στη Ρόδο στάθμευε μόνο ένα ελικόπτερο μεσαίου τύπου. Την περσινή χρονιά προσθέσαμε τρία αμφίβια αεροσκάφη Air Tracktors, ενώ εφέτος επιχειρούν δύο επιπλέον ελικόπτερα Σινούκ του ελληνικού στρατού. Έχουμε δηλαδή μια αύξηση τα δύο τελευταία χρόνια της τάξεως του 600% σε αεροπορικό δυναμικό στο νησί. Σχετικά με τις επίγειες δυνάμεις που εδρεύουν στο νησί, διαθέτουμε διακόσιους δύο πυροσβέστες και σαράντα πέντε οχήματα, από τα οποία τα είκοσι οκτώ είναι υδροφόρα πυροσβεστικά οχήματα.

Από την έναρξη του συμβάντος στις 18 Ιουλίου στις 19.11΄ αργά το απόγευμα στα πρώτα δώδεκα λεπτά κατέφθασε το πρώτο πυροσβεστικό όχημα και ακολούθησαν άλλα δεκαοκτώ από την Πυροσβεστική Υπηρεσία Ρόδου και τα κλιμάκια του Απόλλωνα και της Λίνδου. Με βάση τα τελευταία στοιχεία από το Εθνικό Συντονιστικό Κέντρο Επιχειρήσεων και Διαχείρισης Κρίσεων, οι επίγειες δυνάμεις είναι διακόσιοι εξήντα έξι πυροσβέστες, δεκαέξι πεζοπόρα τμήματα και πενήντα πέντε οχήματα. Ανάμεσα σε αυτούς είναι έξι ομάδες δασοκομάντος που κατέβηκαν από Αθήνα και Θεσσαλονίκη, ενώ παράλληλα από αέρος συνολικά έχουμε είκοσι πέντε εναέρια μέσα, δεκαεπτά από αυτά εθνικά, ελληνικά και τα οκτώ από τη βοήθεια που έχει έρθει και επιχειρούν περιοδικά. Αυτά τα πτητικά μέσα έχουν εκτελέσει οκτακόσιες πτήσεις αεροσκαφών και έχουν γίνει περισσότερες από τέσσερις χιλιάδες διακόσιες ρίψεις νερού. Όλες αυτές οι ενισχύσεις διατέθηκαν από άλλες περιοχές σε ημέρες ιδιαίτερα υψηλής επικινδυνότητας, όπως προκύπτει και από σχετικούς χάρτες που καταθέτω στα Πρακτικά.

(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επισημαίνω ότι την ίδια ημέρα το Πυροσβεστικό Σώμα αντιμετώπισε τέσσερις μεγάλες πυρκαγιές που είχαν ξεσπάσει νωρίτερα στην Υλίκη, στο Αίγιο, στην Κέρκυρα και στην Κάρυστο.

Την ίδια ημέρα εξακολουθούσαν δεσμευμένες σημαντικές δυνάμεις στη φύλαξη προηγούμενων πυρκαγιών για την αντιμετώπιση αναζωπυρώσεων στη δυτική Αττική, στη Λακωνία και στο Λουτράκι, ενώ την ίδια στιγμή αντιμετώπιζαν εξήντα μία δασικές πυρκαγιές στην επικράτεια, που είχαν ξεσπάσει πριν από αυτήν στη Ρόδο.

Όσον αφορά στα σχέδια που εφαρμόστηκαν, σας γνωρίζω ότι το Πυροσβεστικό Σώμα ενήργησε σύμφωνα με τον επιχειρησιακό σχεδιασμό δασικών πυρκαγιών 2023 και η Γενική Γραμματεία με το γενικό σχέδιο αντιμετώπισης εκτάκτων αναγκών εξαιτίας δασικών πυρκαγιών «ΙΟΛΑΟΣ», καθώς επίσης και την επικαιροποιημένη εγκύκλιο προληπτικής απομάκρυνσης πολιτών με χρήση του «112». Αξίζει να σημειωθεί στο σημείο αυτό ότι από 19 έως 23 Ιουλίου εστάλησαν εννέα μηνύματα εκκένωσης από το «112» σε δεκαπέντε περιοχές, που συνέβαλαν δραστικά στην ασφαλή απομάκρυνση του πληθυσμού και στην αποφυγή απώλειας ανθρώπινης ζωής, που παραμένει σταθερά η πρώτη μας προτεραιότητα.

Όσον αφορά το περιστατικό που συνέβη στη βόρεια Εύβοια, σας εξηγώ ότι σε μία μόνο ημέρα χάρη στη χρήση του «112» και στο οργανωμένο σχέδιο απομακρύνθηκαν από τις νότιες περιοχές όπου έφθασε η φωτιά δεκαεννιά χιλιάδες άνθρωποι: δεκαέξι χιλιάδες οδικώς και τρεις χιλιάδες δια θαλάσσης, χωρίς να συμβεί το παραμικρό, χωρίς να υπάρξει κανένα πρόβλημα με την υγεία των πολιτών.

Κυρία Κωνσταντοπούλου, δουλεύουμε μεθοδικά και συντονισμένα με τα συναρμόδια Υπουργεία και φορείς, για την προστασία πρωτίστως της ζωής, της περιουσίας των πολιτών και του φυσικού πλούτου της χώρας μας. Όμως η φωτιά φέρνει καταστροφή, ιδιαίτερα όταν οι συνθήκες ξεπερνούν τις ανθρώπινες δυνατότητες και τους μηχανισμούς. Τότε η πολιτεία στέκεται στο πλευρό των πληγέντων για την καταγραφή των ζημιών και την αποκατάστασή τους το συντομότερο δυνατόν.

Δίνουμε όλες μας τις δυνάμεις, με πρώτους τους άνδρες και τις γυναίκες του Πυροσβεστικού Σώματος, για το καλύτερο αποτέλεσμα για τους πολίτες. Και αυτό πρέπει να είναι ξεκάθαρο και αντιληπτό απ’ όλους. Απλώς οφείλουμε όλοι να αποδεχθούμε πως ο αντίπαλος πλέον διαθέτει δυσθεώρητη ισχύ και για να την καταστείλουμε οφείλουμε να αναβαθμίζουμε διαρκώς το δικό μας επίπεδο προετοιμασίας και ανταπόκρισης, χωρίς κανένα διάλειμμα εφησυχασμού και κανένα κενό στην ενότητα και στην κοινή μας προσπάθεια. Η κλιματική κρίση είναι εδώ και τη βλέπουμε κάθε μέρα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε και σας ευχαριστώ και που δώσατε περισσότερο χρόνο στον Υπουργό γιατί ήθελα να είναι σαφές ότι είπε ό,τι είχε να πει.

Κύριε Υπουργέ, η κατακλείδα σας με προβληματίζει, «η κλιματική κρίση είναι εδώ, ήρθε και θα μείνει». Χθες ακούσαμε τον κ. Χρυσοχοΐδη να λέει «πυρκαγιές υπήρχαν, υπάρχουν και θα υπάρχουν». «Δεν είμαστε οι μόνοι. Έχουμε τα περισσότερα πτητικά μέσα». Είναι αλήθεια αυτό που είπε χθες ο κ. Χρυσοχοΐδης, ότι η Κυβέρνηση έχει φροντίσει να έχουμε τα περισσότερα πτητικά μέσα; Και δεύτερον, είναι αλήθεια ότι θεωρούνται από την Κυβέρνηση επαρκή αυτά τα πτητικά μέσα; Γιατί ο Πρωθυπουργός στις τοποθετήσεις του στις αρχές της εβδομάδας έδωσε την εντύπωση ότι κάνει αυτοκριτική και ότι λέει: «Δυστυχώς, δεν μπορούμε να έχουμε περισσότερα, θα προσπαθήσουμε να έχουμε. Θα δούμε και το θέμα τού να αγοράσουμε πτητικά μέσα κατάσβεσης». Από χθες και σήμερα ακούγοντας εσάς καταλαβαίνω ότι ίσως είστε ικανοποιημένοι από την κατάσταση.

Θα ήθελα λίγο πιο συγκεκριμένα να σας ρωτήσω κάποια πολύ λεπτομερή στοιχεία να μας δώσετε. Δηλαδή, είπατε ότι εγκατεστημένα στη Ρόδο είναι σαράντα πέντε επίγεια μέσα, σαράντα πέντε οχήματα. Τα κρίνετε με βάση τα σχέδιά σας επαρκή; Είπατε ότι πλέον επιχειρούν πενήντα πέντε οχήματα, δηλαδή επί έντεκα μέρες που μαίνεται αυτή η κατάσταση ενισχύθηκαν τα επίγεια μέσα κατά δέκα μόνο οχήματα. Αυτοί είναι οι αριθμοί που δώσατε πριν από λίγο. Εάν κάτι δεν κατάλαβα καλά ή δεν το είπατε σωστά, παρακαλώ να διευκρινισθεί. Με όλη αυτή την καταστροφή συν δέκα πυροσβεστικά;

Παρακαλώ να μας δώσετε στοιχεία τι είδους είναι αυτά τα πυροσβεστικά, γιατί έχω δει με τα μάτια μου την κατάσταση των επίγειων πυροσβεστικών μέσων που «επιχειρούσαν» -εντός εισαγωγικών- στη βόρεια Εύβοια. Έχω δει με τα μάτια μου τους κατοίκους της Γαλατσώνας να τα προμηθεύουν με νερό -μέσα όχι απλώς του προηγούμενου αιώνα, μέσα δεκαετιών!-, έχω δει να κλαίνε άνθρωποι και να λένε «γιατί από τη Ρουμανία έρχονται με τόσο εκσυγχρονισμένα μέσα και εμείς είμαστε με μέσα πενήντα και εξήντα ετών που προχωράνε και τρίζουν;». Τι είδος, λοιπόν, επίγεια μέσα είναι αυτά;

Τα εναέρια μέσα που μας είπατε ότι έχετε διαθέσει, δηλαδή ένα ελικόπτερο, τρία αμφίβια αεροσκάφη, είναι επαρκή; Ήταν επαρκής η πρόληψη; Λέτε ότι πλέον επιχειρούν είκοσι πέντε. Αν, λοιπόν, πλέον επιχειρούν είκοσι πέντε, γιατί εσείς είχατε διαθέσει μόνον τέσσερα;

Και επίσης μας είπατε ότι αυτά τα οποία επιχειρούν τώρα στη Ρόδο, εναέρια και επίγεια, τα πήρατε από άλλες περιοχές. Δεν θέτετε έτσι σε κίνδυνο άλλες περιοχές; Αυτό ακριβώς είναι που σας ρωτάω, κύριε Υφυπουργέ. Τι σχεδιασμός έχει γίνει; Δεν είναι η πρώτη πυρκαγιά που ξεσπάει, δεν είναι το πρώτο καλοκαίρι, δεν είναι η πρώτη φορά που έχουμε εκατοντάδες πυρκαγιές. Η εμπειρία αυτή υπάρχει και έχει οδηγήσει ξανά και ξανά σε καταστροφές. Δεν έχει σχεδιαστεί τίποτε ειδικότερο; Από το 2021 σας λέω εγώ, δεν σας πηγαίνω στο 2019 που μας είπατε. Από το 2021 δεν έχει γίνει κάτι περισσότερο; Καίγονται προστατευόμενα είδη, το ελάφι το προστατευόμενο της Ρόδου, ατελείωτα ζώα έχουν καεί, περιουσίες, κάτοικοι και μας λέτε «τα παίρνουμε από εδώ και τα πηγαίνουμε εκεί»; Αυτό ήταν το σχέδιο, να τα παίρνετε από δω και να τα πηγαίνετε εκεί; Γιατί;

Διαβάζουμε επίσης στον Τύπο -και καταλαβαίνω ότι αυτό είναι διαρροή του προηγούμενου Υπουργού Πολιτικής Προστασίας, του κ. Στυλιανίδη, ο οποίος τώρα είναι Υπουργός Επικρατείας- ότι υπήρχε ένα σχέδιο, υπάρχει ένα πρόγραμμα «ΑΙΓΙΣ» με δισεκατομμύρια ευρώ για τον εξοπλισμό σε πυροσβεστικά μέσα. Έχουν διατεθεί αυτά τα χρήματα; Αυτά που μας περιγράφετε είναι αξιοποίηση των πόρων αυτών ή όπως δημοσιεύεται -δεν το υιοθετώ, αλλά θα παρακαλούσα να μας ενημερώσετε- δεν αξιοποιήθηκε τίποτε και έτσι φαίνεται να διακινείται και ένα παράπονο του πρώην Υπουργού και νυν Βουλευτή;

Μας είπατε για διακόσιους δύο πυροσβέστες που επιχειρούν σήμερα, αν καλά σημείωσα. Μου κάνετε νόημα ότι καλά κατάλαβα. Είναι επαρκείς γι’ αυτή την κατάσταση διακόσιοι δύο άνθρωποι και με δεδομένο ότι οι άνθρωποι πρέπει να ξεκουράζονται κιόλας; Και έχω επίσης ζήσει την αϋπνία τους επί μέρες μέσα στη φωτιά. Κρίνετε πραγματικά αυτές τις δυνάμεις επαρκείς;

Είπατε ότι είναι η κλιματική κρίση, οπότε εκεί όπου υπάρχει θα έρχεται η πολιτεία να κάνει αποκατάσταση. Πιστεύω ότι ξέρετε, κύριε Υπουργέ, ότι υπάρχουν πράγματα που δεν αποκαθίστανται: και οι ζωές των ζώων, των έμβιων όντων και των ανθρώπων που χάνονται και το οικοσύστημα και τα δέντρα, το περιβάλλον. Δεν αποζημιώνεται το περιβάλλον. Η απώλειά του είναι ανεκτίμητης ζημίας.

Συνεπώς, σας παρακαλώ, κύριε Υπουργέ, να μου απαντήσετε σε αυτές τις συγκεκριμένες ερωτήσεις, γιατί φαντάζει η απάντησή σας σαν μία ικανοποιημένη στάση απέναντι στην καταστροφή. Και θα ήθελα επιπλέον να μας δώσετε κάποιες πληροφορίες, σας προσκαλώ εκ νέου να μας δώσετε κάποιες πληροφορίες και να ενημερώσετε τον ελληνικό λαό και για το τι συμβαίνει στη Νέα Αγχίαλο στη Μαγνησία.

Βλέπουμε ότι διατάχθηκε από τον κ. Δένδια ένορκη διοικητική εξέταση, αν κατάλαβα καλά από την ανακοίνωσή του, διότι καίγονται πυρομαχικά και βαρύς οπλισμός…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

Παρακαλώ λοιπόν για τις απαντήσεις σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο έδωσε επαρκή χρόνο και για τη διατύπωση των ερωτήσεων και βεβαίως, για τις απαντήσεις, λόγω πραγματικά του πολύ επίκαιρου αυτού θέματος, κατά παρέκκλιση θα ήθελα να πω, αλλά νομίζω ότι είναι χρήσιμο για όλους να ακουστούν και τα ερωτήματα και οι απαντήσεις.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κατ’ αρχάς, θα προσπαθήσω να επιταχύνω γιατί θα πρέπει να επιστρέψω στο Υπουργείο στη διαχείριση κρίσεων, γιατί κάτι τέτοιο αντιμετωπίζουμε, άρα θα προσπαθήσω να είμαι σύντομος. Και όπως είπατε, το συζητήσαμε, αλλά δεν δεχθήκατε να το αναβάλουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δέχθηκα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Διότι μου ζητήσατε να προτείνω πρόβλημα, ότι έχω κώλυμα.

Εν πάση περιπτώσει, προχωρώ, κυρία Πρόεδρε της Πλεύσης Ελευθερίας, στις ερωτήσεις τις οποίες θέσατε.

Όσον αφορά το τελευταίο σας ερώτημα ότι δηλαδή επικαλούμαστε την κλιματική κρίση, θέλω να σας πω ότι βρισκόμαστε για δέκατη έκτη ημέρα σε ένα επικίνδυνο καιρικό φαινόμενο που η Εθνική Μετεωρολογική Υπηρεσία το χαρακτήρισε επικίνδυνο με την ονομασία «Κλέων». Ξεκίνησε στις 10 Ιουλίου και διαρκεί μέχρι και σήμερα.

Έχουμε πολύ υψηλές θερμοκρασίες, με αποτέλεσμα να έχουν γίνει συσκέψεις και οδηγίες και να έχουν βγει και μέτρα από το Υπουργείο Εσωτερικών και βέβαια, έχουμε ισχυρούς ριπαίους ανέμους, με λίβα που από μόνος του μπορεί να κάψει τα πάντα. Σε αυτές τις συνθήκες, λοιπόν, έρχονται να λειτουργήσουν για να αντιμετωπίσουν τις πυρκαγιές οι πυροσβεστικές δυνάμεις και ο μηχανισμός πολιτικής προστασίας.

Όπως σας είπα, η συγκεκριμένη πυρκαγιά ξέσπασε σε προχωρημένη ώρα, άρα από κάποια στιγμή δεν μπορούσαμε να ενισχύσουμε με αεροπορικές δυνάμεις. Έφτασαν άμεσα τα πυροσβεστικά οχήματα και απογειώθηκαν και τα αεροπλάνα του νησιού. Είχαν όμως ένα μικρό παράθυρο επιχειρήσεων μέχρι τη δύση του ηλίου, άρα από εκεί και πέρα έπρεπε να δούμε πώς θα ενισχύσουμε το νησί με τις δυνάμεις που στείλαμε.

Σας είπα τι δυνάμεις στείλαμε. Λέτε ότι είχαμε σαράντα πέντε οχήματα. Δεν σας είπα κάτι τέτοιο. Είπα ότι έχουμε σαράντα πέντε οχήματα συνολικά από τα οποία τα δεκαοκτώ είναι υδροφόρα πυροσβεστικά οχήματα. Αυτή είναι η δύναμη του νησιού και είναι επαρκής. Οι ενισχύσεις που φτάσανε την επόμενη και τις μεθεπόμενες ημέρες ήταν τριάντα επτά επιπλέον οχήματα.

Το πενήντα πέντε είναι ένα πολύ ισχυρό δυναμικό αντιμετώπισης μιας τέτοιας πυρκαγιάς. Δεν έχουμε την πολυτέλεια να έχουμε κάτι περισσότερο. Θα έπρεπε να έχουμε πολλές χιλιάδες οχήματα σε κάθε νησί, γιατί έχουμε τη νησιωτικότητα, η οποία είναι ευλογία, αλλά και επιχειρησιακά είναι πρόβλημα. Το ερώτημα είναι πόσα οχήματα πρέπει να έχουμε.

Αυτή τη στιγμή έχουμε περίπου τρεισήμισι χιλιάδες οχήματα -θα σας δώσω την κατάσταση για να τα δείτε αναλυτικά, να τα έχετε και να τα αξιοποιήσετε- και έχουμε αποκτήσει τον τελευταίο μόνο χρόνο περίπου διακόσια σαράντα καινούργια οχήματα. Είμαστε σε διαγωνισμό μέσω του «ΑΙΓΙΣ» για να αποκτήσουμε τετρακόσια. Ο διαγωνισμός ολοκληρώνεται τις επόμενες ημέρες και θα τα έχουμε βέβαια στην επόμενη αντιπυρική περίοδο, γιατί η παραγωγή τους δεν γίνεται από τη μια στιγμή στην άλλη. Άλλο η υπερκατασκευή, άλλο ο τράκτορας και άλλο το κάθε όχημα.

Άρα λοιπόν προχωράμε. Έχουμε συνολικά 250 περίπου εκατομμύρια μέσω του «ΑΙΓΙΣ» για να αποκτήσουμε χίλια οκτακόσια οχήματα. Είναι κάτι που δεν έχει ξαναγίνει ποτέ. Θα φτάσουμε σε μια αντικατάσταση των παλιών και την ενίσχυση των υφιστάμενων οχημάτων τα οποία διαθέτουμε. Αλλά δεν γίνεται από τη μια στιγμή στην άλλη να βρεθούν χίλια οκτακόσια οχήματα. Τη χρηματοδότηση πράγματι την έχουμε.

Όσον αφορά τη διαρροή που αναφερθήκατε στον κ. Στυλιανίδη, εγώ δεν νομίζω ότι είναι διαρροή διότι τα έχουμε κοινοποιήσει αυτά, τα έχουμε πει, τα ξέρετε και στη Βουλή το έχουμε πει και στη δημοσιότητα έχουν βγει αυτά τα πράγματα. Και βέβαια, με διαφάνεια, γιατί γίνονται οι διαγωνιστικές διαδικασίες.

Άρα εκεί βρισκόμαστε όσον αφορά τον στόλο των οχημάτων. Και βέβαια η κατανομή τους είναι τέτοια έτσι ώστε να καλύπτει όλα τα νησιά και όλη την επικράτεια. Τρεισήμισι χιλιάδες οχήματα. Πιστεύετε ότι μπορούμε να φτάσουμε στα επτά, στα δέκα, στα είκοσι χιλιάδες; Ο σχεδιασμός μας είναι τέτοιος που καλύπτει όλη την επικράτεια για να αντιμετωπίζουμε τις πυρκαγιές τις οποίες έχουμε. Όμως όταν το φαινόμενο μας ξεπερνά και ξεπερνά τον μηχανισμό, τότε αλλάζουν τα πράγματα.

Πάμε να δούμε με τα αεροπλάνα τι γίνεται. Με ρωτήσατε αν είναι επαρκή τα πέντε εναέρια μέσα τα οποία διαθέτουμε στο νησί. Πριν από δύο χρόνια είχαμε ένα. Τώρα έχουμε πέντε. Μας λέτε ότι είναι λίγα και ότι θα έπρεπε να έχουμε είκοσι πέντε, όσα έχουμε στείλει με ενισχύσεις. Μα, δεν γίνεται αυτό.

Δηλαδή έχουμε ένα αεροπορικό στόλο σαράντα εθνικών αεροσκαφών και άλλων σαράντα εννέα μισθωμένων, δηλαδή έχουμε ογδόντα εννέα εναέρια μέσα δασοπυρόσβεσης. Ο στόλος αυτός πραγματικά είναι τεράστιος και συγκρίσιμος με τον αντίστοιχο της Ιταλίας, της Ισπανίας και ούτω καθεξής. Είναι πράγματι πολύ μεγάλος.

Αυτό που ακούσατε ότι πάμε να κάνουμε είναι αντί να μισθώνουμε και να πληρώνουμε αυτά τα εναέρια μέσα, θα πρέπει να πάμε να αποκτήσουμε τα δικά μας. Τι να κάνουμε δηλαδή; Να αγοράσουμε CL-515 εκσυγχρονισμένα και είμαστε σε διαπραγματεύσεις, μέσω της Ευρωπαϊκής Ένωσης, με την καναδική κυβέρνηση και με την εταιρεία «De Havilland», που κατασκευάζει τώρα τα Καναντέρ, να ξαναχτίσει τη γραμμή παραγωγής και να αποκτήσουμε επτά αεροσκάφη. Τα δύο θα τα πληρώσει η Ευρωπαϊκή Ένωση.

Και αυτό όμως θέλει τον χρόνο του. Ένα αεροσκάφος δεν το παραγγέλνω τώρα και το παραλαμβάνω αύριο. Θέλει τον χρόνο του, κυρία Πρόεδρε.

Βεβαίως προχωρούμε να αγοράσουμε και αεροσκάφη βαρέως τύπου, όπως αυτά τα Ericsson, τα οποία είναι πραγματικά εξαιρετικά. Προβλέπεται μέσα στο «ΑΙΓΙΣ» η προμήθεια δέκα ελικοπτέρων βαρέως τύπου, τα οποία θα μας βοηθήσουν σημαντικά. Δεν θα τα νοικιάζουμε και δεν θα πληρώνουμε αυτά τα λεφτά κάθε χρόνο που πληρώνουμε για να νοικιάζουμε αυτά τα ελικόπτερα. Και βεβαίως, θα αγοράσουμε και ελαφρύτερα ελικόπτερα και τριάντα έξι αεροσκάφη αμφίβια ελαφρού τύπου, τα οποία θα μπορούν, όπως αυτά που μισθώνουμε τώρα, τους τράκτορες, να μας ενισχύσουν σημαντικά.

Αυτή τη στιγμή και να βγούμε στην αγορά να νοικιάσουμε περισσότερα από αυτά που έχουμε νοικιάσει φέτος, δεν υπάρχουν δυστυχώς. Άρα πρέπει να πάμε σε μια προμήθεια μέσω του προγράμματος «ΑΙΓΙΣ» με 160 εκατομμύρια που διατίθενται από εκεί.

Με λίγα λόγια, το έχουμε σχεδιάσει αλλά θέλει τον χρόνο του, να γίνουν οι διαγωνιστικές διαδικασίες. Ήδη προχωράνε, τον Σεπτέμβριο ξεκινάμε τις διαγωνιστικές διαδικασίες για τα εναέρια μέσα και προχωράμε, όπως είπα, και για την προμήθεια των οχημάτων.

Αν με ρωτάτε αν είναι επαρκή τα πέντε τα οποία έχουμε, βεβαίως, διότι αν έχουμε πέντε στη Ρόδο, πόσα θα έχουμε στην Κρήτη; Δεκαπέντε; Και αθροιστικά πού θα πρέπει να φτάσουμε; Περισσότερα από όσα έχει η Γαλλία, η οποία είναι δεκαπλάσια από την Ελλάδα; Άρα είναι ένας πολύ καλός εναέριος στόλος.

Με ρωτάτε για τον σχεδιασμό και τη μετακίνηση των αεροσκαφών, τις μετασταθμεύσεις που κάνουμε για να ενισχύσουμε μια περιοχή. Αυτό, κυρία Πρόεδρε της Πλεύσης Ελευθερίας, γίνεται με γνώμονα την επικινδυνότητα της περιοχής. Όταν δηλαδή τραβάμε ένα αεροπλάνο ή ένα ελικόπτερο για να ενισχύσουμε ένα πεδίο, δεν θα το πάρουμε από εκεί που έχει υψηλό δείκτη κινδύνου πυρκαγιάς. Σας έδωσα και τους χάρτες του κινδύνου πυρκαγιάς ανά ημέρα. Τραβήξαμε από περιοχές στις οποίες δεν παρατηρείται αυτή η επικινδυνότητα, για να ενισχύσουμε τη Ρόδο.

Και βέβαια ζητήσαμε και τη συνδρομή του rescEU, το οποίο μας έστειλε έναν ικανοποιητικό αριθμό αεροσκαφών. Αυτή τη στιγμή πετάνε στη Ρόδο δύο γαλλικά αεροσκάφη Καναντέρ τα οποία ήρθαν χθες και βέβαια, έρχονται και φεύγουν ανάλογα και με τις ανάγκες. Είχαμε και τουρκικά, είχαμε δύο Air Tractor της Τουρκίας και ένα Sikorsky της Τουρκίας που ήρθαν και μας βοήθησαν και τους ευχαριστούμε πολύ γι’ αυτό. Τους στείλαμε και στην Ρόδο να συνδράμουν στην αποστολή αυτή, όπως στείλαμε και Καναντέρ από την Κροατία και ούτω καθεξής.

Θέλω να πω ότι υπάρχει μηχανισμός γιατί η Ευρώπη έχει καταλάβει ότι από μόνοι μας δεν μπορούμε να αντιμετωπίσουμε αυτά τα μεγάλα φαινόμενα, τα big fires. Χρειάζεται να ενώσουμε δυνάμεις και να τις ρίξουμε εκεί όπου πραγματικά δημιουργείται το πρόβλημα.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ μια κουβέντα για τα τελευταία θέματα, αν έχετε τη δυνατότητα να δώσετε εικόνα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τελειώνω, κύριε Πρόεδρε. Ευχαριστώ πολύ.

Να δώσω μια τελευταία πληροφορία, όσον αφορά τη Μαγνησία που με ρωτήσατε. Θα ήθελα να πω λοιπόν ότι στις 13.05΄ είχαμε φωτιά στην Αργαλαστή Πηλίου, στις 13.43΄ στο Βελεστίνο, 13.55΄ στη Ριτσώνα Βοιωτίας, στις 14.11΄ στον Νέο Πλάτανο Μαγνησίας παρακαλώ, στις 14.11΄ επίσης στο Κρόκιο Μαγνησίας, στις 14.12΄ στο Νέο Μοναστήρι Δομοκού, στις 14.50΄ στις Μικροθήβες Μαγνησίας, στις 14.51΄ στο Σέσκλο Μαγνησίας, στις 14.52΄ στο Δομοκό, στις 15.10΄ στη Λαμία, στις 16.14΄ στη Λευκάδα Σπερχειάδας, στις 16.35΄ στη Βρυσιά Φαρσάλων, στις 16.37΄ στο Παλαιοκκλήσι Καρδίτσας, στις 17.53΄ στο Μελισσοχώρι της Λάρισας και στις 17.54΄ στη Γιάννουλη της Λάρισας. Σε μια κλειστή περιοχή είχαμε δεκαπέντε πυρκαγιές, σε ένα σύντομο χρονικό διάστημα, με τις δυνάμεις να προσπαθούν να αντιμετωπίσουν τη φωτιά η οποία έτρεχε, πιστέψτε με, με έξι χιλιόμετρα την ώρα.

Φανταστείτε ένα όχημα, το οποίο αναπτύσσεται, κατεβάζει τις σωλήνες, κάνει εγκατάσταση για να αντιμετωπίσει μια φωτιά και η ταχύτητα του λίβα είναι τέτοια που προσπερνάει και το όχημα, προσπερνάει και τον πυροσβέστη. Θέλω να σας πω ότι είναι πραγματικά, αν και το αρνείστε, θέματα που ξεπερνούν τους μηχανισμούς και πρέπει να οργανωθούμε και εμείς και οι πολίτες, ώστε να αντιμετωπίσουμε αυτά τα ακραία φαινόμενα. Όμως επαναλαμβάνω ότι αυτό δεν παρατηρείται μόνο σε εμάς. Αν κοιτάξετε την Κάτω Ιταλία και τη Σικελία, αν κοιτάξετε το Μαρόκο, αν κοιτάξετε την Πορτογαλία, την Ισπανία, την Τουρκία σήμερα, θα δείτε ότι παντού συμβαίνει αυτό. Εμείς κάνουμε τα πάντα, το ανθρωπίνως δυνατό.

Θα ήθελα να πω μια τελευταία κουβέντα, κύριε Πρόεδρε, προτού κλείσω για τους πυροσβέστες μας. Διότι κάνατε μια επίθεση στους πυροσβέστες μας, οι οποίοι δίνουν και την ψυχή τους, στην έναρξη της ομιλίας σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επίθεση έκανα εγώ στους πυροσβέστες;

**ΠΡΟΕΔΡΕΥΩΝ (Γεώργιος Γεωργαντάς):** Η επίθεση ήταν δεν ήταν προς τους πυροσβέστες, ήταν προς την Κυβέρνηση προφανώς. Ας δούμε τι έχει να πει, κυρία Πρόεδρε. Ίσως δεν ήταν σωστή η διατύπωση, για να δούμε πώς θα το αναλύσει.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θα ήθελα λοιπόν να σας πω ότι ο πυροσβέστης δεν είναι ο εμπρηστής, ο πυροσβέστης είναι εκείνος ο οποίος πάει να σώσει τη ζωή, να σβήσει τη φωτιά, να σώσει την περιουσία των πολιτών, να σώσει τον φυσικό μας πλούτο και δίνει μάχες. Κάνει έναν πόλεμο που έχει πολλές μάχες, κάποιες θα τις κερδίσει, κάποιες θα τις χάσει. Ο πόλεμος αυτός δεν είναι πόλεμος στο γραφείο, είναι πόλεμος στο πεδίο. Όπως και ο αεροπόρος από πάνω, έτσι κι αυτός από κάτω έχει να πολεμήσει τον πυροσωρείτη, που ανεβαίνει στα τρεις χιλιάδες πόδια και έχει επτακόσιους και οκτακόσιους βαθμούς Κελσίου.

Θέλω να σας πω ένα παράδειγμα όσον αφορά τη Ρόδο. Δούλευαν όλη τη νύχτα να κάνουν χωματουργικά σε ένα ξεροπόταμο, το οποίο είχε πλάτος περίπου διακόσια, τριακόσια μέτρα. Σε κάποια σημεία στένευε. Εκεί λοιπόν φοβόταν ότι θα τους περάσει η φωτιά την άλλη μέρα που θα επικρατούσαν ισχυροί άνεμοι. Όλο το βράδυ δούλευαν και την ημέρα, όταν σηκώθηκε ο άνεμος, εκεί που ήταν και είχαν διανοίξει με μπουλντόζες την περίμετρο αυτή, το ανάχωμα αυτό, τι συνέβη; Φύσηξε ο αέρας, μια καύτρα πέρασε πίσω τους στα τετρακόσια μέτρα και έβαλε φωτιά και κάηκαν τριάντα στρέμματα. Γιατί κάηκαν τριάντα στρέμματα; Διότι εκεί πετούσαν από πάνω δύο αεροπλάνα και τα έστειλαν και την έσβησαν. Και τότε παρακολουθούσαμε όλοι το συμβάν πολύ χαρούμενοι που σώθηκε και δεν πέρασε τη γραμμή άμυνάς τους. Στο επόμενο μισάωρο, μια δεύτερη καύτρα ταξίδεψε και πήγε ένα χιλιόμετρο πίσω, όπου το χορτάρι ήταν ξηρό, και εκεί πλέον δεν την προλάβαμε και επεκτάθηκε η πυρκαγιά.

Καταλαβαίνετε την ψυχολογία του πυροσβέστη, ο οποίος εκείνη την ώρα έδινε μια μάχη και είδε ότι την έχασε, όχι γιατί έφταιγε αυτός, αλλά γιατί ήταν καιρός ο τέτοιος, ήταν οι συνθήκες τέτοιες, ήταν ο αέρας τέτοιος και η ξηρασία του εδάφους τέτοια η οποία προκάλεσε αυτή τη φωτιά.

Άρα, λοιπόν, κλείνοντας θα ήθελα να πω ότι πιστεύω από όλους μας, και από τους Έλληνες πολίτες και από τον καθένα, χρειάζονται τον σεβασμό, χρειάζονται την ενθάρρυνση, χρειάζονται την υποστήριξή μας, χρειάζονται το χειροκρότημά μας και όχι να λέμε ότι ήταν ανεπαρκείς στη βόρεια Εύβοια και τη δουλειά την έκαναν οι εθελοντές, κυρία Πρόεδρε της Ελευθερίας.

Εμείς πιστεύουμε στον εθελοντισμό. Έχουμε αυξήσει, έχουμε διπλασιάσει τους εθελοντές, γιατί είναι πράγματι αποδοτικοί και χρήσιμοι και συνεργάζονται μαζί μας. Αλλά ο κύριος βραχίονας πολιτικής προστασίας της χώρας μας είναι το πυροσβεστικό σώμα, είναι οι πυροσβέστριες και οι πυροσβέστες, που δίνουν τον αγώνα και τη μάχη σε κάθε πεδίο εναντίον της φωτιάς σε όλη τη χώρα, κυρία Πρόεδρε.

Σας ευχαριστώ πολύ.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, νομίζω έγινε κατανοητό ότι η διατύπωση του κυρίου Υπουργού έχει να κάνει ως προς τον αριθμό των πυροσβεστών που εσείς είπατε –και πολύ ευλόγως- ότι ίσως θα έπρεπε να είναι μεγαλύτερος και όχι ως προς το έργο των πυροσβεστών, για το οποίο βεβαίως όλοι εδώ είμαστε απόλυτα ευγνώμονες, αλλά ως προς τον αριθμό των πυροσβεστών που έπρεπε ή δεν έπρεπε να βρίσκονται σε κάθε σημείο. Νομίζω ότι δεν υπάρχει κάποιο ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Σας παρακαλώ για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Για ένα λεπτό για να το κλείσουμε, γιατί νομίζω έγινε σε καλό επίπεδο όλη αυτή η συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Κύριε Υπουργέ, επειδή δεν είναι έντιμο να διαστρέφετε αυτά που λέει ο οποιοσδήποτε και επειδή εγώ σας ρώτησα κατ’ επανάληψη τι κάνετε γι’ αυτούς τους ανθρώπους, τους πυροσβέστες, ξέρουμε πολύ καλά ότι τους προσλαμβάνετε ως εποχικό προσωπικό και τους εγκαταλείπετε στην ανεργία μετά την αντιπυρική περίοδο και σας έχω ρωτήσει κατ’ επανάληψη και δεν μου έχετε απαντήσει.

Ξέρουμε πολύ καλά ότι όταν έγινε η τραγωδία στο Μάτι, το έγκλημα στο Μάτι, οι πυροσβέστες ήσαν με περιβολή και με παπούτσια, κάποιοι, δεκαετίας. Όταν πηγαίνεις στον πόλεμο, όπως πολύ καλά ξέρετε γιατί είστε στρατιωτικός, εάν σε εγκαταλείψουν χωρίς κατάρτιση, χωρίς όπλα, χωρίς παπούτσια, χωρίς αυτά που χρειάζεσαι για να πολεμήσεις σε θυσιάζουν. Και όταν χάνεις τη ζωή σου δεν είναι αυτοθυσία, είναι ανθρωποθυσία.

Συνεπώς για τους ανθρώπους αυτούς σας ρωτώ -και σας ρώτησα, δεν μου απαντήσατε- αλλά μην διαστρέφετε παρακαλώ τα δικά μου λόγια. Διότι εγώ, όχι απλώς δεν έκανα επίθεση στους πυροσβέστες, αλλά τους υπερασπίζομαι και σας ρωτώ πώς μεριμνάτε για τον ύπνο τους, που είναι άυπνοι ατελείωτες μέρες.

Και σας παρακαλώ πάρα πολύ τους εθελοντές, τους πολίτες, που από το υστέρημα της ψυχής, από το περίσσευμα της ψυχής, και το υστέρημα των δυνάμεών τους δίνουν τα πάντα, να γνωρίζετε ότι είναι μεγάλο λάθος να προσπαθείτε να τους αντιπαραθέσετε με τους πυροσβέστες.

Οι εθελοντικές μονάδες πολιτικής προστασίας αλλά και οι εθελοντές είναι κομμάτι του σχεδίου σε μια οργανωμένη πολιτεία και όχι αντίπαλοι των πυροσβεστών, όπως προσπαθείτε να τους παρουσιάζετε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θέλετε τον λόγο;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Πρώτα απ’ όλα δεν αποδέχομαι που είπατε ότι δεν είναι έντιμο να διαστρεβλώνω τα λόγια σας.

**ΜΙΧΑΗΛ ΧΟΥΡΔΑΚΗΣ:** Γιατί αυτό είναι έντιμο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, γίνεται τώρα μια συζήτηση εκτός πλαισίου και ήθελα να δώσω τη δυνατότητα να ακουστούν όλα τα ζητήματα και όλες οι απαντήσεις για κάτι που ενδιαφέρει πολύ τον ελληνικό λαό. Δεν τον ενδιαφέρει η αντιπαράθεση τον ελληνικό λαό η στείρα. Η καταγραφή των ερωτημάτων βεβαίως, οι απαντήσεις βεβαίως, και όλοι αξιολογούνται και για τα ερωτήματα και για τις απαντήσεις. Αλλά παρακαλώ δεν θα επιτρέψω αντιπαράθεση πολιτική γι’ αυτό το θέμα, ιδίως αυτή την περίοδο. Δώστε την απάντησή σας και όχι διάλογο, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Συμφωνώ μαζί σας, κύριε Πρόεδρε, και σας ευχαριστώ πολύ.

Εκείνο εγώ που είπα είναι ότι δεν είναι δίκαιο προς τον πυροσβέστη να λέμε ότι δεν δούλεψε ή δεν δουλεύει στο πεδίο ή δεν δούλεψε στη βόρεια Εύβοια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Δεν το είπα όμως εγώ αυτό!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εντάξει, ζητώ συγγνώμη, το κατάλαβα λάθος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Ας το κλείσουμε εδώ λοιπόν!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θέλω να σας πω λοιπόν ότι όσον αφορά τους πυροσβέστες μας και τους εθελοντές μας, εμείς τους έχουμε εντάξει σε ένα σχέδιο, εκπαιδεύσαμε από πέρυσι μέχρι φέτος δυόμισι χιλιάδες εθελοντές του πυροσβεστικού σώματος και έχουμε εντάξει περίπου πενήντα εθελοντικές ομάδες πυροσβεστών και περίπου πεντέμισι χιλιάδες άτομα εθελοντικών ομάδων πολιτικής προστασίας.

Για όλους αυτούς έχουμε ένα εκτενές πρόγραμμα, που τους εντάσσουμε, τους εκπαιδεύουμε και τους αξιοποιούμε, τους βλέπουμε στο πεδίο, τους χρησιμοποιούμε στο πεδίο ο τοπικός διοικητής, τους εκπαιδεύουμε στο εκπαιδευτικό κέντρο στα Βίλια, κάτι που έχει ξεκινήσει από πέρυσι τον Νοέμβριο. Άρα αυτό είναι ξεκάθαρο ότι τους αξιοποιούμε, τους θέλουμε και προσπαθούμε να τους δώσουμε κίνητρα για να προσελκύσουμε και άλλους εθελοντές.

Όσον αφορά τους εποχικούς, θα ήθελα να σας πω ότι σε όλο τον κόσμο η αντιπυρική περίοδος διακρίνεται από την εποχικότητα. Βεβαίως για έξι μήνες έχουμε αυξημένες ανάγκες, όπως όλοι το παρατηρούμε. Άλλες οι ανάγκες τον χειμώνα, άλλες το καλοκαίρι. Και έχουμε πράγματι δυόμισι χιλιάδες εποχικούς πυροσβέστες, οι οποίοι πληρώνονται τον μισθό τους, τις υπερωρίες τους, την έξτρα εργασία και βέβαια πληρώνονται και όλα τα επιδόματα τα οποία δίνουμε και στους υπόλοιπους. Δεν τους ξεχωρίζουμε.

Θα ήθελα να σας πω και για τον εξοπλισμό, τον οποίο είπατε ότι δεν έχουν. Μόνο φέτος πήραμε τεσσεράμισι χιλιάδες ΜΑΠ, μέσα ατομικής προστασίας -στολές μπουφάν, άρβυλα παιδιού, κράνη, φίλτρα και ούτω καθεξής- και τα μοιράσαμε σε όλους. Πήραν όλοι όσοι δεν είχαν και πήραν και δεύτεροι, αυτοί που έπρεπε να πάρουν δεύτεροι. Συνεχίζουμε την προσπάθεια.

Θέλω να σας επισημάνω ότι μόνο γι’ αυτά τα ΜΑΠ κάναμε μια προσπάθεια να αποκτήσουμε περισσότερα. Δεν μπορεί και πάλι να ανταποκριθεί η αγορά. Συνεχίζουμε, έχουμε ένα πρόγραμμα περίπου 8 εκατομμύρια ευρώ μέσα από το «ΑΙΓΙΣ», με το οποίο θα τροφοδοτήσουμε σταδιακά όλους τους πυροσβέστες και όλες τις πυροσβέστριες με σύγχρονο εξοπλισμό, έτσι ώστε να δρουν στο πεδίο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):**  Ευχαριστώ κύριε Υπουργέ.

Θα ήθελα να πω ότι και η Βουλή και βεβαίως όλος ο ελληνικός λαός είναι ευγνώμονες για όλους όσους επιχειρούν αυτή τη στιγμή στο πεδίο, είτε αυτοί είναι πυροσβέστες είτε είναι άντρες του υπόλοιπου κρατικού μηχανισμού είτε βεβαίως είναι εθελοντές και ας ελπίσουμε πολύ γρήγορα να κατασβέσουν όλα τα ενεργά μέτωπα.

Η τέταρτη με αριθμό 32/24-7-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «ΣΠΑΡΤΙΑΤΕΣ» κ. Πέτρου Δημητριάδη προς τον Υπουργό Προστασίας του Πολίτη, με θέμα: «Καταστροφικές φωτιές στην Ρόδο», δεν θα συζητηθεί λόγω αναρμοδιότητας.

Κυρίες και κύριοι συνάδελφοι έχω την τιμή να σας ανακοινώσω:

Την με υπ’ αρ. πρωτ. 9631/6466 από 28 Ιουλίου 2023 απόφαση του Προέδρου της Βουλής για τη σύσταση και συγκρότηση των προβλεπόμενων από το άρθρο 43Α του Κανονισμού της Βουλής, Ειδικών Μονίμων Επιτροπών Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων για την Α΄ Σύνοδο της Κ΄ Κοινοβουλευτικής Περιόδου.

Την με υπ’ αρ. πρωτ. 9630/6465 από 28 Ιουλίου 2023, απόφαση του Προέδρου της Βουλής για τη σύσταση και συγκρότηση της προβλεπόμενης από το άρθρο 43Α του Κανονισμού της Βουλής, Ειδικής Μόνιμης Επιτροπής Κοινοβουλευτικής Δεοντολογίας για την Κ΄ Βουλευτική Περίοδο.

Την με υπ’ αρ. πρωτ. 9629/6464 από 28 Ιουλίου 2023, απόφαση του Προέδρου της Βουλής για τη σύσταση και συγκρότηση της προβλεπόμενης από το άρθρο 46 του Κανονισμού της Βουλής Επιτροπής Κανονισμού της Βουλής για την Κ΄ Βουλευτική Περίοδο.

Την με υπ’ αρ. πρωτ. 9627/6462 από 28 Ιουλίου 2023, απόφαση του Προέδρου της Βουλής για τη συγκρότηση της προβλεπόμενης από το άρθρο 49Α του Κανονισμού της Βουλής, Επιτροπής Δημοσίων Επιχειρήσεων, Τραπεζών Οργανισμών Κοινής Ωφελείας και Φορέων Κοινωνικής Ασφάλισης για την Κ΄ Βουλευτική περίοδο.

Οι προαναφερθείσες αποφάσεις έχουν αναρτηθεί στην «Κοινοβουλευτική Διαφάνεια» και θα καταχωρισθούν στα Πρακτικά της σημερινής συνεδρίασης.

(Στο σημείο αυτό κατατίθενται για τα Πρακτικά οι προαναφερθείσες αποφάσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 164-177)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.17΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**